ގދ ހޯނޑެއްދޫ ރައްޔިތުންނާ ބައްދަލުކުރައްވައި ނައިބު ރައީސް ޑޮކްޓަރ މުޙަންމަދު ވަޙީދު ޙަސަންމަނިކު ދެއްކެވި ވާހަކަފުޅު - The President's Office\nގދ ހޯނޑެއްދޫ ރައްޔިތުންނާ ބައްދަލުކުރައްވައި ނައިބު ރައީސް ޑޮކްޓަރ މުޙަންމަދު ވަޙީދު ޙަސަންމަނިކު ދެއްކެވި ވާހަކަފުޅު\n16 އޭޕްރިލް 2010، ރިފަރެންސް: PRO/NRW/2010/9\nالحمـد للّـه ربّ العـالمـين، والصّـلاة والسّـلام عـلى سـيدنا محمّد وعلى آلـه وصحبه أجمعـين.\nމިނިސްޓްރީ އޮފް ހޯމްއެފެއާރޒްގެ ސްޓޭޓް މިނިސްޓަރުގެ ނައިބު، އަދި މިރަށުގެ ކައުންސެލަރ، މިތަނަށް ހާޒިރުވެވަޑައިގެންތިއްބެވި މިއަތޮޅުގެ އެންމެހާ ޢިއްޒަތްތެރިން، އަދި މިރަށުގެ ލޮބުވެތި އަޚުންނާ އުޚުތުން،\nއާދެ، މިއަދު އަޅުގަނޑަށާ އަޅުގަނޑާ އެކީގައި މިރަށަށް ޒިޔާރަތްކުރާ ހުރިހާ ބޭފުޅުންނަށްވެސް މިރަށުގެ ތިޔަ ރައްޔިތުން ތި ދެއްވި ހޫނު މަރްޙަބާއަށްޓަކައި އަޅުގަނޑު ފަށްފަށުން ތިޔަ ހުރިހާ ބޭފުޅުންނަށް ޝުކުރުދަންނަވަން. އާދެ، މިދަތުރަކީ މިއީ، އަޅުގަނޑަށް ހަނދާންވާގޮތުގައި އެންމެފުރަތަމަ އަޅުގަނޑަށް މިރަށަށް އާދެވޭ ދަތުރު. ވީމާ، އަޅުގަނޑާ އަޅުގަނޑުގެ އަންހެނުން މިރަށަށް އައުމުގެ ނަސީބު ލިބުނުކަމަށްޓަކައި اللّـه سبحـانـه وتعـالى އަށް، ޙަމްދާ ޝުކުރު ކުރަން.\nއާދެ، އަޅުގަނޑުގެ ވަރަށްވެސްބޮޑު އުފަލެއް، މިއަދު މިރަށުގައި ގޯ ހޯނޑެއްދޫ ޔޫތު ކޭމްޕް އިފްތިތާޙުކޮށްދިނުން. މިފަދަ ޔޫތު ކޭމްޕެއް ޒުވާނުންނަށްޓަކައި ޚާއްޞަކޮށްގެން ބާއްވާކަން އެއީ، އަޅުގަނޑު ދެކޭގޮތުގައި މިރަށުގެ ޒުވާނުންގެ ޙަރަކާތްތެރިކަމުގެ ވަރަށްވެސްބޮޑު ދަލީލެއް. އެހެންކަމުން، މިރަށުގެ ޒުވާނުންގެ ކަންކަމުގައި އިސްނަންގަވައިގެން އުޅުއްވާ ހުރިހާ ބޭފުޅުންނަށް އަޅުގަނޑު ވަރަށްވެސް އިޚްލާޞްތެރިކަމާއެކީ ޝުކުރު ދަންނަވަން.\nއާދެ، ޒުވާނުންގެ ކަންކަން ކުރިއެރުވުމަކީ، މިއަދު ރާއްޖޭގައި ވަރަށް މުހިންމުކަމެއް. ސަބަބަކީ، ރާއްޖޭގެ އާބާދީގެ ގިނަބަޔަކީ ޒުވާނުންކަމަށްވާތީ. މިހާރު ތަޢުލީމީގޮތުން ގިނަ ޒުވާނުންނަކީ އެއީ، ގްރޭޑް7އާ ހަމައަށް، ނޫނީވިއްޔާ އަދި އޯލެވެލްއާ ހަމައަށްވެސް ކިޔެވޭކުދިން. ނަމަވެސް އެކުދިން ސްކޫލް ނިމުމަށްފަހުގައި ކުރާނެ މާގިނަ ކަންތައްތަކެއް ނުހުރޭ. އޭގެސަބަބުން ގިނަކުދިން މިތިބެނީ ކަމެއްނެތި ބޭކާރުވާގޮތް ވެފައި. މިއީ ވަރަށް ދެރަކަމެއް. ރާއްޖޭގެ އާބާދީގެ މިހާބޮޑުބައެއް، ޒުވާނުންކަމަށްވާއިރުގައި ޒުވާނުންނަށް ކުރާނެކަންތައްތައް އެހާމަދުކަން. މިއަދު އަޅުގަނޑާ އެކުގައި މިތަނަށްވަޑައިގެން އެބައިންނެވި ޔޫތު މިނިސްޓްރީގެ ޑެޕިއުޓީ މިނިސްޓަރ އަލްފާޟިލާ އާމިނަތު ޢަލީ. އެހެންވީމާ، އާމިނަތު ޢަލީ މިތާ އިންނަވާ ހިނދު އަޅުގަނޑު އިލްތިމާސް ކުރަން، ޔޫތު މިނިސްޓްރީގެ ފަރާތުން މިހާރަށްވުރެ ވަރުގަދަ ޕްރޮގްރާމްތަކެއް ޒުވާނުންނަށް އަމާޒުކޮށްގެން ހިންގަން ފަށްޓަވަން.\nއާދެ، ޒުވާނުންނަށްޓަކައި، ޒުވާނުން އުފެއްދުމަށްޓަކައި މިއަދު މި ގެންދަނީ ސަރުކާރުން ވަރަށްވެސް ބޮޑެތި މަޝްރޫޢުތަކެއް ފަށްޓައިގެން ހިންގަމުން. މިވަގުތު ކަންދިމާވެފައިވާ ގޮތުން ކުރިން ހިނގަމުން އައި ބައެއް ކަންތައްތައްވަނީ ބަޖެޓްގެ ތާށިކަމާހެދި ކުޑަކޮށް ދަތިއަރާފައި. އެގޮތުން ސްޕޯޓްސްގެ އެކިއެކި ކަންކަން، ކުޅިވަރުގެ ކަންކަން، މިވަގުތު އަޅުގަނޑުމެން ގެންދަން ބޭނުންވާ ބާރުމިނެއްގައި އަދިނުދޭ. އެހެންވުމުގެ ސަބަބުން އުންމީދުކުރަން، މާލަސްތަކެއްނުވެ، ޒުވާނުންގެ ޕްރޮގްރާމްތައް އަނެއްކާވެސް ވަރަށްބާރަށް ހިންގަން ފަށާނެކަމަށް. ވަރަށްގިނަ ރަށްރަށުގައި މިހާރު ޒުވާނުންގެ މަރްކަޒުތައް އެބަހެދޭ. އެހެންނަމަވެސް އެތަންތަން އެކަށީގެންވާ ގޮތެއްގައި ނުހިނގާ. އެހެންވީމާ، ސަރުކަރުގެފަރާތުން މިހާރު ގަސްތުކުރައްވާފައިވަނީ، އެތަންތަން ހިންގަވަން ބޭނުންވާ ފަރާތްތަކަށް އެތަންތަން ދޫކޮށްލައްވަން. ދޫކޮށްލައްވައިގެން އަމިއްލަ ފަރާތްތަކުގެ އެހީގައި އެތަންތަނުގައި ޒުވާނުންނަށް އެކިއެކި ޙަރަކާތްތައް ރާވައިގެން ހިންގަން. އަޅުގަނޑު އުންމީދުކުރަން، އެހެންވީމާ، މާލަސްތަކެއްނުވެ، އެ މަރްކަޒުތައްވެސް އަލުން ހަރަކާތްތެރިވެގެން ހިނގަން ފަށާނެކަމަށް.\nތިޔަބޭފުޅުންނަށް އެނގިވަޑައިގަންނަވާނެ، އަޅުގަނޑުމެން ވަރަށްގިނައިން އެބަ ދައްކަމު، ރާއްޖެއަށް ދިމާވެފައިވާ އިޤްތިޞާދީ ދަތި ކަންތައްތަކުގެ ވާހަކަ. ނަމަވެސް، މިވޭތުވެދިޔަ މަސްދުވަހުގެތެރޭގައި އެނގިވަޑައިގަންނަވާނެފަދައިން، އަޅުގަނޑުމެންވަނީ ބޭރުގެއެހީދޭ ފަރާތްތަކުގެ ވަރަށް ބޮޑު ޖަލްސާއެއް ރާއްޖޭގައި ބާއްވާފައި. އޭގެސަބަބުން އަޅުގަނޑުމެންނަށް ބޭރުގެ ވަރަށްބޮޑު އެހީތަކެއް ލިބެމުންދާނެކަމުގެ ޔަޤީން މިހާރު އަޅުގަނޑުމެންނަށް މިއޮތީ ލިބިފައި. އަދި އޭގެތެރޭގައި ޚާއްޞަކޮށް ޒުވާނުންގެ މަރްކަޒު ކުރިއަރުވައި، ޒުވާނުންނަށް ތަމްރީނުދީ، ޒުވާނުންނަށް މަސައްކަތް ފެށޭނެގޮތްތައް ހަދާދިނުމަށްޓަކައި އެކަމުގެ ޝައުޤުވެރިކަންހުރި ފަރާތްތައް އެބަތިބި. އެފަރާތްތަކުން އަޅުގަނޑުމެންނަށް މިހާރު އަޅުގަނޑުމެން ކައިރީގައި އެދިފައިވަނީ ސަރުކާރުގެ ފަރާތުން އޭގެ މަޝްރޫޢުތައް ތައްޔާރުކޮށް އެފަރާތްތަކަށް ހުށަހަޅަން. އެހެންވީމާ، ﷲ އިރާދަކުރެއްވިއްޔާ މާލަސްތަކެއްނުވެ، އެފަދަ ޕްރޮގްރާމްތަކެއް ފެށްޓުމަށްޓަކައި ފައިސާ ހޯދުމުގެ މަސައްކަތް ކުރިޔަށްދާނެ. އަދި އިރާދަކުރެއްވިއްޔާ މާލަސްތަކެއްނުވެ، އެކަހަލަ ޕްރޮގްރާމްތަކެއް އަޅުގަނޑުމެންނަށް ފެށްޓޭނެ.\nއާދެ، މިރަށަށް އަޅުގަނޑު އައިއިރުގައި އަޅުގަނޑަށް ރައީސް އޮފީހުން ލިބިފައިހުރި މަޢުލޫމާތު އަޅުގަނޑު ބަލައިލިން، ބަލައިލިއިރުގައި މިރަށަކީ މިއީ، ވަރަށް ބިން ބޮޑު، މީސްކޮޅު މަދު ރަށެއް. ދެންމެ އަޅުގަނޑުމެންނަށް އެނގުނު ފަދައިން، މިރަށުގައި ދަތިވެފައިވާ އެއްކަމަކީ ގޯތިގެދޮރުގެ މައްސަލަ. އަޅުގަނޑަށް މަޢުލޫމާތު ލިބިފައިވާ ގޮތުގައި މާލަސްތަކެއްނުވެ، މިރަށުގައި އަލުން ގޯތި ދޫކުރަން ފަށާނެ. އިރާދަކުރެއްވިއްޔާ ގޯއްޗަށް ހޮވޭ ހުރިހާ ފަރާތްތަކަށް ގޯތި ލިބުމުގެ ތަނަވަސްކަން ހަމަޖެހިގެންދާނެކަމަށް އަޅުގަނޑު އުންމީދުކުރަން. އޭރުން އަޅުގަނޑަށް ލަފާކުރެވޭގޮތުގައި ރަށުގެ ދިރިއުޅުމުގެ ކަންތައްތައްވެސް ތަންކޮޅެއް ތަނަވަސްވެ، ރަށުގެ އިޤްތިޞާދަށްވެސް ބަދަލުތަކެއް އައިސްގެންދާނެ. މިރަށުގެ ރައްޔިތުންނަކީ އަޅުގަނޑަށް ލަފާކުރެވޭގޮތުގައި ވަރަށްބޮޑަށް އަމިއްލަ މަސައްކަތުން އަމިއްލަ ހިތްވަރުން މުޅިރަށް އާބާދުކޮށް ރަށުގެކަންކަން ކުރިޔަށްގެންދާ ބައެއް. އަޅުގަނޑު ބެލިބެލުމުން، މިރަށަކީ ސަރުކާރުގެ މާބޮޑެތި އެހީތަކެއް ލިބިފައިއޮތް ރަށެއްނޫން. އަދި ތިޔަބޭފުޅުން، މިރަށުގެ ރައްޔިތުން ސަރުކާރުގެ ފަރާތުން އެކިއެކިކަންކަމަށް އެދެމުންދާތާވެސް ކިތަންމެ ދުވަހެއް. އެގޮތުން އެދިފައިހުރި ކިތަންމެ ކަންތައްތަކެއް އެބަހުރި. ﷲ އިރާދަކުރެއްވިއްޔާ މި ސަރުކާރުގެ ފަރާތުން މާލަސްތަކެއްނުވެ މިރަށުގެ ނަރުދަމާޔާ ބޯފެނުގެ ކަންތައް ފެށްޓުމުގެ މަސައްކަތް ހިންގަންފަށާނެ.\nމިކަމާ ބެހޭގޮތުން މިހާރުދަނީ އިންޑިޔާގެ ކުންފުންޏަކާ ވާހަކަދެކެވެމުން. އެމީހުން އެއްފަހަރު ރާއްޖެއަތުވެއްޖެ. އަދި މިމަހުގެ ތެރޭގައި އަނެއްކާވެސް އެމީހުން އައިސް މި މަޝްރޫޢާ ބެހޭގޮތުން އިތުރު މަޢުލޫމާތު ހޯދަން ހަމަޖެހިފައިއޮތްކަން އަޅުގަނޑަށް މަޢުލޫމާތު ލިބިފައިވޭ. ވީމާ، އަޅުގަނޑު މިދަންނަވަނީ ސަރުކާރުގެ ފަރާތުން ތިޔަބޭފުޅުން ހަނދާންނައްތައެއްނުލައޭ. ތިޔަބޭފުޅުން އެދިވަޑައިގެންފައިއޮތް އެންމެބޮޑުއެއްކަމަކީ ނަރުދަމާގެ ކަންތައް. އެއީ ރަށުގެފެން ކޮންމެވެސްވަރަކަށް ތަޣައްޔަރުވަމުންދާތީ. އެހެންވީމާ، އިރާދަކުރެއްވިއްޔާ މިކަންވާނެ. އަޅުގަނޑުމެން އެކަމަށްޓަކައި ތިބޭފުޅުންނަށް މަސައްކަތް ކޮށްދޭނަން.\nދެން އާދެ، ގެދޮރުގެ ކަންތަކުގައިވެސް ސަރުކަރުން ދަނީ، އަދި މީގެ އިތުރުން އެކިއެކި ގެދޮރުގެ މަޝްރޫޢުތައް ހިންގަވާއިރުގައި އޭގެތެރޭގައި މިރަށުގައިވެސް ކޮންމެވެސް އިތުރު މަސައްކަތެއް ކުރައްވަން ރާއްވަވާފައި އޮތީ. އެހެންވީމާ، އިރާދަކުރެއްވިއްޔާ އެކަންވެސް ކުރިޔަށްދާނެ. ގޯތި ދޫކުރުމުގެ އިތުރުން މި ހައުސިންގ ޕްރޮޖެކްޓްގެ ދަށުންވެސް ކޮންމެވެސްވަރަކަށް މިރަށުގެވެސް މަސައްކަތްތަކެއް ކުރެވޭނެކަމަށް އަޅުގަނޑަށް މަޢުލޫމާތު ލިބިފައި އޮތީ.\nއަޅުގަނޑު ވަރަށްއުފާވި މިރީތިކޮށް ހެދުންއަޅާފައިތިބި ސްކޫލް ކުދިންތައް އަޅުގަނޑަށް ފެނުނީމާ. އެއީ، ރަށެއްގެ މުސްތަޤްބަލަކީ ރަށެއްގެ ޒުވާނުން. އެރަށެއްގެ ކުޑަކުދިން. އެހެންވީމާ، މިރަށުގެ މައިންބަފައިން އެހާ ލޯބިން އެހާ ފަރުވާތެރިކަމާއެކީގައި އެކުދިން ބޮޑެތިކޮށް، އެކުދިން ސްކޫލަށް ފޮނުވާނެ. އެކުދިންނަށް ހޯދަންޖެހޭ ހެދުމާއި އެހެނިހެންވެސް އެއްޗެހި ފޮތް ފަންސުރާ އެއްޗެހި ހޯދައިދީގެން ކިޔަވައިދެމުންގެންދާކަން އެއީ، އިރާދަކުރެއްވިއްޔާ މިރަށަށް އޮތް ރަނގަޅު ފާލެއް. އިރާދަކުރެއްވިއްޔާ މުސްތަޤްބަލުގައި މިރަށުގައި ތިބޭނީ ވަރަށް ތަޢްލީމީ، ވަރަށް ހީވާގި، ވަރަށް ރަނގަޅު ކުދިންތަކެއް. ދެން އެކަން އެގޮތަށް ގެންދިޔުމަށްޓަކައި ހަމައެކަނި އަދި ތަޢުލީމެއް ދިނުމަކުންނެއް ނުފުދޭ. އަޅުގަނޑުމެން މައިންބަފައިން އެކަމަށް އެބަހައްޓާ ފަރުވާ އެބަ ބަހައްޓަން ޖެހޭ ކުދިން ބޮޑެތިވަމުން އައިސް ކުދިން ބޮޑެތިވާއިރުގައިވެސް. އަޅުގަނޑަކީވެސް ތިންކުދިންގެ ބައްޕައެއް. މިހާރު ވަރަށް ބޮޑެތިވެފައިތިބީ. އެހެންނަމަވެސް ކުދިން ބޮޑުވުމަކުން އެކުދިންގެ އަޅާލުމެއް އެއީކީ ކުޑަވާކަމެއްނޫން، މައިންބަފައިންނަކަށް. އަޅުގަނޑަށް ހީވަނީ، އެކުދިން ބޮޑެތިވިޔަސް އެކުދިން އެބަ ބަލަހައްޓަންޖެހޭހެން، އެކުދިން އެބަ ބަލަންޖެހޭހެން.\nއެހެންވީމާ، އަޅުގަނޑު އުންމީދުކުރަން، ހުރިހާ މައިންބަފައިންވެސް މިކަން އެގޮތަށް ބަހައްޓަވާނެކަމަށް. ކުދިން ބޮޑެތިވިޔަސް އެކުދިން އެއްގޮތަކަށްވެސް ދޫކޮށްނުލައްވާ އެކުދިންގެ ކަންކަން ރަނގަޅަށް ބަލހައްޓަވަމުން ގެންދަވާނެކަމަށް. މިއަދު ނަސީބުހުރިގޮތުން އަޅުގަނޑުމެންގެ ރާއްޖޭގައި ޒުވާނުންނަށް ވަރަށް ނުރައްކާތެރި ކަންތައްތައް އެބަ ހިނގަމުންދޭ. މިކަންކަމަށް އަޅުގަނޑުމެން ވަރަށްބޮޑަށް ސަމާލުވާންޖެހޭނެ. މިރަށަކީ އަދި ކުޑަ ރަށެއް. މީސްކޮޅުގެގޮތުން. އެހެންވީމާ، އެކަކު އަނެކަކަށް ދަނެ، ފަރިތަވެ، އެއްގޭގައި ހިނގާ ކަންކަން އަނެއް ގެއަށް އެނގި ރަށުތެރޭގައިވާ ކަންކަންތައްތައް ރަނގަޅަށް އެނގޭނެ. އެހެންވީމާ، ރަށުގެ ޚާއްޞަކޮށް، ރަށުގެ އިސްކޮށްތިއްބެވި ބޭފުޅުން، ހަރު ބޭފުޅުން މިކަމަށް ސަމާލުކަން ދެއްވަން އެބަޖެހޭ. އަޅުގަނޑު މިދައްކާވާހަކައަކީ، މިއަދު މިޖަމްޢިއްޔާގެ އެކިއެކި ލިޔުންތައް މިތާ ހުރިއިރުގައިވެސް އަޅުގަނޑަށް އެބަފެނޭ، މަސްތުވާތަކެތީގެ ވާހަކަ ލިޔެފައި އޮއްވާ.\nމިއަދު ރާއްޖެއަށް ކުރިމަތިވެފައިވާ، ރާއްޖޭގެ ޒުވާނުންނަށް ކުރިމަތިވެފައިވާ އެންމެ ނުރައްކާތެރި އެއްކަމަކީ މަސްތުވާތަކެތި. އެ އެކި ސިފަސިފާގައި އެބަ ބޭނުންކުރޭ. އެންމެ ކުޑަމިނުން، ފިހާރަފިހާރައިގައި ވިއްކަން ހުންނަ ތެރެސްފުޅިވެސް އެބަ ބޭނުންކުރޭ، މަސްތުވާއެއްޗެއްގެ ގޮތުގައި. ބޮޑުވެގެންގޮސް ދުނިޔޭގައި ބޭނުންކުރާ އެންމެ ނުރައްކާތެރި މަސްތުވާތަކެތިވެސް ރާއްޖޭގައި އެބަ ބޭނުންކުރޭ. އެކަން އެގޮތަށް އަޅުގަނޑުމެންގެ ދަރިންނާ ހަމައަށް އަންނަނީ އެފަދަ މީހުންގެ ފަރާތުން. އަންނަ މީސްމީހުންގެ ފަރާތުން، އަދި ކުދިން އެހެން ތަންތަނަށް ގޮސްއުޅޭއިރު ދިމާވާ މީހުންގެ ފަރާތުން. އެހެންވީމާ، އަޅުގަނޑު މިދަންނަވަނީ ވީހާވެސްބޮޑަށް ރަށުގެ އިސް ބޭފުޅުންނާ ޢާއިލާތަކާ ގުޅިވަޑައިގަންނަވައިގެން މިހާރުވެސް ހައްދަވާފައި މިއޮތް ޖަމްޢިއްޔާ ފަދަ ތަންތަނުން އިސްނަންގަވައިގެން މިރަށުގެ ޒުވާނުން އެކަމުން ޙިމާޔަތް ކުރެވޭތޯ، މަސްތުވާތަކެތިން ޙިމާޔަތްކުރެވޭތޯ ވަރަށްބޮޑު މަސައްކަތެއް ކުރައްވަންވާނެއޭ. ކިރިޔާވެސް އެކަހަލަ އިޝާރާތެއް ފެނިއްޖެއްޔާ އެކަމަށް ފިޔަވަޅުއަޅައި، އެކަމުން ސަލާމަތްވުމަށްޓަކައި ކުރެވޭނެ ކަންކަން އެބަ ކުރަންޖެހެއޭ. ކުޑަކޮށްވެސް ދޫކޮށްލައިފިއްޔާ އެކަމުން އަޅުގަނޑުމެން ސަލާމަތެއްނުވާނެ.\nއަޅުގަނޑު ޤައުމީ ފެންވަރެއްގައި މަސްތުވާތަކެތީގެ ކަންތައް ބަލަހައްޓަމުން މިގެންދަނީ. އެހެންވީމާ، އަޅުގަނޑަށް މިކަމުގެ ނުރައްކާ ވަރަށްބޮޑަށް އިޙްސާސް ކުރެވޭ. އަޅުގަނޑު މިއަދު މިވާހަކަ މިދައްކަނީ، ރާއްޖެތެރޭގައިވެސް އަތޮޅުތަކުގެ ތެރޭގައިވެސް މިހާރު ވަރަށްބޮޑަށް މިކަމުގެ އުނދަގޫ ރައްޔިތުންނަށް ފޯރަމުންދާތީ. ފުލުހުންދަނީ ވަރަށް ހީވާގިކަމާއެކީގައި މަސައްކަތްކުރަމުން. އެހެންވީމާ، ކިރިޔާވެސް މިރަށުގައި އެބާވަތުގެކަމެއް ހިނގާކަމަށް ތިޔަބޭފުޅުންނަށް ލަފާކުރެއްވޭ ކަމަށް ވަންޏާ އެކަން ފުލުހުންނަށް އަންގަވަންވާނެ. އަންގަވައިގެން ފުލުހުންނާ އެކީގައި އެކަންހުއްޓުވޭތޯ މަސައްކަތް ކުރައްވަންވާނެ. މަސްތުވާތަކެއްޗަކީ އެއީ، އޭގައި ޖެހުމުގެ ސަބަބުން ކުދިންގެ މުޅި ޙަޔާތް ގެއްލިގެންދާކަމެއް. އަދި ދިވެހިރާއްޖޭގައި އެކަށީގެންވާ ފެންވަރެއްގައި އެކަމުން ކުދިން ސަލާމަތް ކުރުމަށްޓަކައިދޭ ފަރުވާ ދެވޭނެގޮތެއް ނެތް. އަޅުގަނޑުމެން މިމަސައްކަތްކުރަނީ އެކަމަށް ފަރުވާވެސް ދެވޭނެގޮތެއް ހޯދަން. މިކަމަކީ މިއީ، އެންމެ ފުރަތަމަ ބަލާއިރުގައި ވަރަށްބޮޑު ބައްޔެއް. މިކަމުގައި ޖެހިއްޖެ ކުއްޖަކު ސަލާމަތްކުރުމަކީ އެއީ، ވަރަށް އުނދަގޫކަމެއް. އެހެންވީމާ، އަޅުގަނޑު ވަރަށްބޮޑަށް އާދޭހާއެކުގައި ތިޔަ ހުރިހާ ފަރާތްތަކަށް އިލްތިމާސްކުރަން، މިކަމަށް ޚާއްޞަ ސަމާލުކަމެއް ދެއްވައިގެން މިރަށަކީ މަސްތުވާތަކެތިން ސަލާމަތްވެފައިއޮތް، މިރަށަކީ މަސްތުވާތަކެތިން ޙިމާޔަތްވެފައިއޮތް ސަތޭކައަކުން ސަތޭކަ ސަލާމަތް ރަށަކަށް ހެއްދެވުމަށްޓަކައި މިރަށުގެ ޖަމްޢިއްޔާތަކުންނާއި، މިރަށުގެ ވެރިންނާ، މިރަށުގެ މައިންބަފައިންނާ އަދި ސްކޫލްކުދިން، ހުރިހާ އެންމެން މަސައްކަތްކުރަން އަޅުގަނޑު ވަރަށްބޮޑަށް އިލްތިމާސްކުރަން.\nއާދެ، އަޅުގަނޑު ކުރިން ދެންނެވިހެން، މިރަށަކަށް މީގެކުރިއަކުން ނާންނަން. އެހެންވީމާ، އަޅުގަނޑުވޭ މިރަށް ރަށުތެރެ ބަލާލާހިތްވެސް. އަދި ތަންކޮޅެއް ބޮޑެތި ބޭފުޅުންނާ ވާހަކަ ދައްކާލާހިތްވެސް އަދި ރަށުގެ ޙާލަތު ތަންކޮޅެއްބޮޑަށް ދެނެގަންނަންވެސް. އަޅުގަނޑުމެންނަކީ ތިޔަބޭފުޅުން ހޮވާފައިތިބި މީހުން. ތިޔަބޭފުޅުން އިންތިޚާބު ކޮށްފައިތިބިމީހުން. އަޅުގަނޑުމެންގެ ވާޖިބެއް، ތިޔަބޭފުޅުންގެ ކައިރިއަށް ދޭތެރެ ދޭތެރެއިން އައުން. އައިސް ތިޔަބޭފުޅުން ދައްކަންހުރި ވާހަކަ އެހުން. ދެން ވިދާޅުވާ ހުރިހާކަމެއް ކުއްލިއަކަށް ނުވާނެ. އެއީ އެކަކަށްވެސް ވާނެކަމެއްނޫން. އަދި އެއްވެސް ސަރުކާރަކަށްވެސް ވާނެކަމެއްނޫން. ނަމަވެސް އިރާދަކުރެއްވިއްޔާ މި ސަރުކާރަކީ މިއީ ރައްޔިތުން އިންތިޚާބުކޮށްފައިއޮތް ޑިމޮކްރެޓިކް ސަރުކާރަކަށްވާތީ، ސަރުކާރުގެ ހުރިހާވެސް މަސައްކަތެއް އޮތީ ރައްޔތުންނަށް ލުއިފަސޭހަ ހޯދައިދިނުމަށްޓަކައި މަސައްކަތް ކުރުމަށް.\nއަޅުގަނޑުގެ ވާހަކަ މާދިގުކުރާކަށް ނެތީމު. އެހެންނަމަވެސް ދަންނަވާލަންޖެހޭ ވާހަކައެއްވެސް އެބައޮތް، މިވަގުތު ކުރިން ދެންނެވިހެން، ރާއްޖޭގެ އިޤްތިޞާދު އޮތީ ވަރަށް ދެރަ ހާލެއްގައި. އެކަން ރަނގަޅުކުރުމަށްޓަކައި ވަރަށް ބުރަ މަސައްކަތްތަކެއް ކުރެވެމުން އެބަދޭ. އެކަމަކީ ރައްޔިތުންނަށްވެސް އޭގެ ދަތިކަން ކޮންމެވެސް ވަރަކަށް ފޯރާނެ ކަންތައްތަކެއް. ނަމަވެސް މާގިނަ ދުވަހަކު އެ ދަތިކަމެއް ނޯންނާނެކަމަށް އަޅުގަނޑަށް ޔަޤީން ކުރެވެނީ. އިރާދަކުރެއްވިއްޔާ މިއަހަރު ނިމެންވާއިރަށް މިޤައުމުގެ އިޤްތިޞާދު އޮންނާނީ ރަނގަޅު ބިންގަލެއްގެ މައްޗަށް ނެގެވިފައި. އަޅުގަނޑު ހަނދާންވާ ގޮތުން 2004 ވަނައަހަރުގެ ސުނާމީ އައުމާ ގުޅިގެން ރާއްޖޭގެ އިޤްތިޞާދަށް ވަރަށްބޮޑު ހީނަރުކަމެއް ލިބުނު. އޭގެސަބަބުން ރާއްޖެއަށް ލިބޭ އާމްދަނީ ވަރަށްބޮޑަށް ދަށަށްދިޔަ. ނަމަވެސް ބޭރުގެ އެހީތަކެއް، ބައިވަރު އެހީތަކެއް ރާއްޖެއަށް ގެނެސް އަޅާލި. އޭގެސަބަބުން ބައިވަރު ކަންތައްތަކެއްވި. ނަމަވެސް އެ އެހީ މިހާރުވަނީ ލިބިފައި، ގޮއްސާ. 2007 ވަނަ އަހަރާ ހަމައަށް އައިއިރުގައި އެބައި ހިނގައްޖެ. ދެން މިއޮތީ އެއްކަލަ އިޤްތިޞާދު އަދި ރަނގަޅަށް އަރައި ނުގަނެވިގެން އުޅެނިކޮށް، މުޅިދުނިޔޭގެ އިޤްތިޞާދަށްވެސް ބޮޑެތިބަދަލުތަކެއް އައިސްފައި. އެމެރިކާގެ މީހުން، ޒިންމާ ނުވާގޮތަކަށް އެމީހުން ކަންތައްތަކެއް ކުރުމުގެސަބަބުން އިޤްތިޞާދަށްއައި ބަދަލުތަކެއް. އިރާދަކުރެއްވިއްޔާ މާލަހެއްނުވެ އެކަން އަޅުގަނޑުމެންނަށް ހަމަޖެއްސޭނެ.\nދެން އަޅުގަނޑުގެ ވާހަކަ މިވަގުތަކު ދިގުކުރާކަށް ނެތް. ޢަޞުރު ނަމާދު ވަގުތުޖެހުމާ ގުޅިގެން. ވަރަށްބޮޑަށް ޝުކުރިއްޔާ! ހުރިހާބޭފުޅުން ވަޑައިގެންދެއްވިކަމަށްޓަކައި. އަޅުގަނޑުމެންނަށް ތިޔަދެއްވި ހޫނު މަރްޙަބާއަށް އަދިވެސް އެއްފަހަރު ހުރިހާ ބޭފުޅުންނަށް ޝުކުރު ދަންނަވަން.


vnews - Dhaftharu hulhuvaalai flat ah kurin edhunu meehun alun form laan hamajassaifi\nދަފުތަރުގައި ރަޖިސްޓަރީ ކުރަން ހުޅުވާލައި ފުލެޓަށް ކުރިން އެދުނު މީހުން އަލުން ފޯމު ލާންޖެހޭ ގޮތަށް ހަމަޖައްސައިފި\nމާލޭގެ ދަފުތަރުގައި ރަޖިސްޓަރީ ކުރުމުގެ ފުރުސަތު ހުޅުވާލައި ދަފުތަރު ކެޓަގަރީން ފުލެޓު ހޯދުމަށް ކުރިން ހުށަހަޅާފައި ތިބި މީހުން ވެސް އަލުން ހުށަހަޅަންޖެހޭ ގޮތަށް ހަމަޖައްސައިފިއެވެ.\nމީގެ 31 އަހަރު އެކުލަވާލި މާލޭގެ ޚާއްސަ ދަފުތަރަށް ބަދަލުނުގެންނަތާ9އަހަރު ފަހުން ދަފުތަރުގައި ޖެއްސުމުގެ ފުރުސަތު މިއަދުން ފެށިގެން ހުޅުވާލައި އެކަމަށް ވަކި އޮފީހެއް ސަރުކާރުން ވަނީ ގާއިމުކޮށްފައެވެ.\nދަފުތަރު ހުޅުވާލީ ހިޔާ މަޝްރޫއުގެ ދަށުން ފުލެޓު ހޯދުމަށް ހުށަހެޅުމުގައި އެއްވެސް ކެޓަގަރީއަކަށް ނުފެތޭ ބައެއް މީހުން ތިބުމުން އެމީހުންނަށް ފުލެޓަށް ކުރިމަތިލުމުގެ ފުރުސަތު ދިނުމުގެ ގޮތުން ކަމަށް ހައުސިން މިނިސްޓްރީން ބުނެއެވެ. އެގޮތުން މާލޭގެ ރަށްވެއްސެއްގެ ގޮތުގައި ދަފުތަރުގައި ޖައްސާފައިވާ މީހުންނަށް ހިޔާ މަޝްރޫއުގެ ދަށުން ދެކޮޓަރީގެ ފުލެޓާއި އެއްކޮޓަރީގެ ފުލެޓަށް ކުރިމަތިލެވޭ ގޮތަށް ވަނީ ހަމަޖައްސާފައެވެ.\nހައުސިން މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމެއްގައި ޑެޕިއުޓީ މިނިސްޓަރު އިބްރާހީމް ނަޒީމް ވިދާޅުވީ ދަފުތަރު ކެޓަގަރީން ފުލެޓު ހޯދުމަށް މީގެ ކުރިން ހުށަހަޅާފައިވާ މީހުން ވެސް އަލުން ފޯމު ހުށަހަޅަން ޖެހޭނެ ކަމަށެވެ. އެއީ ދަފުތަރުގައި ޖެއްސުމަށް އަލުން ހުޅުވާލައި ފުލެޓު ދިނުމުގައި ޕޮއިންޓް ދޭ އުސޫލަށް ބަދަލުތަކެއް ގެނެސްފައިވާތީ ކަމަށެވެ.\nދަފުތަރުގައި ރަޖިސްޓަރީ ކުރުމުގެ ކަންކަން ކުރިއަށް ގެންދިއުމަށް ހައުސިން މިނިސްޓްރީގައި ވަކި އޮފީހެއް ގާއިމުކޮށްފައިވާއިރު ދަފުތަރުގައި ޖެއްސުމާއި އެކެޓަގަރީން ފުލެޓަށް ފޯމު ބަލައިގަތުމުގެ މަސައްކަތް ވެސް އެއޮފީހުން ކުރާނެ ކަމަށް ނަޒީމް ވިދާޅުވިއެވެ. އޭނަ ވިދާޅުވީ ދަފުތަރުގައި ޖެއްސުމަށް ހުށަހެޅުމުން ވަގުތީ ލިޔުމަކާއި ސްލިޕްކޮޅެއް ދޭނެ ކަމަށާއި ފުލެޓަށް ފޯމު ހުށަހަޅަން ޖެހޭނީ އެ ސްލިޕާއެކު ކަމަށެވެ.\nމާލޭގެ ދަފުތަރު ކެޓަގަރީން ފުލެޓު ދިނުމުގައި ޕޮއިންޓް ދިނުމަށް ކަނޑައަޅާފައިވާ އާ އުސޫލު ގެޒެޓުގައި މިހާރު ވަނީ އާންމުކޮށްފައެވެ. އޭގައިވާގޮތުން ޕޮއިންޓް ދިނުމުގައި ބަލާ މައިގަނޑު ދެކަމަކީ ދަފުތަރުގައި ރަޖިސްޓަރީކޮށް ހޭދަވި މުއްދަތާއި މާލޭގައި ދިރިއުޅޭތާ ހޭދަވި މުއްދަތެވެ. އެގޮތުން ދަފުތަރުގައި ޖެހުނުތާ5އަހަރު ނުވާނަމަ5ޕޮއިންޓް،5އަހަރާއި 10 އަހަރާ ދެމެދަށް 10 ޕޮއިންޓް، 10 އަހަރާއި 15 އަހަރާ ދެމެދަށް 15 ޕޮއިންޓް އަދި 15 އަހަރަށްވުރެ އިތުރުނަމަ 20 ޕޮއިންޓެވެ. ހަމަ މިގޮތަށް މާލޭގައި މެދުނުކެނޑި ދިރިއުޅޭތާ5އަހަރު ނުވާނަމަ5ޕޮއިންޓް،5އަހަރާއި 10 އަހަރާ ދެމެދަށް 10 ޕޮއިންޓް، 10 އަހަރާއި 15 އަހަރާ ދެމެދުގެ މުއްދަތެއް ހޭދަވެފައިވާނަމަ 15 ޕޮއިންޓް އަދި 15 އަހަރަށްވުރެ ދިގު މުއްދަތަކަށް މާލޭގައި އުޅެފައިވާނަމަ 20 ޕޮއިންޓެވެ.\nޕޮއިންޓް ދިނުމުގައި އާއިލާގެ ކުޑަބޮޑުމިނަށް ވެސް ބަލައެވެ. އެގޮތުން ދަރިއަކު ނެތްނަމަ5ޕޮއިންޓް ލިބޭނެއެވެ. ދަރިންގެ އަދަދު3ނުވަތަ އެއަށްވުރެ އިތުރުވާނަމަ 20 ޕޮއިންޓެވެ. އަދި އާއިލާގައި ޚާއްސަ އެހީއަށް ބޭނުންވާ މީހަކު ހުންނަނަމަ ޕޮއިންޓް އިތުރުވެއެވެ. ދިރިއުޅުމުގެ ހާލަތަށް ވެސް ޕޮއިންޓް ދެއެވެ.\nދަފުތަރު ކެޓަގަރީން ފުލެޓަށް އެދޭއިރު އެމީހަކު މާލޭގައި ދިރިއުޅުނު މުއްދަތު ކަށަވަރުކޮށްދިނުމަށް ދެހެކިންގެ އައިޑީކާޑު ކޮޕީ ބޭނުންވެއެވެ. ހިޔާ މަޝްރޫއުގެ ދަށުން ދޫކުރާ ފުލެޓަށް އެދި ފޯމު ހުށަހެޅުމަށް ސަރުކާރުން މިހާރު ހަމަޖައްސާފައިވަނީ ކުރިއަށް އޮތް އޮގަސްޓު މަހުގެ 31 ވަނަ ދުވަހުގެ ނިޔަލަށެވެ.\nރިޔާސީ އިންތިޚާބު ބޯމަތިވެފައިވާ މިދަނޑިވަޅު ދަފުތަރު ހުޅުވާލާފައިވާއިރު ދަފުތަރުގައި ޖެއްސުމަށް ހުށަހެޅިޔަސް އެމީހެއްގެ ނަން ދަފުތަރުގައި ހިމަނާނީ އިންތިޚާބަށްފަހު ކަމަށާއި މިގޮތަށް ނިންމީ ވޯޓުލުމުގެ ހައްގުން ބަޔަކު މަހުރޫމް ނުކުރުމަށް ކަމަށް ހައުސިން މިނިސްޓްރީން ބުނެއެވެ.


Report: Bookings thah cancel ve, million dollar ge gellun! | Mihaaru\nރާއްޖެ އައި ޓޫރިސްޓުންތަކެއް ޗާނދަނީމަގުގައި ހުންނަ ސިޓީ ސްކޮއާ ބިލްޑިންގެ ސިޑިމަތީގައި މިއަދު އިށީނދެލައިގެން. ފޮޓޯ: ހުސެއިން ވަހީދު /މިހާރު\n12 ފެބުރުއަރީ 2018 - 07:53 77 comments\nއިއްޔެ ހެނދުނު އަށެއްޖެހިއިރު އިބްރާހިމް އަލީ [އަސްލު ނަމެއް ނޫން] ހުރީ ވެލާނާ އިންޓަނޭޝަނަލް އެއާޕޯޓުގެ އެރައިވަލް ހޯލުގެ ދޮރުމަތީގައި ރިސޯޓުގެ ބޯޑެއް ހިފައިގެންނެވެ. އެ ވަގުތު ޖައްސަން އޮތް ފްލައިޓުން އަންނަން ތިބި ޓޫރިސްޓުންގެ އިންތިޒާރުގައި ހުއްޓާ އޭނާއަށް އައީ ފޯނެކެވެ. އެއީ އެ ފްލައިޓުން އަންނަން ތިބި ބައެއް ޓޫރިސްޓުންގެ ދަތުރު ކެންސަލްކުރިކަން އެންގުމުގެ ގޮތުން ރިސޯޓުން ކުރި ފޯނު ކޯލެކެވެ.\n"މިދިޔަ ހަތަރު ފަސް ދުވަހު އުޅެން ޖެހެނީ މިހެން. އެވްރެޖްކޮށް ވިއްސަކަށް ބުކިން ދުވާލަކު އެބަ ކެންސަލްވޭ. އެއީ މަދުވެގެން ސާޅީސް ވަރަކަށް މީހުން. އެއީ ދުވާލަކު ދެ ލައްކައަށް ވުރެ ގިނަ ޑޮލަރުގެ ގެއްލުން،" އިބްރާހިމްގެ ޖީބުގައި އޮތް ފޯނު ނަގައި ކަލްކިއުލޭޓަރުން ހިސާބު ޖެހުމަށް ފަހު ބުންޏެވެ.\nފަސް ތަރީގެ ރިސޯޓެއްގެ އެއާޕޯޓު ރެޕެއްގެ ގޮތުގައި މަސައްކަތްކުރާ އިބްރާހިމް ބުނީ ރާއްޖޭގައި ކުއްލި ނުރައްކަލުގެ ހާލަތު އިއުލާންކުރުމުން ކޮންމެ ދުވަހަކު ވެސް އެތައް ބުކިންއެއް އެންމެ ފަހު ވަގުތު ކެންސަލްކުރަމުން ދާ ކަމަށެވެ.\nމާލެ އައި ޓޫރިސްޓުންތަކެއް އެއާޕޯޓު ފެރީ ކައިރިން ހިނގާފައި ދަނީ. ކުއްލި ނުރައްކަލުގެ ހާލަތު އިއުލާންކުރުމުން ޓޫރިޒަމަށް ދަނީ ނޭދެވޭ އަސަރުކުރަމުން. ފޮޓޯ: ހުސެއިން ވަހީދު /މިހާރު\n"އަޅުގަނޑުމެންގެ ރިސޯޓަކީ ވަކި މާކެޓަކަށް ޓާގެޓްކޮށްގެން ހިންގާ ތަނެއް ނޫން. ދުނިޔޭގެ އެކި ކަންކޮޅުތަކުން ބުކިންތައް ކެންސަލްކުރަމުން އެބަ ދޭ. މީގެ ސަބަބުން ބޮޑު ގެއްލުމެއް ދަނީ ލިބެމުން،" އޭނާ ބުންޏެވެ.\nއެއާޕޯޓުގައި ހުރި އެހެން ރިސޯޓެއްގެ ރެޕަކު ބުނީ ބައެއް ޓޫރިސްޓުން ރިސޯޓަށް ދިއުމުގެ ކުރިން ރާއްޖޭގެ ހާލަތާ ބެހޭ ގޮތުން ސުވާލުކުރާ ކަމަށެވެ. އެގޮތުން މާލޭގައި މުޒާހަރާކުރާ ތަންތަނާއި ހައްޔަރުކުރާ މީހުންގެ މައުލޫމާތު ވެސް އޮޅުންފިލުވާ ކަމަށް އޭނާ ބުންޏެވެ.\n"ބައެއް މީހުންނަށް ވާނުވާ އެނގެނީ ރާއްޖެއަށް އައުމަށް ފަހު. އަޅުގަނޑުމެން އެ މީހުންނަށް ތެދު މައުލޫމާތު ދެމުންގެންދަން. އެއްވެސް މީހަކު ހާސްވެ ކަންބޮޑުވެގެނެއް ނޫޅޭ. އަޅުގަނޑުމެން ބުނަން މި ދުވަސްވަރު މާލެ ދިއުން އެހާ ރަނގަޅު ނޫން ކަމަށް،" އެ ރެޕް ބުންޏެވެ.\nރާއްޖޭގައި ކުއްލި ނުރައްކަލުގެ ހާލަތު އިއުލާންކުރުމުން، ބުކިންސްތައް ކެންސަލްކުރަމުން ދާތީ ޓޫރިޒަމް އިންޑަސްޓްރީއަށް ދުވާލަކު ލިބޭ ގެއްލުން އެތައް މިލިއަން ޑޮލަރަށް އަރާނެ ކަމަށް، އެ ދާއިރާގެ ބައެއް މީހުން ލަފާކުރެ އެވެ. ރިސޯޓުތަކާއި ގެސްޓް ހައުސް އަދި ސަފާރީތަކުން ދަނީ މިކަމާ އިންތިހާއަށް ކަންބޮޑުވުމުން ފާޅުކުރަމުންނެވެ. މިއީ ފަހަކަށް އައިސް ޓޫރިޒަމަށް ދިމާވި އެންމެ ބޮޑު އެއް ގޮންޖެހުމެވެ.\nރާއްޖޭގެ އެންމެ ބޮޑު އެއް ޓޫރިޒަމް ކުންފުނި ވިލާ ހޮޓެލްސް އިން ވާހަކަދެއްކެވި ބޭފުޅަކު ވިދާޅުވީ ކުއްލި ނުރައްކަލުގެ ހާލަތު އިއުލާންކުރި ފުރަތަމަ ދުވަހު ވެސް ޕެރަޑައިސް އައިލެންޑް ރިސޯޓުން 44 ރޫމް ކެންސަލްވި ކަމަށެވެ. އަދި އޭގެ ފަހުން ކޮންމެ ދުވަހަކު ވެސް ގިނަ އަދަދެއްގެ ބުކިން ކެންސަލްވަމުން އަންނަ ކަމަށް އޭނާ ވިދާޅުވި އެވެ.\n"ނުރައްކަލުގެ ހާލަތު ދެމިއޮންނަ ކޮންމެ ދުވަހަކު ޓޫރިޒަމް އިންޑަސްޓްރީއަށް މިލިއަނުން މިދަނީ ގެއްލުންވަމުން. މި ހާލަތުން އަރައިގަނެވޭނީ ކުއްލި ނުރައްކަލުގެ ހާލަތު އުވާލެވިގެން،" އޭނާ ވިދާޅުވި އެވެ.\nއޭނާ ވިދާޅުވީ ރާއްޖޭގެ ޓޫރިޒަމް އިންޑަސްޓްރީއަށް މިހާރު ދިމާވެފައިވާ ގޮންޖެހުމުން އަރައިގަނެވޭނީ ސިޔާސީ މަސްރަހު ހަމަޔަކަށް އެޅިގެން ކަމަށެވެ. އަދި އެ މައްސަލަ ހައްލުކުރަން ވީހާ އަވަހަކަށް މަސައްކަތްކުރަން ޖެހޭ ކަމަށް ވެސް ވިދާޅުވި އެވެ.\n"މީގެ ކުރިން ވެސް ސަރުކާރުން ކުއްލި ހާލަތު އިއުލާންކުރުމުން ލިބުނު އެތައް މިލިއަން ޑޮލަރެއްގެ ގެއްލުމުން ކިރިޔާ އަރައިގަނެވުނުތަނާ އަނެއްކާ މިފަހަރު މިކަންތަކާ ކުރިމަތި މިވީ. މީގެ ގެއްލުން ހުރިހާ ފަރާތްތަކަށް ވެސް ކުރާނެ،" އޭނާ ވިދާޅުވި އެވެ.\nދާދި ފަހުން ރާއްޖޭގައި ހުޅުވި މަތީ ފެންވަރުގެ ރިސޯޓެއްގެ އިސް އޮފިޝަލަކު ވިދާޅުވީ ކުއްލި ނުރައްކަލުގެ ހާލަތު އިއުލާންކުރުމަށް ފަހު މިހާތަނަށް 89 ރޫމް ނައިޓްސް ކެންސަލްވެފައިވާ ކަމަށެވެ. އަދި ކޮންމެ ދުވަހަކު ވެސް ބުކިންތައް ކެންސަލްވަމުން ދާ ކަމަށް ވެސް ވިދާޅުވި އެވެ.\n"މިއީ ވަރަށް ބޮޑު ގެއްލުމެއް. ޗައިނާއިން އަންނަން އޮތް ހުރިހާ ބުކިންތަކެއް ކެންސަލްވާނެ ކަމަށް މި ބަލަނީ. އޭގެ އިތުރުން ޔޫރަޕުން އަންނަން އޮތް ބުކިންތައް ވެސް ކެންސަލް އެބަކުރޭ،" އޭނާ ވިދާޅުވި އެވެ.\nEmergency haalathaa gulhigen booking thah cancel kuran fashaifi\nގއ.ގައި ހިންގާ ރިސޯޓަކުން ވާހަކަދެއްކެވި އޮފިޝަލަކު ވިދާޅުވީ ފާއިތުވި ދެ ދުވަހުގެ ތެރޭގައި އަށް ބުކިން ކެންސަލްވެފައިވާ ކަމަށެވެ.\n"ހާއްސަކޮށް ޗައިނާ ޓޫރިސްޓުން އެއްގޮތަކަށް ވެސް ނާދޭ. އޭގެ އިތުރުން ޔޫރަޕްގެ ގައުމުތަކުން ވެސް ކެންސަލޭޝަން މިހާރު އެބަ އާދޭ،" އޭނާ ވިދާޅުވި އެވެ.\nއޭނާ ވިދާޅުވީ މި ހާލަތުން އަރައިގަތުމަށް ސަރުކާރުން އަވަސް ފިޔަވަޅުތަކެއް އަޅަން ޖެހޭ ކަމަށެވެ.\nމާލެ އައި ޓޫރިސްޓުންތަކެއް ރިސޯޓަކަށް ދިއުމަށް ލޯންޗަށް އަރަނީ. ފޮޓޯ: ހުސެއިން ވަހީދު /މިހާރު\nސިޔާސީ މަސްރަހު ހަލަބޮލިވެ ކުއްލި ހާލަތު އިއުލާންކުރުމުން، ރާއްޖޭގެ ޓޫރިޒަމްގެ އެންމެ ބޮޑު މާކެޓް ކަމަށްވާ ޗައިނާއިން ވަނީ އެ ގައުމުގެ މީހުން ރާއްޖެއަށް ދަތުރުނުކުރަން އިލްތިމާސްކޮށްފަ އެވެ. ޗައިނާގެ އިތުރުން އިންޑިއާ އާއި ސިންގަޕޫރުން ވެސް ވަނީ އެގޮތަށް އިލްތިމާސްކޮށްފަ އެވެ. އަދި ރާއްޖެއަށް ގިނަ އަދަދެއްގެ ޓޫރިސްޓުން އަންނަ ޔޫރަޕްގެ ބައެއް ގައުމުތަކުން ވެސް ވަނީ ރާއްޖެއަށް ދަތުރުކުރުމުގައި ސަމާލުވުމަށް އެދިފައިވެ އެވެ.\nރާއްޖޭގެ ސިޔާސީ މަސްރަހަށް ދުނިޔޭގެ މީޑިއާތަކުގެ ސަމާލުކަން ވަރަށް ބޮޑަށް ދަނީ ލިބެމުންނެވެ. އެ މީޑިއާތަކުން ރާއްޖެއާ ބެހޭ ހަބަރުތައް ގެނެސްދެނީ ޓޫރިޒަމާ ގުޅުވައިގެންނެވެ.\nޓޫރިޒަމް އިންޑަސްޓްރީގެ ތަޖުރިބާކާރަކު ވިދާޅުވީ ކުއްލި ނުރައްކަލުގެ ހާލަތާ ގުޅިގެން ޓޫރިޒަމަށް ކުރަމުން ދާ ނޭދެވޭ އަސަރު ކުޑަކުރަން އަވަސް ފިޔަވަޅުތަކެއް އަޅަން ޖެހޭ ކަމަށެވެ.\n"ސަރުކާރުން އެޅި ފިޔަވަޅާ ގުޅިގެން ޓޫރިޒަމް އިންޑަސްޓްރީއަށް މިދަނީ ދުވާލަކު އެތައް މިލިއަން ޑޮލަރު ގެއްލުންވަމުން. މީގެ ގެއްލުމުގެ އަސަރު މުޅި ރާއްޖޭގެ އިގްތިސާދަށް ވެސް ފޯރާނެ. އެހެންވެ އަޅުގަނޑުމެން މިދަނީ މިކަން އަވަހަށް ނިމުމަކަށް ގެންނަން ކަމާ ބެހޭ ފަރާތްތަކުގައި އެދެމުން،" އޭނާ ވިދާޅުވި އެވެ.\nއެ ތަޖުރިބާކާރު ވިދާޅުވީ ކުއްލި ހާލަތު އުވާނުލައި އޮތުމުން ކޮންމެ ދުވަހަކު ވެސް ރާއްޖެއާ ބެހޭ "ނެގެޓިވް" އެތައް ހަބަރެއް ދުނިޔޭގެ ބޮޑެތި ވަރަށް ގިނަ ނޫސްތަކުގައި ޖަހަމުން އަންނަ ކަމަށެވެ. އަދި އޭގެ ސަބަބުން ޓުއާ އޮޕަރޭޓަރުންނާއި ގެސްޓުން ކަންބޮޑުވެ، ވަރަށް ގިނަ ސުވާލުތައް ކުރާ ކަމަށް ވެސް އޭނާ ވިދާޅުވި އެވެ.\n"ރާއްޖޭގެ ސިޔާސީ މަސްރަހަށް ދެން ވެގެންދާނެ ގޮތަކާ މެދު ޓުއަ އޮޕަރޭޓަރުން ތިބީ ވަރަށް ކަންބޮޑުވެފައި. ތަފާތު އެކި ހަބަރުތައް އެކި ގޮތްގޮތަށް ފެތުރެމުންދާތީ އޭގެ ނޭދެވޭ އަސަރު ވަރަށް ބޮޑަށް ދަނީ ފޯރަމުން،" އެ ތަޖުރިބާކާރު ވިދާޅުވި އެވެ.\nޓޫރިޒަމް އިންޑަސްޓްރީއަށް ކޮށްފާނެ ނޭދެވޭ އަސަރު ކުޑަކުރަން ސަރުކާރުން ވެސް ގެންދަނީ އެކި ފަރާތްތަކާ ގުޅިގެން މަސައްކަތްކުރަމުންނެވެ. ނަމަވެސް ކުއްލި ހާލަތު އިއުލާންކުރުމުން ކުރަމުން ދާ ނޭދެވޭ އަސަރު ކުޑަކުރެވޭނީ އެ ހާލަތު އުވާލައިގެންނެވެ.\nއިތުރު ލިޔުންތައް ވިލާ ހޮޓެލްސް ޓޫރިސްޓުން ޓޫރިޒަމް ޓޫރިޒަމް މިނިސްޓްރީ ރިސޯޓްތައް ރާއްޖެ-ޗައިނާ


SunOnline: Raajjeyge enmennah2doze jehey varah vaccine libijje: Raees\nރާއްޖޭގެ އެންމެންނަށް ދެ ޑޯޒު ޖެހޭ ވަރަށް ވެކްސިން ލިބިއްޖެ: ރައީސް\nމާހިލް މުހައްމަދު 26 Jul 2021, 10:19\nދިވެހިރާއްޖޭގެ 56 ވަނަ މިނިވަން ދުވަހުގެ މުނާސަބަތުގައި ބޭއްވި ދިދަނެގުމުގެ ރަސްމިއްޔާތުގައި ރައީސުލްޖުމްހޫރިއްޔާ -- ފޮޓޯ/ ރައީސް އޮފީސް\nރާއްޖޭގައި މިހާރު ވެކްސިން ނުޖަހާ ތިބި އެންމެންނަށް ދެ ޑޯޒު ވެކްސިން ފުރިހަމަކުރެވޭ މިންވަރަށް ރާއްޖެއަށް ވެކްސިން ގެނެސްފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nމި އަހަރުގެ މިނިވަން ދުވަހުގެ މުނާސަބަތުގައި ރައީސުލްޖުމްހޫރިއްޔާ މިއަދު ގައުމާ މުހާތަބުކުރައްވައި ދެއްވި ހިތާބުގައި ވިދާޅުވީ އަންނަ ހަފްތާގެ ތެރޭގައި ރާއްޖޭގައި އުޅޭ އެންމެންނަށް ކޮވިޑް-19 ވެކްސިން ޖެހުމުގެ ބޮޑު ޕްރޮގްރާމެއް ފަށާނެ ކަމަށެވެ.\nއަދި ސަރުކާރުގެ އަމާޒަކީ ރާއްޖޭގައި އުޅޭ އެންމެންގެ ތެރެއިން ވެކްސިން ޖަހާ އުމުރުން 90 ޕަސަންޓު މީހުންނަށް އޯގަސްޓް މަސް ނިމުމުގެ ކުރިން ވެކްސިން ޖެހުން ކަމަށެވެ.\n"އަދި މި ޕްރޮގްރާމުގެ ތެރެއިން ރާއްޖޭގެ އެންމެންނަށް ވެކްސިން ޖަހައި ނިންމުން,"\n"މިއީ ދުނިޔޭގެ މަދު ގައުމަކަށް ނޫނީ މިވަގުތު ލިބިފައި ނެތް, ވަރަށް މަތިވެރި ނަސީބެއް," ރައީސް ސޯލިހު ވިދާޅުވިއެވެ.\nރައީސް ވިދާޅުވީ މިހާރު ރާއްޖޭގައި ވެކްސިން ނުޖަހާ ތިބި އެންމެންނަށް ދެ ޑޯޒު ފުރިހަމަކުރެވޭ މިންވަރަށް ރާއްޖެއަށް ވެކްސިން ގެނެވިދައިވާ ކަމަށެވެ. އަދި މި ފުރުސަތުގެ ބޭނުން ހިފައި, ވެކްސިންގެ ދެ ޑޯޒު ފުރިހަމަކުރުމަށް އެމަނިކުފާނު އިލްތިމާސްކުރެއްވިއެވެ.\n"ކޮވިޑް-19އާ އެކު އަޅުގަނޑުމެންނަށް މިކުރެވުނު ދޮޅު އަހަރުގެ ތަޖުރިބާގެ އަލީގައި އަޅުގަނޑުމެންގެ ވިސްނުން ދެން އަމާޒުކުރަންވީ ރައްކާތެރިކަމުގެ ފިޔަވަޅުތަކާއެކު، އަޅުގަނޑުމެންގެ ޢާންމު ދިރިއުޅުމާއިގެން ކުރިއަށް ދިޔުމަށް. ހަމައެއާއެކު ގައުމުގެ އިގްތިސާދަށް އިތުރު ދިރުމެއް ގެނައުމަށްޓަކައި، ވިސްނުންތެރިކަމާ އެކު މަސައްކަތް ފެށުމަށް," ރައީސް ވިދާޅުވިއެވެ.\nރާއްޖޭގައި ކޮވިޑް19 ވެކްސިން ޖަހަން ފެށީ މި އަހަރުގެ ފެބްރުއަރީ މަހުގެ ތެރޭގައެވެ. އިންޑިއާއިން ހަދިޔާކުރި ކޮވިޝީލްޑް ވެކްސިން ޖަހަން ފަށައި, އަދި އޭގެ ފަހުން ޗައިނާއިން ހަދިޔާކުރި ސިނޮފާމް ވެކްސިން ރާއްޖޭގައި ގެންދިޔައީ ޖަހަމުންނެވެ.\nއިންޑިއާގައި އުފައްދާ ކޮވިޝީލްޑް ސަޕްލައިކުރުމުގައި ދަތިތަކެއް އައުމާއެކު މޭ މަހުގެ ތެރޭގައި އެ ވެކްސިންގެ ސްޓޮކު ހުސްވާން ގާތްވުމާއެކު ރާއްޖޭގައި އެ ވެކްސިން ޖެހުން ހުއްޓާލިއެވެ. އޭރު ގިނަ ބަޔަކު ތިބީ އެ ވެކްސިންގެ ފުރަތަމަ ޑޯޒު ޖަހައި އެކަމަކު ދެވަނަ ޑޯޒު ފުރިހަމަނުކުރެވިއެވެ.\nއޭގެ ފަހުން ކޮވިޝީލްޑް ރާއްޖެއަށް އަލުން ލިބި, ޖުލައި މަހުގެ ކުރީކޮޅު ކޮވިޝީލްޑްގެ ދެވަނަ ޑޯޒު ޖަހައިދޭން ފެށިއެވެ.\nއެޗްޕީއޭގެ ހިސާބުތައް ދައްކާ ގޮތުގައި ރާއްޖޭގައި 260,000 އަށްވުރެ ގިނަ މީހުން ވަނީ ވެކްސިންގެ ދެ ޑޯޒު ފުރިހަމަކޮށްފައެވެ. އެއީ ވެކްސިން ޖެހުމަށް ޝަރުތު ހަމަވާ އާބާދީގެ 50 ޕަސަންޓަށް ވުރެ ގިނަ މީހުންނެވެ.\nރައީސް ސޯލިހް ނިއުޔޯކަށް ވަޑައިގަންނަވައިފި\nއދ.ގެ އާންމު މަޖިލީހުގެ ޖަލްސާއަކަށް ރައީސް ނިއުޔޯކަށް\nތުޅާދޫ އެއާޕޯޓް އޮތީ ބިޑް އިވެލުއޭޝަން މަރުހަލާގައި: ރައީސް


Dhuniyeyge enme maarugadha anhen kuhjjaa: Athun thalhai gaheh bimaa hamakohllumakee mikuhjjaa ah aadhaige kameh - One Online\nއުމުރުން 12 އަހަރުގެ އެވްނިކާ ސާޑްވަކަސް---\nދުނިޔޭގެ އެންމެ ބާރުގަދަ އަންހެން ކުއްޖާ: އަތުން ތަޅައި ގަހެއް ބިމާ ހަމަކޮށްލުމަކީ މިކުއްޖާއަށް އާދައިގެ ކަމެއް\nއުމުރުން 12 އަހަރުގެ އެވްނިކާ ސާޑްވަކަސް މަޝްހޫރުވެފައިވަނީ ދުނިޔޭގެ އެންމެ ބާރު ގަދަ އަންހެން ކުއްޖާގެ ގޮތުގައެވެ.\nބޮކްސިންގެ ތަމްރީނު ހޯދަމުން އަންނަ މި ކުއްޖާއަށް ބިމަށް ހަރުލާފައިހުރި ގަހެއް އަތުން ތަޅައި ވައްޓާލުމަކީ އެއްވެސް ކަމެއް ނޫނެވެ. އަދި ދަގަނޑު ދޮރުފަތެއް ލަންބާލުމަކީވެސް އޭނާއަށް އުނދަގޫ ކަމެއް ނޫނެވެ. ރަޝިއާއަށް އުފަން އެވްނިކާސް އަށް އޭނާގެ ބައްޕަ ރަސްޓްރަމް ސާޑްވަކަސް އަންނަނީ ވަރަށް ތުއްތު އިރުން ފެށިގެން ބޮކްސިންގެ ތަމްރީން ދެމުންނެވެ.\nމީގެ5އަހަރު ކުރިން އާއްމުވި ވީޑިއޯއަކާއެކު އެވްނިކާސް އަށް ވަނީ މީސް މީޑިއާގައި ބޮޑު މަގުބޫލުކަމެއް ލިބެން ފަށާފައެވެ. އެ ވީޑިއޯގައި އުމުރުން އެންމެ 8 އަހަރުގައި އެވްނިކާސް މިނިޓަކަށް ވުރެ މަދު ވަގުތުކޮޅެއްގެ ތެރޭގައި 100 ޕަންޗު އުކާތަން ފެނި ގިނަ ބަޔަކު ވަނީ ޝައުގުވެރިކުރުވާފައެވެ.\nދަރިފުޅުގެ ހުނަރު ފެނި ރަސްޓްރަމް ވަނީ އޭނާއަށް ފުރިހަމަ ތަމްރީނު ދިނުމަށް ވަގުތު ހުސްކޮށްފައެވެ. މިހާރު އުމުރުން 12 އަހަރުވެފައިވާއިރު އެވްނިކާ ކޮންމެ ހަފުތާއެއްގެ5ދުވަހު ގަވާއިދުން ތަމްރީނު ކުރަމުން ދިއުމުގެ ނަތީޖާގެ ސަބަބުން، އޭނާގެ ހުނަރު ތަރައްގީ ވެ އިތުރަށް ވަނީ ވަރުގަދަ ވެފައެވެ.\nދަ ސަން އިން އާއްމުކޮށްފައިވާ ޓުވީޓެއްގައި އެވްނިކާސް ގަހެއް ވައްޓާލާ ވީޑިއޯއެއް---\nމީޑިއާއަށް ދިން އިންޓަވިއުއެއްގައި ރަސްޓްރަމް ބުނެފައިވަނީ އެވްނިކާގެ ހުނަރު އޭނާއަށް އެންމެ ފުރަތަމަ ފާހަގަކުރެވުނީ އެހެން ކުދިންވެސް ތަމްރީން ކުރަމުން ދިއުމުގެ ތެރެއިން ކަމަށެވެ. އެވްނިކާއަށް ވުރެ އުމުރުން މާ ދޮށީ ކުދިންނަށް ހާއްސަކުރި ތަމްރީނުތައް އެވްނިކާ ފަސޭހަ ކަމާއެކު ހަދާކަން ފާހަގަކުރެވުނުކަމަށާއި އޭގެ ފަހުން ދަރިފުޅުގެ މި ހާއްސަ ހުނަރު ހުރިކަން އެނގިގެން ވަކިން ތަމްރީނުކުރަމުން އަންނަކަމުގައި އޭނާ ވަނީ ބުނެފައެވެ.\nގުޅޭ ޓެގު ކުޑަކުދީން ދުނިޔޭގެ ރެކޯޑު\nސޮބްރީ: އެތައް ބަޔަކަށް އުއްމީދު ދޭ ދަރުމަވެރިޔާ، ލޭ ހަދިޔާ ކުރުމުގައި 30 އަހަރު\nދުނިޔޭގެ އެންމެ ރީތި ފަސް ފިރިހެނުން\nހުޅުމާލެ ކިއޮސްކް: ހިތްހަމަޖައިސައިލުމަށް ސަޅި، ޕާނީޕޫރީއެއް ކާލަން މާބޮޑަށްވެސް ސަޅި!\nމި އާއިލާއަށް ފިލާވަޅެއް، މަންމަގެ ފޯނުން 2000 ޑޮލަރުގެ ފަރުނީޗަރު އޯޑަރުކުރީ މިކުއްޖާކަން އެނގުނީ މާފަހުން


Covishield Vaccine Ge Dhevana Dose6Mas Thereygai Jeheyne- HPA - Vaguthu\nކޮވިޑްގެ ފައްސިއަށް މަޑުޖެހުމެއް، ވެކްސިން ޖެހުން ބާރަށް ކުރިއަށް - 18 ގަޑިއިރު ކުރިން\nކޮވިޝީލްޑް ވެކްސިންގެ ދެވަނަ ޑޯޒް ހަ މަސް ތެރޭގައި ޖެހޭނެ - އެޗްޕީއޭ\n1 މަސް ކުރިން ( ޖޫން 8, 2021 )\nއިންޑިއާ އިން އުފެއްދި ކޮވިޝީލްޑް ވެކްސިން. --- ވަގުތު އިމޭޖަސް: މުހައްމަދު އަފްޒަލް\nކޮވިޑް-19 އިން ދިފާއުވުމަށް އުފައްދާފައިވާ ކޮވިޝީލްޑް ވެކްސިންގެ ދެވަނަ ޑޯޒު ހަމަ ދުވަހުގެ ތެރޭގައި ޖެހޭނެ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ވިދާޅުވެއްޖެއެވެ.\nއެޗްޕީއޭއިން މީގެ ކުރިން ވެކްސިންގެ ދެވަނަ ޑޯޒު ޖެހޭނެ ކަމަށް ވިދާޅުވެފައި ފުރަތަމަ ޑޯޒު ޖަހާތާ އަށް ހަފްތާ ފަހުންނެވެ.\nއެޗްޕީއޭއިން ނެރެފައިވާ އިއުލާނެއްގައި ވިދާޅުވީ، ވެކްސިންގެ ފުރަތަމަ ޑޯޒް ޖަހާފައިވާ ފަރާތްތަކަށް އެ ވެކްސިންގެ ދެވަނަ ޑޯޒް ހަމަސްތެރޭ ދިނުމާ ގުޅޭ ގޮތުން އެ ނިންމުން ރާއްޖެއިން ނިންމިއިރު، ދުނިޔޭގެ ސިއްހަތު ޖަމްއިއްޔާގެ ލަފާ ވެސް ލިބިފައިވާ ކަމަށެވެ.\n"މި ލަފަޔާ ގުޅިގެން ކޮވިޝީލްޑް/އެސްޓްރަޒެނެކާ ވެކްސިންގެ ދެވަނަ ޑޯޒު ދިނުމުގައި ދުނިޔޭގެ ސިއްހަތު ޖަމިއްޔާއިން ލަފާ ދެއްވާފައިވާ ގޮތަށް ރާއްޖޭގައި ކޮވިޝީލްޑް ޖަހާފައިވާ ފަރާތްތަކަށް ދެވަނަ ޑޯޒު ހަމަސް ދުވަހުގެ ތެރޭގައި ޖެހޭނެ ކަމަށް މޯލްޑިވްސް ޓެކްނިކަލް އެޑްވައިޒަރީ ގްރޫޕް އޮން އިމިއުނައިޒޭޝަނުން ވަނީ ލަފާ ދެއްވާފައި" އެޗްޕީއޭއިން ނެރުނު އިއުލާނެގައި ވެއެވެ.\nރާއްޖޭގައި ހަމަސް ފަހުން ކޮވިޝީލްޑްގެ ދެވަނަ ޑޯޒު ދޭން ނިންމާފައިވާއިރު، މިހާރު ރާއްޖޭގައި ކޮވިޝީލްޑް ވެކްސިން ހުސްވެ މި ވެކްސިން ޖެހުން ވަނީ މަޑު ޖެހިފައެވެ.\nކޮވިޑް ފެނިގެން ގަން-ފޮނަދޫ އަނެއްކާވެސް ބަންދުކޮށްފި\nކޮވިޑްގެ ނައްސި ނަތީޖާއެކު ފޮނަދޫއަށް ދިޔަ މީހަކު ފައްސިވެއްޖެ\nމޮނިޓަރިންގައި އޮތް ކާށިދޫއަށް އިންޑިއާ ފަތުރުވެރިން އަންނާތީ ރައްޔިތުން ރަތަށް!\nޖޫން 8, 2021 16:15\nކުރިންބުނީ4ހަފްތައައި 12 ހަފްތައާ ދެމެދުކަމަށް ދުނިޔޭގެ ގައުމުތަކުން ބުނަމުންއައިވެސް އެގޮތަށް. އެއީ 1 މަހާއި3މަހައިދެމެދު. ރާއްޖެއިން ބުނީ 8 ހަފްތަ އާއި 12 ހަފްތާ އައިދެމެދު ޖެހެުމުން ރަނގަޅުވާނެކަމަށް އެވަރު ހަމަ އޯކޭ. މިހާރު މިކިޔަނީ6މަސް އޯކޭ ކަމަށް ދުވަސްކޮޅަކުން ބުނެފާނެ އަހަރުވިޔަސް އޯކޭވާނެ ކަމަށް. ލިބޭ ވެކްސިނެއް އެންމެ އެދެވޭގޮތަށް ފުރިހަމަކުރުމުގެ ރޭވުން ގެންގުޅެފަ ހުރިކަމަކަށް ނުބެލެވޭ.\nޖޫން 8, 2021 16:42\nލިބުން ދުވަހަކުން ޖެހިޔަސް އޯކޭ ވާނޭ ބުނިނަމަ\nޖޫން 8, 2021 16:51\nއަދި ފަހުން ބުނެފާނެ ދެން އަންނަ ރިޔާސީ އިންތިޚާބުގެ ފަހުން ޖެހިހިއަސް ރަނގަޅޭ..\nޖޫން 8, 2021 16:58\nސަރުކާރެ އް އޮޕަރޭޓް ކުރަން ނުދަ އްނަ ބަޔަކު އެރީމާ މިކަހަލަ ތަކޮލީފު ރަ އްޔަތުން އުފުލަން ޖެހޭނެ.\nޖޫން 8, 2021 17:03\nއިރު އިރު ކޮޅަށް ނެރޭ ބަންޖެ އްތަ.\nޖޫން 8, 2021 17:13\nޢަހަރެމެން މި ތިބެނީ2ވަނަ ޑޯޒް ނުޖެހިފަ...! ޕްލޭން ރަގަޅަށް ކުރިނަމަ މިހެން ނުވީސް!\nޖޫން 8, 2021 17:31\nމި ސަރުކާރުން ރައްޔިތުންނަށް އޮޅުވާލުންމުގެ ހައްދެއްނެތް މި ބުރާންތިތަކަށް ނޭނގޭ ދުނިޔޭގަ ކަހްންހނގާ ގޮތް ގިނަ ދިވެހިން އިންޓަރނެޓުން ބަލަމުން މައުލޫމާތު ހޯދަމުންދާކަމެއް އިންޑިޔާ ވެކްޝިންގެ2ވަނަ ޑޯޒް ދުނިޔޭގެ އެހެން ޤައުމުތަކުން ޖެހި މުއްދަތާ ރާއްޖެއިން ޖަހަން ބުނި މުއްދަތާ ދިމައެއްނުވޭ ކުރިން ބުނަމުން އައީ4ހަފްތާވުމުން ލަސްނުކޮށް ވެކްޝިން ޖެހުމަށް ނަމަވެސް އިންޑިއާ ވެކްޝިން ނުލިބުމުން މިހާރު އެބުނަނީ6މަސްތެރޭގަ ޖެހިޔަސް އޯކޭވާނޭ މިވަރުން ދަނޏާ ބުނާނެ ނުޖެހިޔަސް އޯކޭއޭ މީދެން ތަންކޮޅެއް ބޮޑުވަރު މި ޤައުމުގެ ރައްޔިތުންގެ ގަޔަށްޖަހާނެ ވެކްޝިން ހިލޭވެސް ޤައުމުތަކުން ލިބޭނެ މިސަރުކާރުގެ ނާޤާބިލްކަމުން އަދި އިންޑިޔާގެ އަޅުވެތިކަމުގެ ދަށުގަވާތީ މި ޤައުމުގެ ރައްޔިތުންނަށް ވެކްޝިން ނުލިބި ބައްޔަށް މި ހުށަހެޅެނީ މިކަމުގެ ޒިންމާ ލާދީނީ އެމްޑީޕީ ސަރުކާރުން ނަގަންޖެހޭނެ\nޖޫން 8, 2021 17:38\nއެއް އަހަރު ފަހުންވެސް ޖެހޭނެ ކަން އަހަރެމެންނައް އެގެއެވެ. އަދި އެއް އަހަރު ފަހުންވެސް ވެކްސީން ނުލިބިއްޖެއިޔާ އަދި 10 އަހަރުފަހުންވެސް ޖެހޭނެ.. އަދި 10 އަހަރުވާއިރު ވެކްސީން ނުލިބިއްޖެއިޔާ 20 އަހަރުފަހުންވެސް ޖެހޭނެ.. އަދި 20 އަހަރުވާއިރު ނުލިބިއްޖެއިޔާ 50 އަހަރު ފަހުންވެސް ޖެހޭނެ. މިހުރިހާ ގޮތަކައްވެސް ޖެހެން އޮންނާތީ އޭރު 8 ހަފްތާތެރޭ ޖަހަން ބުނީ. އަދި 8 ހަފްތާގައި ޖުވީމަ 12 ހަފްތާ މިހެންގޮސް 16 ހަފްތާއަށް ބަދަލުވެމިހާރު6މަހައް ބަދަލުވީ. އެހެންނުން. ކަލޭމެން ފިކުރުކޮއްބަލަ.\nސަފަރު ކައްދަގެ ތިއްތިބެ\nޖޫން 8, 2021 17:45\nދެވަނަ ޑޯޒު ހަމަސް ދުވަހުގެ ތެރޭގައި ޖެހޭނެ ކަމަށް މޯލްޑިވްސް ޓެކްނިކަލް އެޑްވައިޒަރީ ގްރޫޕް އޮން އިމިއުނައިޒޭޝަނުން ފުރަތަމަ ޑޯޒު ޖެހި އިރުނުބުނެވުނީ ކީއްވެތޯ؟ އެއިރު މިގްރޫޕް އޮތީ ކޮންތާކުތޯ؟ ރައްޔިތު އެންމެނަށް ފުރަތަމަ މިވެކްސިން ޖެހި އިރު 2ވަނަ ޑޯޒެއް ނުލިބިއްޖެއްޔާ ހަދަންވާގޮތެއް ނުރާވާ އެންމެހާ ރައްޔިތުން ހަލާކު ކުރީ ކީއްވެތޯ؟ މަ މިވާހަކަ މިދައްކަނީ މަށަކީ ވެސް ފުރަތަމަ ޑޯޒް ޖަހައިގެން 2ވަނަ ޑޯޒް 8 ހަފްތާފަހުން ޖަހަން ރެޑީގައި ހުރިމީހަކަށްވާތީ! ފުރާނަޔާ ގުޅިފައި ވާ ނާޒުކު ކަންތައްތަކަކީ ތިޔަހާ ފަސޭހަކޮށް ޒިންމާ އިން ރެކެވޭނެ ކަންތައްތަކެއްނޫން. ފުރަތަމަ4ހަފްތާ، ދެން 8ހަފްތާ، އޭގެފަހުން 12 ހަފްތާ، މީ ގެ ކުރިންބުނީ 16 ހަފްތާޔޭ، އަނެއްކާ6މަސް..ކިހާބޮޑު މުސީބާތެއް؟ މާދަން ބުނާނެ 2ވަނަ ޑޯޒު ނުޖެއްސަސް އޯކޭ ވާނެޔޭ! އެއްވެސް އެއްޗެއް ނޭގޭ ރޯނު އެދުރުން. ކީއްތޯ ވާނީ މިވެކްސިން މަސައްކަތް ކުރާގޮތުގެ ޑެމޯއެއްނަމަވެސް ދައްކައިގެން، މި 8 އަށް ހަފްތާ އާއި6މަހުގައި ތަފާތު ޓެކްނިކަލީ ބުނެލަދިނިއްޔާ؟\nޖޫން 8, 2021 18:55\nޢަޅުގަޑު މިހާރު ޢެޗް.ޕީ.އޭ އަށް އިތުބާރެއް ނުކުރަން.\nޖޫން 8, 2021 21:44\nމިއީ ވާލްޑު ވައި ޑު ނިންމުމެއްތޯ.. ނޫނީ އެޗްޕީއޭ ނުވަތަ ދިވެހި ސޮރުކާރުގެ ނިންމެވުމެއްތޯ.\nޕްލީސް މިޔެއް ސާފުކޮށްލަދެއްވާ\nޖޫން 9, 2021 00:26\nހަދާންކުރާތި..އެޗްޕީއޭގަ ތިތިބަ މީހުން ޖަވާބްދާރީކުރުވާނަން ދެންއަންނަ ވެރިކަމެއްގައި. އަދަބުވެސް ދެވޭނެ ޝަރީއަތްކޮއް.. ހަނދާންކުރާތި..ތިތިބީ ދޫކޮއްލާފަކާއެއްނޫން ހަމަ އެއްގޮތަކައްވެސް. ވަކިވަކީން ޖަވާބްދާރީ ކުރުވާނަން.. ހަނދާންކުރާތި.\nޖޫން 9, 2021 12:04\nމިހާރު ބޭނުމެއްނޫން ތިޔަ ޖަހަންވެސް. އޭރު ބިރުންތިބެ ވެސް ޖެހީ.. ނުލިބުނީމަ2މަސް6މަހަށް.. ދެން ވެދާނެ 12 މަހަށް.. އެހެން ވެކްސިނެއް ފަށައިދިނިއްޔާ މާ ރަނގަޅެއްނު


Mauloomatheh Google Kohlan Bunumun Anbimeehaa Firimeehaa Gayah Badi Jahaa Maraalaifi - Vaguthu\nމައުލޫމާތެއް ގޫގްލް ކޮށްލަން ބުނުމުން އަނބިމީހާ ފިރިމީހާގެ ގަޔަށް ބަޑިޖަހާ މަރާލައިފި\nއެމެރިކާގެ ފިރިހެނެއް ކަމަށްވާ ޓޯނީ ބްރައުން އޭނާގެ އަނބިމީހާ ލަވަންޑާ ބްރައުން ކައިރީގައި ޕްރޮޖެކްޓެއްގެ މައުލޫމާތު ގޫގްލް ކޮށްލައިގެން ހޯދަން ބުނުމުން އެކަމާއި ރުޅި އައިސްގެން ލަވަންޑާ، ޓޯނީ އަށް ހަމަލާދީ މަރާލައިފިއެވެ.\nވިޔަފާރިވެރިއެއް ކަމަށްވާ ޓޯނީ މަރާލާފައި އޮއްވާ ފެނުނީ މިދިޔަ ހޯމަ ދުވަހު އޭނާގެ ގެއިންނެވެ. ޓޯނީގެ މަރުގެ މައްސަލައިގައި އޭނާގެ އަނބިމީހާ ލަވަންޑާ މިހާރު ވަނީ ހައްޔަރު ކޮށްފައެވެ.\nޓޯނީ އާއި ލަވަންޑާ އަކީ ކޮންސަލްޓިން އެޖެންސީ އެއް ހިންގާ ދެމީހުންނެވެ. ބްރައުން އަކީ 2001 ވަނަ އަހަރު ޖޯޖް ޑަބްލިއު ބުޝް އެމެރިކާގެ ޓްރެޝަރީ ޑިޕާޓްމަންޓަށް ވެސް އައްޔަން ކުރި މީހެކެވެ.\nފުލުހުން ބުނީ ލަވަންޑާ އޭނާގެ ފިރިމީހާ އަށް ހަމަލާ ދިނީ ޕްރޮޖެކްޓެއްގެ ޓެމްޕްލޭޓް ގޫގްލް ކޮށްލަން ބުނިއިރު ފިރިމީހާގެ އަޑު މާބާރުކޮށް ހުރުމުން އެކަމާއި ހިތްހަމަނުޖެހިގެންނެވެ.\n"އޭނާ ތަޙްޤީޤުގައި ބުނެފައި ވަނީ އެންމެ ފަހުން ހަނދާން ވަނީ ފިރިމީހާ އޭނާ އިން ކޮޓަރިއަށް ވަން ހަނދާން ކަމަށް. ދެން އޭގެ ފަހުންވި ހުރިހާ ކަމެއް ވަނީ ހަނދާނުން ފިލައިގެން ގޮސްފައި ކަމަށް." ފުލުހުން ބުންޏެވެ.\nފުލުހުން ދަނީ މިކަން ކަށަވަރު ކުރުމަށް ޓެސްޓްތަކެއް ހަދަން ތައްޔާރުވަމުންނެވެ.\nއަމަންޑާގެ މައްޗަށް މިހާރު ދައުވާ އުފުލާފައި ވާއިރު ކޯޓުން ނިންމާފައި ވަނީ ފަސްލައްކަ ޑޮލަރު ބެހެއްޓުމަށް ފަހު ކަފާލާތުގެ ދަށުން ލަވަންޑާ ދޫކޮށްލުމަށެވެ. ނަމަވެސް ލަވަންޑާ ކަފާލާތުގެ ދަށުން މިނިވަންވުމަށް ކޯޓަށް އަދި ފައިސާ ދެއްކި ކަމެއް ކަށަވަރެއް ނުވެއެވެ.


Covid Ge Aa Variant Fethureythee6Gaumakun Lanka Ah Etherevun Manaa Koffi - Vaguthu\nދެކުނު އެފްރިކާ އިން ފެނުނު ކޮވިޑް-19 ގެ އާ ވޭރިއަންޓް، އޮމިކްރޯން އާ ގުޅިގެން އެ ވޭރިއަންޓް ފެނުނު ގައުމުތަކުން ސްރީ ލަންކާ އަށް އެތެރެވުން މަނާކޮށްފިއެވެ.\nލަންކާގެ ހެލްތު މިނިސްޓްރީން ނެރުނު އެންގުމެއްގައި ބުނީ މާދަމާ އިން ފެށިގެން ދެކުނު އެފްރިކާ، ބޮޓްސްވާނާ، ޒިންބާބުވޭ، ނަމީބިއާ، ލެސޯޓޯ އަދި އެސްވާޓިނީ އިން ލަންކާ އަށް މީހުން އައުން މަނާވާނެ ކަމަށެވެ. މި ނިންމުން ނިންމީ ކިހާ މުއްދަތަކަށް ކަމެއް ބުނެފައެއް ނުވެއެވެ.\nމިއިން ގައުމަކުން މީހަކު އިއްޔެ ނުވަތަ މިއަދު ލަންކާ އަށް އައި ނަމަ، އެ މީހުން 14 ދުވަހުގެ ކަރަންޓީނުގެ މުއްދަތެއް ހަމަކުރަން ޖެހޭނެއެވެ. އަދި ފާއިތުވި 14 ދުވަހުގެ ތެރޭގައި އެއްވެސް މީހަކު މިއިން ގައުމަކަށް ދަތުރުކޮށްފައިވާ ނަމަ އެ ބަޔަކަށް ލަންކާ އަށް އެތެރެވުން މަނާވާނެއެވެ.\nދެކުނު އެފްރިކާ އިން އަލަށް ފެނިގެން އުޅޭ އާ ވޭރިއަންޓާ ގުޅިގެން ވަރަށް ގިނަ ގައުމުތަކުން ވަނީ ހަރުކަށި ފިޔަވަޅުތަކެއް އަޅަން ފަށައިފައެވެ.\nމިހާތަނަށް އައިއިރު ކޮވިޑްގެ އާ ވޭރިއަންޓާ ގުޅިގެން ރާއްޖެ އިން ފިޔަވަޅެއް އަޅާފައެއް ނުވެއެވެ. އެކަމަކު، އާ ވޭރިއަންޓްތައް ދުނިޔޭގެ އެކި ގައުމުތަކުގައި ފެތުރޭތީ ޓެކްނިކަލް އެޑްވައިޒަރީ ގްރޫޕްގެ ބައްދަލުވުމެއް މިއަދު ވަނީ ބޭއްވުމަށް ހަމަޖެހިފައެވެ.


Party ehge therein Sussanne Khan hayyarukuri kamahbunaa vaahaka dhogukohfi – Iru\nޕާޓީއެއްގެ ތެރެއިން ސުޒޭން ޚާން ހައްޔަރުކުރި ކަމަށްބުނާ ވާހަކަ ދޮގުކޮށްފި\nޝާޝާ· 23 ޑިސެންބަރު 2020\nހޯމަ ދުވަހުގެ ރޭ މުމްބާއީގެ އަނދޭރީގައި ހުރި ނައިޓްކްލަބެއްގެ ތެރެއިން، ބޮލީވުޑް އެކްޓަރު ރިތިކް ރޯޝަންގެ ކުރީގެ އަންހެނުން ސުޒޭން ޚާން ހައްޔަރުކުރި ކަމަށްބުނާ ވާހަކަތައް ސުޒޭން ދޮގުކޮށްފިއެވެ.\nއިންޑިއާގެ ބައެއް ނޫސްތަކުން މިއަދު ރިޕޯޓުކޮށްފައިވާ ގޮތުގައި، ސުޒޭން ހިމެނޭ ގޮތަށް ‘ޑްރެގަންފްލައި ކްލަބް’ އިން 34 މީހުން ހައްޔަރުކުރީ، މުމްބާއީ ފުލުހުން އެތަން ރެއިޑްކުރި އިރު ކޮވިޑް-19 އިން ރައްކާތެރިވުމަށް އަޅަންޖެހޭ ފިޔަވަޅުތަކާ ޚިލާފުވެފައި ވާތީއެވެ. އަދި ހައްޔަރުކުރި މީހުންގެ ތެރޭގައި މަޝްހޫރު ލަވަކިޔުންތެރިޔާ ގުރޫ ރަންދަވާ އާއި ކްރިކެޓް ކުޅުންތެރިޔާ ސުރޭޝް ރައިނާ ވެސް ހިމެނޭ ކަމަށް ބުނެފައިވެއެވެ.\nނަމަވެސް ފަހުން ސުޒޭން އާންމުކުރި ބަޔާނެއްގައި ވަނީ އެ ތުހުމަތު ދޮގުކޮށް، ކަން ހިނގައިދިޔަ ގޮތް ކިޔައިދީފައެވެ. 42 އަހަރުގެ އިންޓީރިއާ ޑިޒައިނަރު އިންސްޓަގްރާމްގައި ހިއްސާކުރި ގޮތުގައި، ހޯމަ ދުވަހުގެ ރޭ އޭނާ ފުރަތަމަ ދިޔައީ ރައްޓެއްސެއްގެ އުފަންދުވަސް ފާހަގަކުރާށެވެ. އަދި އެތާ ތިބި ބައެއް މީހުންނާއެކީ ފަހުން ޑްރެގަންފްލައި ކްލަބަށް ދިޔައީ ކަމަށްބުންޏެވެ. އެތާ ތިއްބައި ދަންވަރު 2:30 ހާއިރު ފުލުހުން އައިސް، އެތަނުގެ މެނޭޖްމެންޓާ ސުވާލުކުރަން3ގަޑިއިރު ތިބި ކަމަށާއި، އެވަގުތުގައި އެތާ ތިބި އެންމެން އެތެރޭގައި މަޑުކުރަން އެންގި ކަމަށް ބުންޏެވެ. “އަހަރެމެންނަށް ދެވޭ ވަރުވީ6ޖެހިފަހުން”، ސުޒޭން ކިޔައިދިނެވެ.\nސުޒޭން ބުނީ އޭނާ ފުލުހުންގެ ބެލުމުގެ ދަށަށް ގެންދިޔަ ކަމަށްބުނެ މީޑިއާތަކުން ފަތުރަމުންދާ ވާހަކައަކީ އެއްވެސް ހަގީގަތެއް ނެތް ވާހަކަތަކެއް ކަމަށެވެ. އަދި އެފަދަ ދޮގު ޚަބަރު ފެތުރުމަކީ ވަރަށް ޒިންމާދާރުކަން ކުޑަކޮށް ކުރަމުންދާ ކަމެއް ކަމަށް ބުންޏެވެ.\nކޯވިޑް ދިފާޢު: ވެކްސިން ފުރިހަމަ ކުރި މީހުންގެ އަދަދު 130000ށްވުރެ މައްޗަށް\nމީގެ އިތުރުން ސުޒޭން ބުނީ3ގަޑިއިރު ވަންދެން އެމީހުން އެތާނގައި މަޑުކުރުވި ސަބަބު ސާފުނުވާ ކަމަށެވެ.


ބޯހިޔާވަހިކަން ހޯދައިދީ ތޮއްޖެހުން ކުޑަކުރަން މާލެ ސަރަހައްދު ހިއްކަން ޖެހޭ: ނަޝީދު – Dhen.mv\nބޯހިޔާވަހިކަން ހޯދައިދީ ތޮއްޖެހުން ކުޑަކުރަން މާލެ ސަރަހައްދު ހިއްކަން ޖެހޭ: ނަޝީދު\nރައްޔިތުންނަސް ބޯހިޔާވަހިކަން ހޯދައިދީ ތޮއްޖެހުން ކުޑަކުރަން މާލެ ސަރަހައްދު ހިއްކަން ޖެހޭ ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nއެންވަޔަރަމަންޓު ޕްރޮޓެކްޝަން އެޖެންސީ (އީޕީއޭގެ) ޑިރެކްޓަރު ޖެނެރަލް އިބްރާހީމް ނައީމާ ރައްޔިތުން މަޖިލީހުގެ އިދާރާގައި ބައްދަލުކުރެއްވުމަށްފަހު ކުރެއްވި ޓްވީޓެއްގައި ރައީސް ނަޝީދު ވިދާޅުވީ ތަރައްގީގެ ގިނަ މަސައްކަތްތަކަކުން ތިމާވެއްޓަށް ނުރަނގަޅު އަސަރު ކުރާ ކަމަށެވެ.\n"މާލެ ސަރަހައްދަށް އިތުރު ހިކިފަސް ބޭނުންވަނީ މާލޭގައި ދިރިއުޅުއްވާ އެހެންގޮތެއް ނެތް ގިނަ ރައްޔިތުންނަށް ބޯހިޔާވަހިކަން ހޯދައި ދިނުމަށް އަދި ސަރަހައްދު ތޮއްޖެއްސުން ހުއްޓުވުން ވެސް މުހިންމު." ނަޝީދު ވިދާޅުވިއެވެ.\nނަޝީދު ވިދާޅުވީ ނައީމް އަކީ ތިމާވެއްޓާއި ބެހޭ ކަންކަމުގައި ތަޖުރިބާކާރު ބޭފުޅެއް ކަމަށެވެ.\nގުޅީފަޅުގައި ވިޔަފާރި ބަނދަރެއް ހެދުމަށް އެ ފަޅުން 192 ހެކްޓަރު ހިއްކުމުގެ ޕްރޮޖެކްޓެއް މިހާރު ވަނީ ފަށައިފަ އެވެ. މި މަޝްރޫއުގެ ސަބަބުން ކަނޑުގެ ވެއްޓަށް ނޭދެވޭ އަސަރު ކުރާނެ ކަމަށް މަޝްރޫއުގެ އީއައިއޭ ރިޕޯޓުގައިވެ އެވެ. އެގޮތުން، ކައިރި ފަރުތަކަށް ވެއްޔާއި ކިސަޑު އެޅި، ފެން ކިލަނބުވެ، ފަރުތަކާއި މުރަކަތައް މަރުވުން އެކަށީގެންވާ ކަމަށް އެ ރިޕޯޓުގައިވެ އެވެ. މަޝްރޫއުގެ އަސަރު ވިލިމާލޭ ފަރު ހިމެނޭހެން ތިރީހަކަށް ޑައިވް ސްޕޮޓަށް ކުރާނެ ކަމަށް ތިމާވެށި ހިމާޔަތް ކުރަން ގޮވާލާ ފަރާތްތަކުން ބުނެ އެވެ.\nއެ މަޝްރޫއާ ގުޅިގެން ތިމާވެއްޓަށް ގެއްލުން ލިބޭތީ އާއި އެކަމުގައި އާންމުން ދަނީ ކަންބޮޑުވުން ފާޅުކުރަމުންނެވެ.\nމިކަމާ ގުޅިގެން ފްލޭނިން މިނިސްޓަރު މުހައްމަދު އަސްލަމް ވިދާޅުވީ ގުޅީފަޅު ހިއްކުމުގެ ސަބަބުން ތިމާވެއްޓަށް އަސަރުތަކެއް ކުރިޔަސް އެ މަޝްރޫއު ހުއްޓާލެވެން ނެތް ކަމަށެވެ.


ޕަވަރ ޕާޗެސިންގ އެގްރީމެންޓްގެ ދަށުން ސޯލަރ ކަރަންޓު އުފައްދާ ނިޒާމެއް އަމިއްލަ ޚަރަދުގައި ގާއިމްކޮށް، އޮޕަރޭޓްކޮށް އެނިޒާމުން އުފައްދާ ކަރަންޓު ހޯރަފުށީގެ ގްރިޑަށް ފީޑްކޮށް ވިއްކުމަށް ބީލަން ހުށަހެޅުމުގެ ދަޢުވަތު\nހޯރަފުށީ ކައުންސިލުން ދައްކާ ހޯރަފުށީގެ މޫދުގެ ސަރަހައްދެއްގައި ސޯލާ ޕެނަލް ހަރުކޮށްގެން ކަރަންޓް އުފައްދާ ނިޒާމެއް ޤާއިމްކުރުމަށްޓަކައި ސޯލާ ގްރިޑް ކަނެކްޓެޑް ނިޒާމެއް "ޑިޒައިން، ބިލްޑް، އޯން، އޮޕަރޭޓް އެންޑް ޓްރާންސްފަރ" އުސޫލުން ފައިނޭންސްކޮށް ސިސްޓަމުން އުފައްދާ ކަރަންޓު ގްރިޑަށް ފީޑްކޮށް ވިއްކުމަށް ޝައުޤުވެރިވާ ފަރާތެއް ހޯދުމަށް ހޯރަފުށީ ކައުންސިލުން ބޭނުންވެއްޖެއެވެ.\nސޯލާ ޕެނަލް ހަރުކޮށްގެން ކަރަންޓު އުފެއްދުމަށް ބޭނުންވާ ޖާގަ މޫދުން ކައުންސިލުން ހަމަޖައްސައިދެވޭނެއެވެ.\nސޯލާ ޕެނަލް ރަހުކޮށްގެން ކަރަންޓު އުފެއްދޭނެ މިންވަރު ދެނެގަތުމަށް މިހާރު ރަށުގައި ކަރަންޓު އުފެއްދުމަށް ޤާއިމުކޮށްފައިވާ ނިޒާމު ދިރާސާކޮށް ހެދުމަކީ ބީލަން ހުށަހަޅާ ފަރާތުގެ ޒިންމާއެކެވެ.\nރަށަށް ފޯރުކޮށްދެމުންދާ ނިޒާމަށް ސޯލާ ޕެނަލް ހަރުކުރުމުގެ ސަބަބުން ދިމާވެދާނެ ކަންކަން ހައްލުކުރުމަށް އަޅަންޖެހޭ ފިޔަވަޅުތައް އެޅުމަކީ ބީލަން ހުށަހަޅާފަރާތުގެ ޒިންމާއެކެވެ.\nމާލީ ޤާބިލުކަން ހުރިކަން ޔަގީންކޮށްދޭ ލިޔުންތައް.\nމަޝްރޫޢުތައް ހިންގުމުގެ ޤާބިލުކަން\nކޮންޓްރެކްޓަރެއްގެ ހައިސިއްޔަތުން، ސަބް ކޮންޓްރެކްޓަރެއްގެ ހައިސިއްޔަތުން، ޖޮއިންޓް ވެންޗަރ މެމްބަރެއްގެ ހައިސިއްޔަތުން ނުވަތަ މެނޭޖުމަންޓް ކޮންޓްރެކްޓަރެއްގެ ހައިސިއްޔަތުން މިދާއިރާއިން ކޮންފައިވާ މަސައްކަތްތައް.\nމަޝްރޫއުގެ މަސައްކަތް ނިންމުމަށް ހުށަހަޅާ މުއްދަތު\nޤާއިމުކުރުމަށް ހުށަހަޅާ ޢަދަދު\nރަށުގައި ސޯލާ ޕެނަލް ހަރުކޮށްގެން ކަރަންޓު އުފެއްދުމަށް ހުށަހަޅާ ޢަދަދު.\n*ފައިނޭންޝިއަލް ޕްރޮޕޯސަލް ހުޅުވާނީ ޓެކްނިކަލް ޕްރޮޕޯސަލުން 70 މާރކްސް ލިބޭ ފަރާތްތަކުގެ އެކަންޏެވެ.\nކަރަންޓު ޔުނިޓެއް ވިއްކުމަށް ހުށަހަޅާ އަގު\nބީލަން ކާމިޔާބު ވާނީ ކަރަންޓު ޔުނިޓެއް ވިއްކުމަށް އެންމެ ދަށް އަގު ހުށަހަޅާ ފަރާތެވެ.\nމި ޕްރޮޖެކްޓާ ބެހޭ މަޢުލޫމާތު ދިނުން އޮންނާނީ އޮންލައިންކޮށް 26 ނޮވެމްބަރ 2020 (ބުރާސްފަތި) ދުވަހުގެ 11:00 ގައި، ހޯރަފުށީ ކައުންސިލުގެ އިދާރާގައެވެ. މައުލޫމާތު ދިނުމުގެ ސެޝަންގައި ބައިވެރިވުމަށް އެދޭ ފަރާތްތަކުން 25 ނޮވެމްބަރު 2020 (ބުދަ) ވަނަ ދުވަހުގެ މެންދުރު 14:00ގެ ކުރިން ބިޑު ހުށަހެޅުމަށް ރެޖިސްޓަރީ ކުރަންވާނެއެވެ. ރަޖިސްޓަރީ ކުރުމަށް އެދި އީމޭލް ފޮނުވާނެ އެޑްރެހަކީ [email protected] އެވެ.\nމިކަމަށް ޝައުގުވެރިވާ ފަރާތްތަކުން ހުށަހަޅާ ބިޑް ހުޅުވުން އޮންނާނީ 15 ޑިސެމްބަރު 2020 (އަންގާރަ) ދުވަހުގެ 11:00 ގައެވެ. މިމަސައްކަތް ކުރުމަށް ބިޑް ހުށަހެޅޭނީ މަޢުލޫމާތު ސާފުކުރަން ހާޒިރުވާ ފަރާތްތަކަށް އެކަނިކަމުގައި ދަންނަވަމެވެ.\nބީލަން ތައްޔާރުކޮށްފައި އޮންނަން ޖެހޭނީ އިނގިރޭސި ބަހުންނެވެ.\nސުންގަޑި: 15 ޑިސެންބަރު 2020 11:00


ދެ ޣާޒީންގެ ޒަމާން "ޒުވާން'' ކޮށްލަން ޖެހިއްޖެ! - DhiDaily\nދެ ޣާޒީންގެ ޒަމާން ”ޒުވާން“ ކޮށްލަން ޖެހިއްޖެ!\nއުތީމު ބޮޑުތަކުރުފާނު ދަތުރުކުރެއްވި ''ކަޅުއޮށްފުންމި'' އާއި އެއްގޮތަށް ހދ.ނޭކުރެންދޫގައި ބަނދެފައިވާ ދޯނި ޢިއްޒުއްދީން ފާލަމާއި ގާތްކުރަނީ. ފޮޓޯ: ސަން\nޒަމާން އޭގެ އޮޅިތައް ގިރާކުރަމުން މިއަދާ ހިސާބަށް ވާސިލުވި ނަމަވެސް، އަނެއްކާ ވެސް އެ ވާހަކަތައް ”ޒުވާން“ ކޮށްލާން ޖެހިއްޖެ ހިނދެވެ. އަމާންކަން އޭގެ ހަގީގީ ސިފައިގައި މި ވަގުތު ނެތް ނަމަވެސް، އަމާންކަމުގެ ފޮނިރަހަ ހޯއްދަވައިދެއްވި ދެ ބަތަލެއްގެ ހަނދާންކޮށްލާން ޖެހިއްޖެ ހިނދެވެ.\nއެހެންވެ އިތުރަށް ބަލަން ނުހުރެ ގަލަން ނެގީމެވެ.ގަލަމުގެ މަސްއޫލިއްޔަތު އަދާކުރުމަށްޓަކައެވެ.\nރަމަޟާންމަހުގެ އެއްވަނަ ދުވަހާއި، ދެވަނަ ދުވަހޭތޯއެވެ. މި ދެ ދުވަހަކީ މި ޤައުމު ފަޚުރުވެރިވާންޖެހޭ ދެ ބަތަލުންގެ އަހަރުމަތިފުޅު ދުވަހެވެ. އަހަރުމަތި ދުވަހަކީ މަރުވި މީހާއަށް އަހަރު ފުރޭ ދުވަހެވެ. އެ ދުވަހުގައި މައިގަނޑު ކަމެއްގެ ގޮތުގައި އޮންނާނީ ހެޔޮދުޢާ ކުރުމާއި، ފާޠިހާ ކިޔެވުމެވެ.\nއާދެ، ރަމަޟާންމަހުގެ ފުރަތަމަ ދުވަހަކީ، ހިޖުރައިން 981 ވަނަ އަހަރު ރަސްކަމަށް އިސްވެވަޑައިގެންނެވި އައްސުލްޠާނުލްޣާޒީ މުޙައްމަދު ތަކުރުފާނުލް އަޢުޡަމް ސިރީ ސަވާދީއްތަ މަހާރަދުން ނުވަތަ ބޮޑުތަކުރުފާނުގެ އަހަރުމަތިފުޅު ދުވަހެވެ. އެ މަނިކުފާނު ފުރައުއްތަވީ ހިޖުރައިން 993 ވަނަ އަހަރުގެ ރަމަޟާންމަހުގެ އެއްވަނަ ދުވަހުގައެވެ.\nމީލާދީން 1500 ގެ އަހަރުތަކުގައި ޕޯޗުގީޒުން އިންޑިއާ ކަނޑުގެ އެތެރެވަރީގެ ޤައުމުތައް އަޅުވެތިކުރަމުން ދިޔައެވެ. އެ ހިނދުގައި އެބައިމީހުންގެ ނަޒަރު އެންމެ ބޮޑަށް އަމާޒުވި ޤައުމަކީ މި ދިވެހިރާއްޖެއެވެ. ރާއްޖެ އަޅުވެތިކުރުމުގެ ފުރުސަތަކަށް އެބައިމީހުން ތިބީ ބަލަބަލައެވެ. އެބައިމީހުންގެ ހިތުގައި މިފަދަ ނިޔަތެއް އޮވެ މަސައްކަތްކުރަމުން ދަނިކޮށް، ދިވެހި ދީބު ދުށް މަޝްހޫރު ނުވަވަނަ ޙަސަން ރަސްގެފާނު ނުވަތަ އައްސުލްޠާން ޙަސަން ސިރީ ދިރިކުސަ ލޯކަ މަހާރަދުން އެބައިމީހުންނާއި ބައިއަތު ހިއްޕެވިއެވެ. ކޮއްޗޭއަށް ވަޑައިގެން އިސްލާމްދީން ދޫކުރައްވައި ނަޞާރާދީނަށް ވަދެވަޑައިގަތެވެ. އެއަށްފަހު ޕޯޗުގީޒުންގެ އެހީތެރިކަމާއެކު ރާއްޖޭގެ ރަސްކަން އަލުން ހޯއްދެވުމަށް ކުރެއްވި މަސައްކަތްޕުޅުގެ ދަށުން ޕޯޗުގީޒުންގެ ގުރާބެއް ރާއްޖެއަށް ފޮނުއްވިއެވެ.\nނަމަވެސް އައްސުލްޠާން ޢަލީ (06 ވަނަ) ސިރީ އައުދަ ސިޔާކަ ކައްތިރި ބޮވަނަ މަހާރަދުން ނުވަތަ ޢަލި ރަސްގެފާނާއި، އިބްރާހިމް ފާށަނާކިލެގެ ގެ ފުތް އަބޫބަކުރާއި ދެ ފަހުލަވާނުންގެ ވެރިކަމުގެ ދަށުގައި ދިވެހިންގެ ލަޝްކަރު ހަނގުރާމައިގެ މައިދާނަށް ނިކުމެ އެބައިމީހުން ސުންނާފަތިކޮށްލިއެވެ.\nނުވަވަނަ ޙަސަން ރަސްގެފާނު ދެވަނަ ފަހަރަށް ވެސް، ޕޯޗުގީޒުންގެ ގުރާބެއް ރާއްޖެއާއި ދެކޮޅަށް ފޮނުއްވެވިއެވެ. ނަމަވެސް އެ ފަހަރު ވެސް ނަސްރު ލިބުނީ ދިވެހިންނަށެވެ. މިފަދައިން ދީނާއި ޤައުމު ދިފާޢުކުރެއްވުމުގެ މަތިވެރި ޖިހާދުގައި އުޅުއްވަމުން ގެންދަވަނިކޮށް އެންމެ ފަހުން ޢަލި ރަސްގެފާނު ވެސް ޝަހީދުކޮށްލީއެވެ.\nއެ ހިސާބުން ފެށިގެން ޕޯޗުގީޒުންގެ އަޅުވެތިކަމުގެ ދަށަށް ރާއްޖެ ދިޔައެވެ. އެ ނާމާންކަމާއި، ބިރުވެރިކަމުގައި 15 އަހަރުވެގެން ދިޔައެވެ.\nދިވެހިން އެފަދަ ބިރުވެރިކަމެއްގެތެރޭގައި ތިއްބައި، ޕޯޗުގީޒުންގެ އަތްދަށުން މި ޤައުމު ސަލާމަތްކުރައްވާން ނިކުމެވަޑައިގެންނެވީ އަޅުގަނޑުމެންގެ ޣާޒީ ބަންޑާރައިންނެވެ. އެ ޖިހާދުގައި އެ މަނިކުފާނުގެ ބޭބޭފުޅު ޢަލި ތަކުރުފާނާއި، ޙަސަން ތަކުރުފާނު ވެސް ބައިވެރިވެވަޑައިގެންނެވިއެވެ.\nޣާޒީ ބަންޑާރައިންގެ ހިކުމަތްތެރިކަމާއެކު އެ މަސައްކަތްޕުޅު ފައްޓަވައި މާ ގިނަ ދުވަހެއް ނުވަނީސް، ފުރަމެންދަމެއްގައި ޕޯޗުގީޒުންނާއި ހަނގުރާމަ ކުރައްވައި، އެބައިމީހުންގެ ވެރިޔަކަށް ހުންނެވި އަނދިރި އަނދިރިންގެ ކަރަށް ބަޑި ޖައްސަވައި އޭނާގެ ވަސް ފޮހެލެއްވިއެވެ. އެކަން ހިނގީ ހިޖުރީ ސަނަތުން 981 ވަނަ އަހަރުގެ ރަބީޢުލްއައްވަލުމަހުގެ 1 ވަނަ ދުވަހުގައެވެ.\nރަމަޟާންމަހުގެ ދެވަނަ ދުވަހޭތޯއެވެ. އެ ދުވަހަކީ އަލްވަޒީރު މުޙައްމަދު ފާމުލަދޭރި މަނިކުފާނާއި، ކުޑަ އައިމިނާ މަނިކުފާނުގެ ދަރިކަލުން އައްސުލްޠާނުލް ޣާޒީ ޙަސަން ޢިއްޒުއްދީން ސިރީ ކުލަރަންމީބަ އައުދާނަ ކައްތިރި ބޮވަނަ މަހާރަދުންގެ އަހަރުމަތިފުޅު ދުވަހެވެ.\nއައްސުލްޠާނުލް ޣާޒީ ޙަސަން ޢިއްޒުއްދީން ސިރީ ކުލަރަންމީބަ އައުދާނަ ކައްތިރި ބޮވަނަ މަހާރަދުން ނުވަތަ ދޮންބަންޑާރައިންނަކީ މި ޤައުމު މިނިވަންކަންމަތީ ދަމަހައްޓަވާން ވަރަށް ގިނަ، ވަރަށް ބުރަ، ވަރަށް އަގުހުރި މަސައްކަތްޕުޅުތަކެއް ކުރެއްވި ބަޠަލެކެވެ.\nދިވެހި ދެ ޚާއިނުންގެ އެހީތެރިކަމާއެކު ހޮޅީން ނުވަތަ މަލާބާރީން ރާއްޖެހިފީ ހިޖުރައިން 1166 އަހަރުގެ ޞަފަރުމަހުގެ 12 ވީ އަންގާރަ ދުވަހުގެރޭގައެވެ. ދޮންބަންޑާރައިންގެ ޒުވާން ޢުމުރުފުޅުގައެވެ.\nމި ދެންނެވި ގޮތުގެ މަތިން ހޮޅީން ރާއްޖެހިފައި، ނާބަތުޚާނާގައި ރޯކޮށްލުމުން އެތެރެކޮއިލުގެ ހުރިހައި ދޮރޯށިތަކާއި، އެތެރެކޮއިލާއި 63 ގެއާއި، 03 މިސްކިތް އަނދައިގެން ދިޔައެވެ.\nހަމައެހެންމެ އޭރު ހުންނެވި ރަދުންކަމަށްވާ ކޮރު ބަންޑާރައިން އަމާންދެއްވުމުން ރަދުން ވަޑައިގަތުމަށް ހޮޅިން އެދުނެވެ. ހޮޅިންގެ މި ނުބައި ރޭވުމުގެ ދަށުން ކޮރުބަންޑާރައިންނާއި، އައްސުލްޠާނު އިބްރާހިމް އިސްކަންދަރު(02 ވަނަ) ގެ ދަރިކަލުން މުޙައްމަދު މަނިކުފާނު (ފަހުން އައްސުލްޠާން މުޙައްމަދު ޣިޔާޘުއްދީން ސިރީ ކުލަރަންމަނި މަހާރަދުން) ރަހީނުކޮށްގެން ކަންނަންނޫރަށް ގެންދިޔައެވެ. ހަމައެހެންމެ ރަދުން ގެންދިޔައިރު، ރަދުންނަށް ވާހާލެއްވުމަށްޓަކައި އަމިއްލަފުޅަށް އެދިގެން ދޮންބަންޑާރައިންގެ ބައްޕާފުޅާއ ދޮންބަންޑާރައިންގެ އެއްބަނޑުއެއްބަފާ އަޚު ޙުސައިން ބޮޑު ދޮށިމޭނާ ކިލެގެފާނު ވެސް ރަދުންނާއެކު ކަންނަންނޫރަށް ވަޑައިގެންނެވިއެވެ.\nކަންކަން މި މަގުން ދާން ފެށުމުން ދޮންބަންޑާރައިންގެ ޢަޒުމުފުޅެއްކަމުގައިވީ ދީނާއި ޤައުމު އަޅުވެތިކަމުން މިންޖުކުރެއްވުމެވެ.\nމިހައި ހިސާބުން އަޅުގަނޑު ނަޒަރެެއް މިދެނީ “ދިވެހި ތާރީޚަށް އައު އަލިކަމެއް“ މި ފޮތުގެ 358 ސަފުހާއާއި، 359 ސަފުހާގެ މައްޗަށެވެ.\n”ދެން މި އަހަރުމެ (އެބަހީ ހިޖުރައިން އެގާރަ ސަތޭކަ ސަހައްޓިވަނަ އަހަރު) ޖުމާދުލްއާޚިރުމަހު ތިނެއްވީ އާދީއްތަވިލޭރޭ މުނާޖާ ވަގުތުގައި ހުރާ ފާމުލަދޭރި އަޅާގެ ފުތް ޙަސަން އަޅާއި، މުޙައްމަދު ގަދަހަމައިދި އަޅާގެ ފުތް ޙުސެއިން ގަދަހަމައިދި އަޅާއި، އޮޅިގެނާ އަޅާގެ ފުތް ޙަސަން އޮޅިގެނާ އަޅާއި، މުޙައްމަދު މޭނާ އަޅާގެ ފުތް ޢުމަރު މޭނާ އަޅާއި، ހަތަރު އަޅުން ސަރުދާރުވެ މި ޢުމަރު މޭނާ އަޅާގެ އެއްބަޑު ފަޑިއަތް އަޅާ މިކަމުގެ ނަސޭހަތްތެރިކަމުގެ ބަސްއަހައި މި ކަންތައް ހަދާނޭ ވަގުތަކާއި އެންމެ ކަންތަކުގެ ނަސޭހަތް މި ފަޑިއަތް އަޅާކުރެން އަހައި މި ހަތަރުކަލުން ސަރުދާރުވެ ތިބެ ހަގުބޭކަލުންގެ މީސްކޮޅަކާއި، މެދުކެބީންނާއި ޚަލާސީކަލޯގެ މީހުނާއެކު ފަސްދޮޅަސް މީހުން ގޮވައިގެން މި ހަތަރު ސަރުދާރު ބޭކަލުން ހޮޅިންނާ ތޮޅޭން ނުކުންނާން އުޅެމުން ސިލޭހައެއްނުލައި ހުސްއަތާ މި އެންމެ އަޅުތަކުން ދާންއުޅޭކަމުގައި ބިރުގައި ޢުމަރު މޭނާ އަޅާއި، ޙަސަން އޮޅިގެނާއި އަޅާއި، އަނެއް ދެބޭކަލުންގެ ބަހާއެކު ނުކުމެ ޝައިޚު ޔޫސުފުއް ތަބުރޭޒުގެފާނު ޒިޔާރަތްދޮށު ތިބެ ބުނި ނަދުރީ ތިމަންގެ ހަތަރުކަލުން ސަލާމަތުންތިބެ މި ހިތައިދާ މުރާދަ ހާސިލުކުރައްވައި މި ދިވެހިރާއްޖެ ދިވެހިންނަށް މިލްކު ކުރައްވައި ދެއްވައިފިއްޔާއި ކައުނަބީކަލޭގެފާނުންގެ ޒިޔާރަތްފުޅަށް މި ފުރަމާލެ ލައިފީމާވެ. އަންދުވަހު އާދައިގާ ނަގާ ވާރު މެނުވީ އިތުރުން މި ރާއްޖޭ ރައްޔިތުން ފުނަވާރެއް ނާޅާނެމާވެ. ހޮޅީން ބަތްޕެން ކެއްކި ކުޑާރަން މި ތަބުރޭޒުގެފާނުންގެ ޒިޔާރަތަށް ލައިފާނެމާވެ. މި ދިވެހިރާއްޖޭގެ ރަސްކަންކުރައްވާން ތަޚުތުގައި އިންނެވި ސާހިބަކާއި މި ނަދުރު ފުއްދަން މަތިކޮށްފާނެމާވެ.“\nމި މޭރުމުން ނަދުރު ވިދާޅުވެފައި ދޮންބަންޑާރައިންނާއި ދިވެހީންގެ ލަޝްކަރު، ހޮޅީންގެ ވެރިކަމުގެ މަރުކަޒުކަމަށްވާ ވެޔޮދޮށު ގަނޑުވަރަށް ހަމަލާ ދެއްވުމަށް ނިކުމެވަޑައިގެންނެވިއެވެ. އެއަށްފަހު ހޮޅީންގެ ވެރިއަކަށް ހުރި މަލިކު މުޙައްމަދު ބާންޑޯރު މަނިކު ގަޔަށް ލޮންސިއެއް ޖައްސަވައި އޭނާގެ ވަސްފޮހެލެއްވިއެވެ. ހަމައެހެންމެ ހޮޅިންގެ ލަޝްކަރު ސުންނާފަތިކޮށްލައްވައި މި ޤައުމަށް މިނިވަންކަން ހޯއްދަވައިދެއްވިއެވެ.\nއޭގެ އިތުރުން އެތައް ފަހަރެއްގެ މަތިން ހޮޅިންގެ އުނދަގޫ ޖެހުނެވެ. ނަމަވެސް ދޮންބަންޑާރައިން ކުރެއްވީ މާ ފުރިހަމަ ޖިހާދެކެވެ.\nދޮންބަންޑާރައިން ރަސްކަމަށް އިސްވެވަޑައިގަތީ ހިޖުރައިން 1173 ވަނަ އަހަރުގެ ރަބީޢުލްއާޚިރުމަހުގެ 15 ބުރާސްފަތި ދުވަހުގައެވެ. ފުރައުއްތަވީ، ހިޖުރައިން 1180 ވަނަ އަހަރުގެ ރަމަޟާންމަހުގެ 02 ވީ ހޯމަވިލޭރޭގައެވެ.


Juventus league aa thin point gaathah | Mihaaru\n07 އެޕްރީލް 2019 - 11:45 1 comment\nޓިއުރިން (އޭޕްރިލް 7) – ފަހަތުން އަރައި 2-1 އިން އޭސީ މިލާން ބަލިކޮށް ޔުވެންޓަސް އިން އިޓާލިއަން ލީގު ޖެހިޖެހިގެން އަށް ވަނަ ފަހަރަށް ކާމިޔާބުކުރުމާ ތިން ޕޮއިންޓް ގާތަށް ޖެހިލައިފި އެވެ.\nޔުވެންޓަސް 84 ޕޮއިންޓާ އެކު އެއް ވަނައިގައި އޮތްއިރު ކުރިއަށް އޮތް މެޗުން މޮޅުވެއްޖެ ނަމަ ލީގު ކާމިޔާބުވާނެ އެވެ. އެކަމަކު ދެ ވަނައިގައި 63 ޕޮއިންޓާ އެކު އޮތް ނަޕޯލީ މިރޭ ޖެނޯއާ އަތުން ބަލިވިޔަސް ޔުވެންޓަސް އަށް ލީގު ކާމިޔާބުވާނެ އެވެ. އެހެންވެއްޖެ ނަމަ އެ ޓީމު ވެގެންދާނީ ލީގުގެ ތާރީހުގައި ވެސް އެންމެ އަވަހަށް ލީގު ޗެމްޕިއަންކަން ކަށަވަރުކުރި ޓީމަށެވެ.\nއަނިޔާގައި ހުރި ކްރިސްޓިއާނޯ ރޮނާލްޑޯ ނެތި ކުޅުނު ޔުވެންޓަސް އަށް ރޭގެ މެޗުގެ ފުރަތަމަ ހާފުގައި އެދެވޭ ކުޅުމެއް ނުދެއްކުނެވެ. ނަތީޖާއަކަށްވީ 39 ވަނަ މިނެޓުގައި ކްރިޒްޓޮފް ޕިއޮންޓެކްގެ ގޯލުން ލީޑު ނެގުމެވެ. އެކަމަކު އޭގެ ކުރިން މިލާނުގެ ހަކާން ޝަނައޮގްލޫ ކުރި ހުރަހެއް އޭރިއާ ތެރެއިން ޔުވެންޓަސްގެ އެލެކް ސެންޑްރޯގެ އަތުގައި ޖެހި ބޭރުވުމުން މިލާނުން ޕެނަލްޓީއަކަށް ވަރަށް ބޮޑަށް އެޕީލްކުރި އެވެ. އެކަމަކު ވީއޭއާރް އިން ބެލުމަށް ފަހު ރެފްރީ ނިންމީ ޕެނަލްޓީއެއް ނޫން ކަމަށެވެ.\nދެ ވަނަ ހާފުގައި ޔުވެންޓަސް އިން ބަދަލުތަކެއް ގެނެސް މެޗުގެ ކޮންޓްރޯލް ނެގި އެވެ. އެ ޓީމުން އެއްވަރުކުރީ 60 ވަނަ މިނެޓުގައި ޕެނަލްޓީއަކުން ޕައޮލޯ ޑީބަލާ ޖެހި ގޯލުންނެވެ. އެ ޓީމު މޮޅުކޮށްދިނީ 84 ވަނަ މިނެޓުގައި ބަދަލު ކުޅުންތެރިޔާ މޮއިސޭ ކީން އެވެ. މިއީ މިދިޔަ ހަފުތާގައި ކަލިއާރީގެ ސަޕޯޓަރުންގެ ފަރާތުން ނަސްލީ ފުރައްސާކުރިމަތިވި އިޓަލީގެ އުއްމީދީ ފޯވާޑް ޖެހިޖެހިގެން ގޯލް ޖެހި ހަ ވަނަ މެޗެވެ.\nއިތުރު ލިޔުންތައް ޔުވެންޓަސް އިޓާލިއަން ލީގު އޭސީ މިލާން


ކޫރު 2/4 – Esfiya\nދުވަސްތައް ފާއިތުވަމުން ދިޔައީ ހިތްދަތިކަން އައިރާއަށް އިހުސާސް ކޮށްދެމުންނެވެ. އައިރާގެ ކިޔެވުމަށްވެސް ކޮންމެވެސް ވަރެއްގެ ބަދަލުތަކެއް އައިސްފައިވެއެވެ. އެހުރިހާކަމެއް އެންމެ ގާތުން ދެކޭނެ މީހަކީ މިލްނާއެވެ. އެހެންނަމަވެސް އަދިވެސް މިލްނާ އެހުރީ ހަޤީގަތުގެ ތެރެއަކު ނޫނެވެ. އަދިވެސް މިލްނާ ހީކުރަނީ އައިރާ ލޯބިވަނީ އޭނާގެ ކްލާސް ކުއްޖެއްދެކެ ކަމުގައެވެ. އެޒުވާނާގެ ހަނދާންވާ ކޮންމެ ފަހަރަކު އައިރާ މިލްނާއާއި ވާހަކަ ދައްކަނީ ކްލާސް ކުއްޖެއްގެ ނަން ބޭނުން ކޮށްގެންނެވެ. ހިތުގައި އުތުރޭ ހުރިހާ އިހުސާސަކީ ޝާއިފް އަށްޓަކައި އުތުރޭ އިހުސާސް ތަކެއްގޮތުގައި ދައްކަމުންނެވެ.\nއަހަރަކަށްވުރެ ގިނަދުވަސް ފާއިތުވެގެން ދިޔައިރުވެސް އެ ޒުވާނާގެ ހިލަމެއް ނުވިއެވެ. އައިރާ ހީކުރީ އޭނާ މުޅިން ގެއްލުނީ ކަމަށެވެ. އޭނާ ދެކޭހިތުން ތެޅިފޮޅެމުންދިޔަ އައިރާގެ ހިތްވެސް ވަގުތާއި ހާލަތާއެކު ހިމޭންވަމުން ދިޔައެވެ. މިހާރު އައިރާގެ ހުރިހާވެސް އުންމީދަކީ ކުރިމަތިވަމުން އަންނަ އޯލެވެލް އިމްތިހާނެވެ. ސިކުނޑި އެއްކޮށް ހުސްކޮށްލާފައިވަނީ ފިލާވަޅުތައް ސިކުނޑީގައި ޖަމާކޮށް ރައްކާކުރުމަށެވެ.\nއަސުރު ނަމާދު ކޮށްލައިގެން އައިރާ ނުކުތީ ޤުރުއާން ކްލާހަށްދާށެވެ. މަންމައާއެކު އާދައިގެ ހިނގުމެއްގައި ހިނގާފައި ދިޔަ އައިރާއަށް ސިހުމެއް ލިބުނީ ރަށުގެ ބޮޑުމަގާ ހަމަޔަށް އެރުނު ވަގުތު ކުރިމަތިން ދިޔަ ސައިކަލުގެ ސަބަބުންނެވެ. މުޅި ހަށިގަނޑުން ހީބިހި ނަގައިގެން ދިޔައެވެ. އެއީ އައިރާގެ ހިތުގެ ވެރިޔާއެވެ. އެފިޔަގަނޑަކުން މާބުރުގެ ހިމާޔަތް ހޯދަން އައިރާ ބޭނުންވާ ކޮކާލެވެ.\nއައިރާ އިތުރަށް ހައިރާންވީ އޭނާގެ ސައިކަލުގެ ފަހަތުގައި މިލްނާއްތަ އިނީމައެވެ. މިލްނާއްތައާއި އޭނާއާއި ދެމެދު އެކުވެރިކަމެއް އޮންނަ ކަމެއް މީގެ ކުރިއަކުން އައިރާއަކަށް ނޭނގެއެވެ.\nހުރަސްކޮށްފަދިޔަ ސައިކަލު ދަންދެން އައިރާ ބަލަމުން ގެންދިޔައެވެ. އެ ޒުވާނާއަށްވެސް އަދި މިލްނާ އަށްވެސް އައިރާއެއް ނުފެންނާނެއެވެ.\nއަނެއްކާވެސް އައިރާގެ ހިތް ތެޅެންފެށީ އެ ބުނެދޭންނޭނގޭ ޖަޒުބާތުތަކުގައެވެ. ހިތަށް އުނދަގޫވިއެވެ. މިދަނޑިވަޅު އޭނާ ފެންނަން ފަށައިފިނަމަ އަނެއްކާވެސް އައިރާގެ ކިޔެވުމަށް އުނދަގޫ ވާނެކަން އައިރާއަށް ވިސްނެއެވެ.\nކުރިއަށްއައި ދުވަސްތަކުގައި އައިރާ މަސައްކަތް ކުރީ އޭނާ ފެންނަ ހިސާބަކަށްވެސް ނުގޮސް ވޭތޯއެވެ. އެހެންކަމުން އޭނާ ފެނިދާނެތީ ގޭދޮރުމައްޗަށްވެސް އައިރާ ނުނުކުމެއެވެ.\nޖެހިގެންއައި ދުވަހުގެރޭ އައިރާ މަޤްރިބް ނަމާދު ކޮށްގެން ކޮޓަރީގައި ޤުރުއާން ކިޔަވަން އިންދައި އައިރާގެ މަންމަ އައިސް ފޯނު ދިއްކޮށްލިއެވެ. “ދަރިފުޅާ މިއޮތީ މިލްނައްތަގެ ފޯނެއް އައިސްފަ.” އައިރާގޮސް ފޯނު ނަގާ ކަންފަތުގައި ޖައްސާލުމާއެކު މަންމަ ދޮރުލައްޕާފައި ދިޔައެވެ.\n“ކީކޭ މިލްނާއްތާ؟” އައިރާ ގޮސް އެނދުމަތީގައި އިށީނދެލިއެވެ. “މިރޭ ފްރީތަ؟” މިލްނާ އަހާލިއެވެ. “އާނ.. ކިހިނެއްވީ؟” އައިރާ ސުވާލު ކޮށްލިއެވެ. “ހިނގާބަލަ މިރޭ ދައްތައާއެކީ ކޮފީއަކަށްދާން. އެބައުޅެއޭ އައިރާއާ ވަރަށް ފްރެންޑް ވާހިތުން އުޅޭ ކުއްޖެއް. ތިންމީހުން ދާނީ ދޯ؟” މިލްނާ ހިތްހެޔޮ ރާގެއްގަ ވާހަކަ ދައްކާލިއެވެ. “މައްސަލައެއްނެތް.. ރެޑީގަ ހުންނާނަން” އައިރާ ފޯނު ކަނޑާލިއެވެ. އެއީ ކާކުތޯވެސް އަހާނުލައެވެ. ހަޤީގަތުގައި އައިރާގެ އެކުވެރިއަކަށް ވާހިތުން އެއުޅެނީ ކާކުކަމެއް ބަލާކަށް އައިރާގެ މާބޮޑު ޝައުގުވެރިކަމެއް ނެތެވެ. މިލްނާއްތަ ބުނީތީވެ އައިރާ ކޮފީއަށް ދާން އެއްބަސްވީއެވެ.\nތަނަކަށްދާންވިއަސް މާބޮޑަށް ރީތިވެ ސެންޓްޖަހާ އުޅުމަކީ އައިރާގެ އާދައެއް ނޫނެވެ. އެއީ އައިރާ މާބޮޑަށް ގަޔާވާ ކަންކަމެއް ނޫނެވެ. އެހެންކަމުން ގަޑިން ނުވައެއް ޖެހިއިރުވެސް އައިރާ އިނީ އާންމުކޮށް ގޭތެރޭގައި ލައިގެންއުޅޭ ޓޮޕް ކޮޅަކާއި ޖިންސެއް ލައިގެންނެވެ.\n“އައްސަލާމް އަލައިކުން” މިލްނާއައިސް ގެޔަށް ވަތްއިރު އައިރާ އިނީ ޓީވީ ކައިރީގައި އިށީނދެލާގެންނެވެ. އައިރާގެ މަންމަ އުބޭދާވެސް ކައިރީގައި އިނެވެ. “އުބެއްތަ ކިހިނެއްތަ؟” އައިރާ ތެދުވެގެން މިލްނާއާއި ދިމާލަށް ހިނގައިގަތް ވަގުތު މިލްނާ އުބޭދާ ގާތުގައި އަހާލިއެވެ. “ރަނގަޅު. ދެކުދިން ކޮންތާކަން ދާންތަ މިރޭ ތިއުޅެނީ؟” އުބޭދާ ހިނިތުންވެލާފައި އަހާލިއެވެ. “މިދަނީ ކޮފީއަކަށްދޯ؟” އައިރާއަށް ބަލާލަމުން މިލްނާ ބުނެލިއެވެ. އައިރާ ހިނިތުން ވެލަމުން ބޯޖަހާލިއެވެ.\nމިލްނާއާއި އެކު އައިރާ ގެއިން ނުކުތްވަގުތު އައިރާގެ ހިތް ތެޅެންފެށީ ވަރަށް ބާރަށެވެ. އައިރާއަށް ހުރީ އުފާވާންވީކަމެއް ނުވަތަ ދެރަވާންވީކަމެއް ނޭނގިފައެވެ. ކުރިމަތީގައި ސައިކަލެއްގެ މަތީގައި އިށީނދެލާގެން އެއިނީ ފާއިތުވި އެއްއަހަރަށްވުރެ ގިނަ ދުވަސްތަކުގައި އައިރާގެ ހިތް ފަތަހަ ކުރަމުން އައި ޒުވާނާއެވެ. އައިރާގެ ހިތް މޭތެރޭއޮވެ ގިސްލަންފެށީ ކީއްވެގެންކަމެއް އައިރާއަކަށް ނޭނގުނެވެ. މިލްނާ އައިރާ ގޮވައިގެން އެޒުވާނާގެ ގާތަށް ހިނގަމުން ދިޔައިރު ފަސްއެނބުރި ދުއްވައިގަނެގެންގޮސް ގެއަށް ވަންނަން އައިރާ ބޭނުންވީ ކީއްވެގެން ކަމެއްވެސް އައިރާއަކަށް ނޭނގުނެވެ. ހިތް ބިރުގަންނަން ފެށިއެވެ. ވާނެގޮތެއް ނޭނގޭތީއެވެ. އެޒުވާނާގެ ނަޒަރުން ހިތުގައި ކޫރުއެޅި އަނެއްކާވެސް ޒަޚަމް ވެދާނެތީއެވެ.\n“އަޒާން މިހިރީ އައިރާ ގެނެސްފަ.. އައިރާ މިއީ އަޒާން އިނގޭ..” އައިރާއަށް އޭނާގެ މޫނަށް ބަލާލެވުނެވެ. ފުރަތަމަ ފަހަރަށް އެ ރީތި ދެލޮލާ އައިރާގެ ދެލޯ ދިމާވެ ހަތަރުކަޅި ހަމަވިއެވެ. އެހާ ރީތި ދެލޮލެއް ދުނިޔެމަތީގައި އެއްވެސް އިންސާނަކަށް ލިބިދާނެކަމަކަށް އައިރާ މީގެ ކުރިން ހިއެއް ނުކުރެއެވެ. ދެކުދިންނަށް އެއްފަހަރާ ހިނިތުން ވެލެވުނެވެ. ‘އަޒާން’ އައިރާގެ ހިތް އެނަން ކިޔާލިއެވެ. އެހާމެ ރީތި ނަމެކެވެ. “އައިރާއަށް އިނގޭތަ؟ މިރޭ އަސްލު އައިރާ މިގެނައީ މި އަޒާން ކިޔާވަރުންނޭ.. އައިރާ ކުރިން އަހަރު އެޑިއުކޭޝަން މިނިސްޓަރ އައިސްގެން ސްކޫލްގައި ކިޔެވިއިރު އަޒާން ހުއްޓޯ އެތަނުގަ. އޭގެފަހުން ވަރަށް ބޭނުންވެޔޯ ފްރެންޑްވާން.. މިލްނާއްތަ ކައިރީގައި އެވާހަކަ ދެއްކިތަނާ މިލްނައްތަ ބުނީ އެއީ މިލްނައްތަ ކޮއްކޮއެކޭ.. މީޓް ކޮށްދޭނަމޭ” މިލްނާ ކިޔައިދިނެވެ. އައިރާ އަޒާންއަށް ބަލާލިއެވެ. “ދެން ތިވާހަކަ ނުދައްކާ ހިނގާބަލަ ކޮފީއަކަށް ދާން” އަޒާން ހިނިގަނޑެއް ޖަހާލާފައި ބުންނެވެ.\nއެއަޑު ކަންފަތުގައި ޖެހުނުވަގުތު އައިރާގެ ގައިން ހީބިހި ނަގައިގެންދިޔައެވެ. އެހާރީތި އަޑެއްވެސް އަދި އައިރާ ނާހައެވެ. އަޒާންއާއި ގުޅިފައިވާ ކޮންމެ ކަމެއް އައިރާއަށް ގެނެސްދެނީ ހައިރާންކަމެވެ.\nކޮފީގައި ހޭދަވި ގަޑީރެއްހާއިރު ތެރޭގައި ދިރިއުޅުމުގެ އެތަށް ވާހަކައެއް އެކަކު އަނެކަކާއި ހިއްސާ ކުރެވުނެވެ. އަޒާން ދޭތެރެދޭތެރެއިން ރަށަށް އަންނަނީ ކީއްވެގެންކަންވެސް އޭނާ ކިޔައިދިނެވެ. އަޒާންގެ ބޭބެ ކައިވެނިކޮށްގެން އުޅެނީ މިރަށު މީހަކާއެވެ. އެހެންނަމަވެސް މިލްނާއާއި އަޒާންގެ ދެމެދުގައި އެކުވެރިކަން އުފެދުނީ ފޭސްބުކުންނެވެ.\nއެ ވަގުތު ކޮޅަކީ އައިރާގެ ހިތަށް ފާއިތުވެގެން މިދިޔަ ދޮޅު އަހަރެއްހާ ދުވަހުގެތެރޭގައި އެންމެ ބޮޑު އުފާވެރިކަމެއް ގެނެސްދިން ވަގުތުކޮޅެވެ. އައިރާ ހީކުރި ގޮތާ ހިލާފަށް އަޒާންއާ ވާހަކަ ދައްކާލަން ފުރުސަތެއް ލިބުމުން އައިރާގެ ހިތަށް ވަގުތީ ހަމަޖެހުމެއް ލިބިއްޖެއެވެ. ކޮފީ ނިންމާފައި އައިރާ ގެޔަށްލާން އަޒާންއާއި މިލްނާ ދިޔައިރު އަޅާ ކޮންމެ ފިޔަވަޅަކާއެކު ވަގުތު ހުއްޓޭނެ ނަމައޭ އައިރާގެ ހިތް ގޮވަމުން ދިޔައެވެ. އަޒާންގެ އެ ހިތްހެޔޮ މޫނު ކުރިމަތިން ގެއްލޭކަށް އައިރާ ބޭނުމެއް ނުވިއެވެ. މުޅިރޭ އަޒާން ކުރިމަތީގައި ބަހައްޓަން އައިރާ ބޭނުންވިއެވެ.\nކުރެވޭނެ ކަމެއް ނެތެވެ. އައިރާމެންގޭގެ ދޮރުމައްޗަށް އަރާފައި އަޒާން އަތް ދިއްކޮށްލިއެވެ. ސަލާމް ކުރާށެވެ. އައިރާ ހިތުގެ އިހުސާސްތައް ފޮރުވާލަމުން ހިނިތުން ވެލާފައި އަޒާންއާއި ސަލާމްކުރިއެވެ.\n“ދެންދޭ ގެއަށް. ދައްތަމެން މިދަނީ އިނގޭ.. ރަނގަޅަށް ފޮތް ކިޔައްޗޭ..” މިލްނާ އަޒާން އާއިއެކު ސައިކަލާ ދިމާލަށް ހިނގައިގަތެވެ.\nއެމަންޒަރު ބަލަން ނުހުރެ އައިރާ ދުވެފައިގޮސް ކޮޓަރިއަށްވަދެ ދޮރު ލެއްޕިއެވެ. އަދި ދެލޯ މަރާލަމުން ދޮރުގައި ލެނގިލިއެވެ. ‘އަޒާން’ ވައިއަޑުން އައިރާ އެނަން ކިޔާލިއެވެ. ދެލޯ ހުޅުވާލިއިރު ދެލޯ ފުރާ ޖަމާވެފައި ހުރީ ކަރުނައެވެ. ‘އަޒާން’ އައިރާ އޭނާގެ ކަނާތް ނޭފަތާއި ގާތްކޮށް ވަސްބަލާލިއެވެ. އެއީ އަޒާންގެ ގައިން މިރޭ ދުވި މީރު ވަހެވެ. އައިރާއަށް ރޮވެން ފެށުނެވެ. ވާގޮތެއް ނޭނގެއެވެ. ހާސްވާން ފަށައިފިއެވެ. ހިތަކަށް ހަމަޖެހުމެއް ނެތެވެ. ހިތް އަޒާންއަށް އެބަ ގޮވައެވެ. އެކަމުގެ އަސަރު މުޅި ހަޑިގަނޑަށް އެބަކުރެވެ. ދެލޮލުން ފައިބަމުން އެދާ ކަރުނަތަށްވެސް އަޒާންއަށް ގޮވާ ފަދައެވެ. އާނއެކެވެ. އައިރާއަށް އެކަން އެބަ އިހުސާސް ކުރެވެއެވެ. އައިރާ އެދެނީ އަޒާންއެވެ. އެ ހިނިތުން ވުމާއި އެމީރު ވަހާއި އެ ހިތްގައި އަޑަށެވެ.\n“މިހިތަށް ލޮޅުމެއް، ވެއްޖޭ ޔަގީނޭ\nބުނެދޭން ނޭނގޭ ގޮތްގޮތް ވަނީއޭ…\nބިރުގެންފިޔޭ މިހެން ވީމާ\nނުހިފޭއްޓުނޭ ކަރުނަ އައިމާ\nއިންސާނުނަށް މިހެންވޭ ލޯބި ވީމާ… އާ އާ އާ\nހީވޭ ހިތާމޭ ދާހެން އޮޔާ… ”\nAlhey this story is beyond perfection… 😍😘❤ Masha allah… Maseeh ge huriha vhk eh vx vrh riithi but mi vhk hama… Neynge bunaane ehcheh vx… N btw emme thiriiga eynii maseeh amilla ah hadhaafa in lhemeh tha? If so, i should say u r multi talented ❤😘 adhi kiriya mi ingunii maseeh akii student eh kan 😂 If u dont mind, can i ask ur age\nރެއިންސްޓޯމްގެ ކޮންމެ ކޮމެންޓެއް ފެނިފައިވެސް އަޅުގަނޑު އުފަލުން ފޮޅޭ. އެހާމެ ހިތްގައިމު ތައުރީފު ކޮށްފައި ހުރޭ. އެކަމަށްޓަކާ ހިތުގެ އެންމެ އަޑިން ވަރަށް ބޮޑަށް ޝުކުރިއްޔާ.. ދެން ތިބުނީ ޅެމުގެ ވާހަކަ! އަޅުގަނޑަކީ ޅެން ހަދަން އެނގޭ ކުއްޖެއް ނޫން. އެހެންނަމަވެސް ރީތި ޅެމެއް ފެންނަހިނދު އެޅެން ހާލަތާގުޅޭގޮތަށް ބަދަލުކޮށް ހަދަން. މި ޅެމަކީވެސް އަޅުގަނޑަށް ލަވައަކުން ފެނުނު ޅެމެއް. އަޅުގަނޑު މިއިނީ ކުޑަކުޑަ ބަދަލެއް ގެނެސް އައިރާއާއި ގުޅުވާލާފައި. ދެން އަނެއްކަމަކަށް އަޅުގަނޑު ކިޔަވަން. އެކަމް އަދި އޮފިޝަލީ ސްޓޫޑެންޓެއް ނޫން. ކޯސް އަކާ ގުޅެން ތައްޔާރުވުމަށް ކިޔަވަމުން މިދަނީ.. އެންމެ ފަހު ކަމަކަށް އަދި އަހާލަން ބޭނުން ރެއިންސްޓޯން މިވާހަކައިގެ އަސްލު ވާހަކަ “ކޫރު އަޅުވާލިއެ މިހިތާ މޭގާ” އަޑު އަހާލާފިންތަ؟ އަޑު އަހާލާފިކަމުގައި ވާނަމަ މިވާހަކަ އިތުރަށް ޝައުގުވެރިވާނެހެން ހީވޭ.. އެހެންކަމުން ޖަވާބެއް ދެއްވުން އެދެން\nNope nukiyan adhi eh… Maseehge story eh tha eii vx… Fbga dhwevhk inii… Hehe… U deserve tobpraised ❤😍😘 btw goodluck with ur studies ❤\nNope nukiyan adhi eh… Maseehge story eh tha eii vx… Fbga dhwevhk inii… Hehe… U deserve tobpraised ❤😍😘 btw goodluck with ur studies ❤ 😚\nyeah FB ga\nWaiting for the next part 😘\nthank you very much Yan.


Hospitalehgai kudhinthakeh meri naruhakah dhauvaakohfi\nޔޫކޭ ހޮސްޕިޓަލެއްގައި ތުއްތު ކުދިންތަކެއް މެރި ނަރުހަކަށް ދައުވާކޮށްފި\nއަލަށް އުފަންވި ތުއްތު ކުދިންގެ އަށް ކުއްޖަކު މަރާލައި އިތުރު 10 ކުއްޖަކު މަރާލަން މަސައްކަތްކުރި ކަމުގެ ތުހުމަތުގައި އިނގިރޭސި ވިލާތުގެ ނަރުހަކަށް ދައުވާ ކޮށްފި އެވެ.\nލޫސީ ލެޓްބީ ކިޔާ 30 އަހަރުގެ މި ނަރުސް ތިން ވަނަ ފަހަރަށް މިހާރު ވަނީ ހައްޔަރު ކޮށްފަ އެވެ. އޭނާ މި އަނިޔާވެރި އަމަލުތައް ހިންގާފައި ވަނީ އޭނާ މަސައްކަތްކުރި ކައުންޓެސް އޮފް ޗެސްޓާ ހޮސްޕިޓަލުގެ ނިއޯނެޓަލް ޔުނިޓްގައި ބާއްވާފައި އޮތް ތުއްތު ކުދިން ތަކަކަށެވެ.\nސީއެންއެންގައިވާ މި ޚަބަރުގައިވާ ގޮތުން އިނގިރޭސި ވިލާތުގެ ލިވަޕޫލްގެ ހޮސްޕިޓަލެއްގައި އެޑްމިޓްކޮށްފައި ތިބި ތުއްތު ކުދިންތަކެއް އާދަޔާޚިލާފު ގޮތަކަށް މަރުވާން ފެށުމުން އެ ހޮސްޕިޓަލުން އަމިއްލައަށް މި މައްސަލަ ބަލަން ފެށި އެވެ. ދުވަސް ނުފުރާ ވިހާފައިވާ މި ހުރިހާ ކުދިން ވެސް މަރުވެފައި ވަނީ ހާޓް ފޭލް ވެގެން ނުވަތަ ފުއްޕާމޭ ފެއިލް ވެގެނެވެ. މި ކުދިންތައް މަރުވެފައިވަނީ 2015 ގެ މާޗުން 2016 ގެ ޖުލައިގެ ނިޔަލަށް ކަމަށް މި ރިޕޯޓުގައި ބުނެފައި ވެއެވެ.\nނަމަވެސް މި ކުދިންތައް މަރުވިތާ ތިން އަހަރު ފާއިތުވިއިރު ވެސް އެ ހޮސްޕިޓަލަށް އެކަން ދިމާވި ގޮތެއް ހޯދިފައެއް ނެތެވެ. ލޫސީ އަށް ޝައްކު ކުރެވުނަސް އެކަށީގެންވާ ހެކި ނެތުމުގެ ސަބަބުން ތިން ފަހަރެއްގެ މަތިން އޭނާ ހައްޔަރު ކުރުމަށް ފަހު ވެސް ވަނީ ދޫކޮށްލާފަ އެވެ. ނަމަވެސް އެހިސާބުގަނޑުގެ ފުލުހުންނަށް މި މައްސަލައިގައި ލޫސީއަށް ދައުވާ ކުރުމުގެ ހުއްދަ މިހާރު ވަނީ "ދަ ކްރައުން ޕްރޮސެކިއުޝަން ސާވިސް" އިން ދީފަ އެވެ.\nއަށް ކުއްޖަކު މަރާލައި އިތުރު 10 ކުއްޖަކު މަރަން މަސައްކަތް ކުރުމުގެ ދައުވާ މި ނަރުހަށް އުފުލާފައިވާއިރު އޭނާ މަރާލި ކުދިންގެ މައިންބަފައިންނަށް މި ތަހުގީގާއި މައްސަލަ ހިނގަމުންދާ ގޮތް ދުވަހަކުން ދުވަހަށް އަންގަމުންދާ ކަމަށް ފުލުހުން ނެރެފައިވާ ބަޔާނުގައި ބުނެފައި ވެއެވެ. އަދި އެމީހުންނަށް ލިބުނު ހިތާމައާއި ހިތްދަތި ކަމުން އަރައިގަތުމަށް އެހީތެރިވުމަށް އެކަމަށް ޚާއްސަކޮށް ތަމްރީނު ކޮށްފައިވާ އޮފިސަރުންގެ ޓީމެއް މަސައްކަތް ކުރަމުންދާ ކަމަށް ވެސް ބުނެފައި ވެއެވެ.\nކަމާ ބެހޭ އިދާރާތަކުން ކުރަމުންދާ ތަހުގީގުގައި 2015 ގައި އެ ހޮސްޕިޓަލުގައި މަރުވި 17 ކުއްޖެއްގެ މައްސަލަ ބަލާފައި ވެއެވެ. ނަމަވެސް މީގެ ތެރެއިން ލޫސީ ގަސްދުގައި މަރާލިކަމުގެ ހެކި ލިބުނީ އަށް ކުއްޖެއްގެ އެވެ.\nލޫސީ 2018 ވަނަ އަހަރުގެ ޖުލައި މަހު ވެސް ހައްޔަރު ކުރި އެވެ. ނަމަވެސް ބެއިލްގެ ދަށުން މިނިވަން ވެގެން މި ހުރިހާ ދުވަހަކުވެސް އުޅުނީ މިނިވަނެއްގެ ގޮތުގަ އެވެ.\nހޮސްޕިޓަލުގެ ރަސްމީ ވަޒީފާ ލިބުމުގެ ކުރިން ކުޑަކުދިންގެ ޚާއްސަ ނަރުހަކަށް ސްޕެޝަލައިޒްވުމަށްޓަކައި ސްޓޫޑަންޓް ނާސް އެއްގެ ގޮތުގައި ނިއޯނެޓަލް ޔުނިޓްގައި ތިން އަހަރުދުވަހު ލޫސީ ތަމްރީނު ވެފައި ވެއެވެ. އަދި ގްރެޖުއޭޓް ވުމަށްފަހު އޭނާ ރަސްމީކޮށް އެތަނުގައި ވަޒީފާ އަދާކުރަން ފެށީ އެވެ.\nލޫސީ އަކީ ބަލާ ބެލުމަށް މޫނުގައި ވަރަށް މައުސޫމް ގޮތެއް ހުރި ޒުވާން އަންހެނެކެވެ. އޭނާގެ އެކުވެރިއަކު ބުނި ގޮތުގައި ލޫސީ އަކީ ތަންކޮޅެއް އެހެން ފާޑަކަށް އުޅޭ މީހެއް ނަމަވެސް ވަރަށް ހިތްހެޔޮ ފާޑެއް ޖަހަ އެވެ. އެހެން އެކުވެރިއަކު ބުނި ގޮތުގައި ލޫސީ އަކީ ރަނގަޅު މީހެކެވެ.\nހޮސްޕިޓަލުގެ އާ ނިއުނެޓަލް ވޯޑެއް އަޅަން ހަތަރު މިލިއަން ޕައުންޑުގެ ފަންޑް އެއްކުރަން ކުރި މަސައްކަތެއްގައި ވެސް ލޫސީ އަމަލީ ގޮތުން ބައިވެރިވެފައި ވެއެވެ.


Gayah Hoonu Fen Elhigen Fihunu Kujjaku Aamunge Ehee Akah Beynunvefai - Vaguthu\nގަޔަށް ހޫނުފެން އެޅިގެން ފިހުނު ކުއްޖަކު އާއްމުންގެ އެހީއަކަށް ބޭނުންވެފައި\n1 މަސް ކުރިން ( ޑިސެމްބަރު 10, 2020 )\nމިދިޔަ އާދިއްތަ ދުވަހު ( 06 ޑިސެމްބަރު 2020) ގެ މެންދުރުގެ ވަގުތެއްގައި ގަޔަށް ހޫނުފެން އެޅި ފިހުމުގެ ސަަބަބުން ށ.މާއުނގޫދޫ އަށް ނިސްބަތްވާ ޒާކިން އަލީ ޒާރިފް އަށް ވަނީ އުނގޫފާރު ހޮސްޕިޓަލުގައި ފަރުވާދީފައެވެ. އުމުރުން އެންމެ5އަހަރުގެ ތުއްތު ޒާކިންގެ ގަޔަށް ހޫނުފެން އެޅުމުން ލިބުނު އަނިޔާ އަށް2ދުވަސް ވަންދެން ފަރުވާ ދިނުމަށް ފަހު މިހާރު ވަނީ އޭނާ ގެއަށް ބަދަލުކޮށްފައެވެ.\nއަދި ސިއްޙީ ގޮތުން އޭނާގެ ހާލު ސީރިއަސް ނުވިކަމުގައި ވީނަމަވެސް އޭނާގެ ހާލަތު ރަނގަޅުކަން އިތުރަށް ކަށަވަރު ކުރަން ބޭނުންވާތީ އާއި، ޒާކިންގެ ބޭސް އާސަންދައިން ނުލިބި ވާތީ އޭނާގެ އާއިލާ އަށް މިވަގުތު ވަނީ ގޮންޖެހުންތަކަކާއި ދިމާވެފައެވެ. މާލީ ގޮތުން ޒާކިން މާލެ ގެންދާނެ ވަރުގެ ތަނަވަސްކަމެއް ނެތުމުން އޭނާގެ މައިންބަފައިން ވަނީ އާއްމުންގެ ދީލަތި އެހީއެއް މިވަގުތު ތުއްތު ދަރިފުޅަށްޓަކާ ބޭނުންވާކަން ހާމަކޮށްފައެވެ.\nޒާކިންގެ މަންމަ އަމީރާ އަބްދުލް މަޖީދު "ވަގުތަށް" ބުނީ ޒާކިންގެ ގަޔަށް ހޫނުފެން އެޅުނީ ގޭތެރޭގައި ކައްކާފައި ހުރި ސޫޕަކުން ކަމަށެވެ.\n"6 ވަނަ ދުވަހުގެ މެންދުރެއް ހާއިރު ގޭގައި ހުރި މޭޒެއް މަތީގައި ހުރި ކުކަރެއް ކަހަލަ އޭގައި ކައްކާފައި ހުރި ސޫޕެއް ހުރި. ހުއްޓާ ދަރިފުޅު (ޒާކިން) އޭގައި އެލިގަތީމައި ގަޔަށް ބަންޑުންވީ. އެއް ފަޔާއި ބަނޑާއި އަތުގެ އިނގިލިތައް ފިހުނީ. ބަނޑު އަދިވެސް ނުވެސް ފެނޭ." އޭނާ ބުންޏެވެ.\nޒާކިން އަކީ އުމުރުން ވަރަށް ހަގު ކުއްޖަކަށް ވެފައި މަންމަ އާއި ބައްޕަ އާއި ދުރުގައި މިވަގުތު ދަރިފުޅު ހުންނަން ޖެހުމުން އިތުރު ހިތްދަތިކަމެއް އާއިލާ އަށް ވަނީ ލިބިފައެވެ.\n"އަޅުގަނޑު ވިހަންވެގެން މާލޭގަ މިހުރީ. ފިިރިމީހާވެސް މިތަނުގައި ހުރީ. ދެން މާމަ އާއި ކާފަ ކައިރީ ހުރީ." އޭނާ ކިޔާދިނެވެ.\nޒާކިންގެ ބައްޕަ އަލީ ޒާރިފް "ވަގުތަށް" ކިޔާދިން ގޮތުގައި އޭނާގެ ބޭސްތައް އާސަންދައިން ނުލިބުމުން ބޭސް ގަންނަން ޖެހެނީ އަމިއްލައަށެވެ. އަދި ޒާކިން އަށް އަނިޔާވުމުން ރަށަށް ދާން މަސައްކަތް ކުރި ނަމަވެސް ކޮވިޑް-19 އާއި ގުޅިގެން ހާލަތު އޮތްގޮތުން އެއީ ފަސޭހަ ކަމެއް ނޫންކަން އޭނާ ފާހަގަކުރިއެވެ.\n"އައިޑީކާޑުވީ އެކޮޅުގައި. ބޭސް ގަންނަން ޖެހެނީ. އަދި އާސަންދަ އާއި ވެސް ރަސްމީކޮށް ވާހަކަ ނުދެއްކޭ. އެކަމަކު ރަށަށް ދާން އުޅުނީމަ3ދުވަސް ތެރޭ ދެވެނީ. އެއީ ޓެސްޓުތައް ހަދައިިގެން ދެވެން އޮތީ. އަދި ދަރިފުޅު ވަރުބަލިވާތީ އުޅެނީ ކެޔަސް. އިންޖިކްޝަން ޖެހީމަ ކަމަށް ވެސް ވެދާނެ." އޭނާ ބުންޏެވެ.\nކުއްޖާގެ ބައްޕަގެ ނަމްބަރު: 9654465\nކުއްޖާގެ މަންމަގެ ނަމްބަރު:9754458\nކުއްޖާގެ ބައްޕަގެ އެކައުންޓް ނަމްބަރު: 7730000138752\nޑިސެމްބަރު 10, 2020 10:40\nތިކުއްޖާއަށް އަވަސް ޝިފާއެއް ﷲ މިންވަރޔ ކުރައްވާށި! އާމީން. ތިކުއްޖާ އަށް އެހީވާށޭ ކިޔާފައި ފައިސާ ފޮނުވުމަކުން، ކުއްޖާއަށް ކުރާނެ މަންފާއެއް އޮންނާނެކަމަކަށް ނުބެލެވެއެވެ. އެހެންވެ އެކުއްޖާއަށް ފަރުވާ ދިނުމުގައި ކުރަންޖެހޭ އެންމެހައި ކަންކަމާ ޙަވާލުވުން ބުއްދިވެރި އެވެ.\nޑިސެމްބަރު 10, 2020 10:48\nތިކުއްޖާއަށް އަވަސް ޝިފާއެއް ﷲ މިންވަރު ކުރައްވާށި! އާމީން. ތިކުއްޖާ އަށް އެހީވާށޭ ކިޔާފައި ފައިސާ ފޮނުވުމަކުން، ކުއްޖާއަށް ކުރާނެ މަންފާއެއް އޮންނާނެކަމަކަށް ނުބެލެވެއެވެ. އެހެންވެ އެކުއްޖާއަށް ފަރުވާ ދިނުމުގައި ކުރަންޖެހޭ އެންމެހައި ކަންކަމާ ޙަވާލުވުން ބުއްދިވެރި އެވެ.\nޑިސެމްބަރު 10, 2020 11:02\nޔޫ ބީ ގިލްޓް ޓްރިޕިން އެވްރީ ވަން ވިތް ދޯސް ވޯސަސް. ކޮބާ ޕްރީޗިން ލައިސެންސްް؟؟ ވަކި ބަޔަކަށް ހުއްދަ ލިބިފަ ވަނީ. އާ ޔޫ ވަން؟\nހާދަ ދެރައޭ. އެކުއްޖާ މާލެ ގެންނަންވީނު އިތުރު ފަރުވާ ވެސް ދެވޭނު.\nޑިސެމްބަރު 10, 2020 11:44\nޑިސެމްބަރު 10, 2020 13:05\nޑިސެމްބަރު 10, 2020 13:14\nޑިސެމްބަރު 10, 2020 14:55\nރ އަރޮޅުގަ މާނއުގޫދޫ ކިޔާރަށެއް ނޯވޭ\nޑިސެމްބަރު 10, 2020 14:58\nކޮބާތަ އެކިޔާ ހުސްނުވާ އާސަންދަ؟ އާސަންދަޔާ ބެހޭކަމެއް ނޫންތަ ތީ؟\nޑިސެމްބަރު 10, 2020 16:33\nމިސަރުކާރުން ވެއްޖެނު މިކަހަލަ އެމެޖެންސީ ތަކުގަ ބޭސް ހިލޭ ދޭން. އާސަންދަ އާ ކާސަންދަ ހަދައިގެން ވިޔަސް\nޑިސެމްބަރު 11, 2020 13:58\nޖެންޑާ ކިޔާ މިނިސްޓްރީ އަށް މިފަދަ ކަންތައްތައް ނުފެނޭ\nޑިސެމްބަރު 12, 2020 13:00\nކީއްކުރަނީ ޒަކާތު ފަންޑުން. ޢާއްމުން ޒަކާތް ދެނީ ފަޤީރުންނަށް އެހީވާން. އަނެއްކާ ވެސް ޢާއްމުންތަ ރައްޔިތުން ބަލަހައްޓަނީ


ހިސާންގެ މައްޗަށް ކުރާބޮޑެތި ތުހުމަތުތައް އޭނާ ދޮގުކުރައްވައިފި\nއަންނަ މަހު ބާއްވާ އާއްމު އިންތިޚާބުގައި ތުޅާދޫ ދާއިރާ އަށް ވާދަކުރައްވާ ގާނޫނީ ވަކީލް ހިސާން ހުސައިންގެ މައްޗަށް ކުރާ ބޮޑެތި ތުހުމަތުތައް އޭނާ ދޮގު ކުރައްވައިފަ އެވެ.\nއެމްޑީޕީގެ ކެންޑިޑޭޓް ހިސާންގެ މައްޗަށް ތުހުމަތު ކުރަނީ މީގެ އަހަރުތަކެއް ކުރިން އޭނާގެ ގޭގައި ކިޔަވަން ތިބި ތުޅާދޫގެ ފަސް ކުއްޖަކަށް ޖެއްސުންކޮށް، އެކި ކަހަލަ އަނިޔާތައް ކުރިކަމުގެ ތުހުމަތެވެ.\nހިސާން ކިޔަވާ ކުދިންތަކަކަށް އަނިޔާ ކުރި ކަމަށް ބުނެ ރައީސް އޮފީހަށް އާންމުންގެ މީހަކު ވަނީ ސިޓީއެއް ފޮނުވައިފަ އެވެ. އެ ސިޓީގައި ހިސާން އެ ކުދިންނަށް ކުރި ކަމަށް ބުނާ އަނިޔާގެ ތަފްސީލު ލިޔެފައިވެ އެވެ. އަދި އެކަމާ ގުޅިގެން ހިސާންއާ ދެކޮޅަށް ފުލުހަށް މައްސަލަ ހުށަހެޅި ކަމަށް ވެސް ބުނެފައިވެ އެވެ.\nރައީސް އޮފީހަށް ފޮނުވި ސިޓީގައި ހުރި ވާހަކަތައް ދޮގުކޮށް ހިސާންގެ ކެމްޕޭން އޮފީހުން ވަނީ ބަޔާނެއް ނެރެފަ އެވެ. އެ ބަޔާނުގައި ބުނެފައި ވަނީ ހިސާންއާ ދެކޮޅަށް ފުލުހަށް މައްސަލައެއް ހުށަހެޅިފައި ވެސް ނުވާނެ ކަމަށާއި، އޭނާ އަކީ މީހުންނަށް އަނިޔާ ކުރި އަދި ކުރާނެވެސް މީހެއް ނޫން ކަމަށެވެ. އަދި އެ ރައީސް އޮފީހަށް ފޮނުވި ސިޓީގައި ވަނީ ދޮގު މައުލޫމާތު ކަމަށް އެ ބަޔާނުގައި ބުނެފައިވެ އެވެ.\n“ހިސާނަކީ އެއްވެސް ބަޔަކާ މެދު އަނިޔާވެރި އަމަލުތަކެއް ހިންގާފައިވާ އަދި ދުވަހަކުވެސް ހިންގާނެ ފަރާތެއް ނޫނެވެ. އަދި ފާއިތުވި އަހަރުތަކުގައި އެންމެހާ ރައްޔިތުންނަށްވެސް ފެނިފައިވާ ފަދައިން އޭނާ އަކީ އިންސާނީ ހައްގުތަކަށް ވަކާލާތު ކުރާ، މީހުންގެ ހައްގުތައް ރައްކާތެރި ކުރުމަށް މަސައްކަތް ކުރާ މީހެކެވެ.” އެ ބާޔާނުގައިވެ އެވެ.\nއެ ބަޔާނުގައި ތުހުމަތު ކޮށްފައި ވަނީ ރައީސް އޮފީހަށް ސިޓީ ފޮނުވީ ހިސާންގެ އަބުރު ނަގާލަން ކަމަށާއި، އެކަން ކުރީ ތުޅާދޫ ދާއިރާއަށް ވާދަ ކުރައްވާ އެމްއާރްއެމްގެ ކެންޑިޑޭޭޓު އިބްރާހިމް އަފީފް އަޑީގައި ހުންނަވައިގެން ކަމަށެވެ. އަދި އެ ސިޓީ ފޮނުވީ އަފީފްއަށް ބޮޑުބޭބެ ކިޔާ މީހެއް ކަމަށް އެ ބަޔާނުގައި ތުހުމަތު ކުރި އެވެ.\nއެކަމާ ގުޅޭ “ސަން”އާ ވާހަކަ ދައްކަވަމުން އަފީފް ވަނީ އެ ތުހުމަތުތައް ދޮގު ކުރައްވައިފަ އެވެ. އޭނާ ވިދާޅުވީ، އެ ސިޓީގައިވާ ކަމަށް ބުނާ ވާހަކަތަކަކީ މީގެ ކުރިންވެސް އެނާ އަޑު އެއްސެވި ވާހަކަތަކެއް ކަމަށެވެ.\nއަދ އެފަދަ ތުހުމަތުތަކެއް އުޅޭ އިރު އެއީ ހިނގާފައިވާ ކަމެއް ނޫންކަން ހިސާން ސާބިތުކޮށްދޭން ޖެހޭ ކަމަށް އަފީފް ވިދާޅުވި އެވެ.\nހިސާންގެ ކެމްޕޭން އޮފީހުން ވަނީ އެ ސިޓީއިން ރައީސް އޮފީހަށް ހަގީގަތާ ހިލާފު މައުލޫމާތު ހުށަހަޅާފައިވާ ކަމަށް ބުނެ އެ މައްސަލަ ބަލަން އެދިފަ އެވެ.\nހިސާންގެ މައްޗަށް ކުރެވިފައިވާ ތުހުމަތުތަކާ ގުޅިގެން ކުރީގެ ރައީސް ނަޝީދު ކުރެއްވި ޓްވީޓެއްގައި ވިދާޅުވީ، ހިސާންގެ އަބުރު ނަގާލުމަށް ބަޔަކު މީހުން ރާވައިގެން މަސައްކަތް ކުރާ ކަމަށެވެ. އަދި އެމަނިކުފާނުގެ ފުރިހަމަ އިތުބާރު ހިސާންއަށް އޮތް ކަމަށް ރައީސް ނަޝީދު ވިދާޅުވި އެވެ.


Hanimadhoo Airport Gulhenee Boduthuladhun Mathee Tharahgee Aa: Raees - Vaguthu\nހަނިމާދޫ ކައުންސިލާއެކު ރައީސް ސޯލިހު ބޭއްވި ބައްދަލުވުމުގެ ތެރެއިން ފޮޓޯ: ރައީސް އޮފީސް\nހދ. ހަނިމާދޫގައި ތަރައްގީކުރާ އިންޓަނޭޝަނަލް އެއަޕޯޓަކީ މުޅި ބޮޑު ތިލަދުންމަތީގެ ތަރައްގީއަށާއި، ފަތުރުވެރިކަމުގެ ތަރައްގީ އަށް ވަރަށް މުހިންމު މަޝްރޫއުއެއް ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެއެވެ.\nއުތުރުގެ އެންމެ ބޮޑު އެއް އަތޮޅު ކަމަށްވާ ހދ. އަތޮޅަށް ރައީސް އިބްރާހިމް މުހައްމަދު ސޯލިހް ކުރައްވަމުން ގެންދަވާ ދަތުރުފުޅުގައި އެމަނިކުފާނު ވަނީ ހަނިމާދޫ އަށް ވަޑައިގެން އެ ރަށުގެ ކައުންސިލްއާ ބައްދަލުކުރައްވައިފައެވެ.\nއެ ބައްދަލުކުރެއްވުމުގައި ކައުންސިލުން އެންމެ މުހިއްމު ކަމެއްގެ ގޮތުގައި ފާހަގަކުރެއްވީ އެއާޕޯޓުގެ މަސައްކަތް އަވަސްކުރަން ބޭނުންވާކަމެވެ. އެއަޕޯޓާ ގުޅިގެން އެކި ގޮތްގޮތުން ރަށަށް ލިބޭނެ ކުރިއެރުންތައް ކައުންސިލުން ފާހަގަކުރެއްވިއެވެ.\nކައުންސިލްގެ ވާހަކަތައް އައްޑުއެއްސުވުމަށް ފަހު ރައީސް ވަނީ އެއާޕޯޓްގެ މަޝްރޫއު ކާމިޔާބުކަމާއެކު ކުރިޔަށްގެންދިއުމުގައި ކައުންސިލާއި އަދި ރައްޔިތުންގެ އެއްބާރުލުން ލިބިގެންދިއުމަކީ ވަރަށް މުހިންމުކަމެއްގެ ގޮތުގައި ފާހަގަކުރައްވާފައެވެ.\nހަނިމާދޫ އިންޓަނޭޝަނަލް އެއާޕޯޓަށް ހަރަދުވާނެ ކަމަށް ބެލެވެނީ 85 މިލިއަން ޑޮލަރު ނުވަތަ 1.3 ބިލިއަން ރުފިޔާއެވެ. އަދި އެ މަސައްކަތަށް ދެ އަހަރު ނަގާ އިރު، ހަނިމާދޫ އިންޓަނެޝަނަލް އެއާޕޯޓް އަލުން ތަރައްގީ ކުރުމަކީ އިންޑިއާގެ އެގްޒިމް ބޭންކްގެ ފަރާތުން ރައީސް ސޯލިހުގެ ސަރުކާރަށް ފޯރުކޮށްދީފައިވާ 800 މިލިއަން ޑޮލަރުގެ ލައިން އޮފް ކްރެޑިޓް ސްކީމްގެ ދަށުން ހިންގުމަށް ދިވެހި ސަރުކާރުން ނިންމާފައިވާ އުމްރާނީ ތަރައްގީގެ ބޮޑު އަށް މަޝްރޫއުގެ ތެރެއިން އެއް މަޝްރޫއުއެވެ.\nރައީސްގެ ދެކަނބަލުން މިހާރު ހަނިމާދޫއަށް ކުރައްވަމުން މިގެންދަވާ ދަތުރުފުޅަކީ ހދ. އަތޮޅުގެ ތިން ރަށަކަށް ކުރައްވާ ދަތުރުފުޅުގެ ފަހު މަންޒިލެވެ. މި ދަތުރުފުޅުގައި ފުރަތަމަ މަންޒިލަކީ ކުޅުދުއްފުށި ސިޓީއެވެ.\nއަދި، އެއަށްފަހު ރައީސްގެ ދެކަނބަލުން ވަޑައިގެންނެވީ ހދ. ކުމުންދޫ އަށެވެ. މި ދަތުރުފުޅުގައި ބައެއް ވުޒާރާތަކުގެ ވަޒީރުންނާއި، ރައީސް އޮފީހާއި، ދައުލަތުގެ ބައެއް އިދާރާތަކުގެ އިސްވެރިންގެ ވަފްދެއް މިދަތުރުފުޅުގައި ބައިވެރިވެވަޑައިގަންނަވައެވެ.\nޖުލައި 18, 2021 14:34\nއެހެންވެ ބޮޑުތިލަދުންމަތީ ތަރައްޤީ އިންޑިޔާއަށް ވިއްކާލައިގެންނު ތީނީ\nއިބުރާހީމާ ކަލޭގެ ލަދު ކޮބައި\nޖުލައި 18, 2021 15:31\nހަނިމާދޫ އެއާޕޯރޓް އޮތީ އިންޑިޔާއަށް ދީފަ، އަދި މިލިޔަން ޑޮލަރވެސް އެއާޕޯރޓާ އެކް އިންޑިޔާއަށް ދީފަ\nޖުލައި 18, 2021 15:48\nހަނިމާދޫ އެއަރޕޯޓު ގުޅެނީ ޤައުމުގެ އަޅުވެތިކަމާ..\nޖުލައި 18, 2021 16:14\nއެއީ އިންޑިޔާއަށް ވިއްކައިލަިގެންތޯ؟ އިބުރާހިމާ ކަލޭ ޖަހާހައިމަޅިޔަކު ދެންދިވެހިރައްޔިތުންނެއް ނުޖެހޭނެ! ލައްކަ ދޮގުހަދައިފި! ރައްޔިތުން ތިބީ ފުދިފައި! އަވަހަށް އިނަސާފުގެ ކުރިމައްޗަށް އަންނަން ތައްޔާރުވޭ އިންޑިޔާއާ ކިތައްމެ ގާތަސް ފިލައިގެނެއް ނުދެވޭނެ! އައިހެވަން މަސްރޫޢު ބޮޑުތިލަދުންމައްޗަށް ގެންނަން އުލުނީމައި އެކަމާ ދެކޮޅުހަދައިފައި ދެންކޮންބޮޑުތިލަދުންޗޭ ކިޔާކަށްތަ!\nޖުލައި 18, 2021 17:08\nތަންތަނަށްގޮސްދުފާއެއްޗިއްސޭ ނުކިޔާނުހުރެވޭނެތޯ؟ އަމިއްލަގައުމުގަ އެތައްމިލިއަންބަޔަކުސާފުބޯފެންފޮދެއްނުލިބި ބަނޑުހައިހޫނުކަމުގަސަލާންޖަހަންމަގުމަތީނިދާހަދައިގެންއުޅޭއިރު އެމީހުނާއަޅާނުލާ އަރުވާޖަހާފަމިޤައުމު ތަރައްގީކުރަންއެއުޅެނީ ހަމައަމިއްލައެދުމެއްނެތިބާ؟3ޕަސެންޓުގަނަގާލޯނު 8 ޕަސެންޓުގަމިދެނީ ހަމަހެޔޮއެދޭތީތޯ؟\nޖުލައި 18, 2021 17:23\nތިއޮތީ ބިންދޭން އެއްބަސްވެވިފަ ފަހުން ނުރޯތި، ތިޔަ ބި މެއް ނަގަންޖެހޭ އެއްވެސް ސަބަބެއްނޭގުނު\nޖުލައި 18, 2021 17:38\nއެހެންވީމަ ދެއްތޯ މަލިކު އެއޮތީ އިންތަރނެޝަލް އެއަރޕޯޓް އަޅާށ ތަރައްގީވެފައި ކަލްދޯބަޖޭގަ ދުނިޔެ އުމުރު މިދުއްވާލަނީ ތިޔަތާގައި އިންޓރނެޝަނަލްވެގެން ދިވެއްސަކައް ވައިވެސް ނޭޅޭނޭ އެންމެފަހުންވާނީ ހަމަ މާފިލާގަ ވަޒަންވެރިކުރުވަން ވެގެން އެރަށައް އެރިމީހުންނައްވީހެން ހަނިމާދޫގެ ރއްޔިތުން ޖެހޭނީ ރަށުންފގައިބަން މިހާރު ތިޔަޖައްސާ ސުޓަންޓަކީ 2023 ވަނަ އަހަރުގެ ރިޔާސީ ކެންޕޭން


Reendhoo uraha kanneleege bodu quota Rajje ah\nރީނދޫ އުރަހަ ކަންނެލީގެ ބޮޑު ކޯޓާ ރާއްޖެއަށް\nދޯންޏަކުން ކަންނެއްޔެއް ބާނަނީ: ރީނދޫ އުރަހަ ކަންނެލި ބޭނޭނޭ މިންވަރު ވަނީ ކަނޑައަޅާފައި\nއިންޑިއާ ކަނޑުން ރީނދޫ އުރަހަ ކަންނެލި ރާއްޖޭގެ މަސްވެރިންނަށް ބޭނޭނެ މިންވަރު އިންޑިއަން އޯޝަން ޓޫނާ އެސޯސިއޭޝަން (އައިއޯޓީސީ) އިން ކަނޑައަޅައިފި އެވެ.\nއައިއޯޓީސީއަކީ އިންޑިއާ ކަނޑުގައި ކަންނެލި މަސްވެރިކަން ރެގިއުލޭޓް ކުރަން އުފައްދާފައިވާ ޖަމިއްޔާ އެކެެވެ. އަންނަ އަހަރު އައިއޯޓީސީގެ މެމްބަރު ގައުމުތަކަށް އިންޑިއާ ކަނޑުން ބޭނޭނީ އެންމެ ގިނަވެގެން 287,140 ރީނދޫ އުރަހަ ކަންނެލި ކަމަށް ވަނީ ކަނޑައަޅައިފަ އެވެ.\nއައިއޯޓީސީގެ ސެކެޓްރީ ކްރިސްޓޮފާ ބްރަޔަން ވިދާޅުވީ އެ ޖަމިއްޔާގައި ހިމެނޭ 24 މެމްބަރު ގައުމުކަށް ރީނދޫ އުރަހަ ކަންނެލި ބޭނޭނެ މިންވަރު ކަނޑައަޅާފައިވާ ކަމަށެވެ. އަދި ރީނދޫ އުރަހަ ކަންނެލި ބޭނޭނެ އެންމެ ބޮޑު ކޯޓާ ޔޫރަޕިއަން ޔޫނިއަންގެ ގައުމުތަކަށް ދީފައިވާ އިރު ދެން އެންމެ ބޮޑު ކޯޓާއެއް ދީފައިވަނީ ރާއްޖެ އަށް ކަމަށެވެ.\nޔޫރަޕިއަނަން ޔޫނިއަންއަށް 73،146 ގެ ކޯޓާއެއް ދީފައިވާ އިރު ރާއްޖެއަށް ދީފައިވަނީ 47,195 މެޓްރިކް ޓަނުގެ ކޯޓާއެކެވެ. ދެން އެންމެ ގިނައިން ކޯޓާ ދީފައިވަނީ ސްރީލަންކާ އަށެވެ. އެއީ 31,066 މެޓްރިކް ޓަނެވެ.\nއެންމެ މަދުން ކޯޓާ ދީފައިވަނީ އިނގިރޭސިވިލާތަށެވެ. އެއީ އަަހަރަކު 500 މެޓްރިކް ޓަނެވެ.\nރީނދޫ އުރަހަ ކަންނެލި މަދުވަމުންދާތީ މި ބާވަތުގެ މަހުގެ ނަސްލު އިތުރު ކުރުމަށް ކޯޓާ ކަނޑައަޅައި ގަރާރެއް ފާސްކުރީ މިދިޔަ އަހަރު އެވެ. ނަމަވެސް މި ގަރާރު ތަންފީޒުކުރަން އޮމާން، އިންޑިއާ، އީރާން، މަޑެގަސްކަރަ އަދި އިންޑޮނީޝިއާއިން ވަނީ ދެކޮޅު ހަދާފަ އެވެ.\nމަސްވެރިން އީޔޫ ފިޝަރީޒް އެންޑް އެގްރިކަލްޗާ މިނިސްޓްރީ


India'ge Hihdumaiytherinnah Dhimaakuran Hiyvareh Nudheynan: Idhikolhu - Vaguthu\nޔާމީން، އިންޑިއާ މިލިޓަރީ އައުޓް ހަރަކާތުގައި.\nއިދިކޮޅު ޕީޕީއެމް/ޕީއެންސީން އަޑު އުފުލަނީ ރާއްޖޭގައި އިންޑިއާ ސިފައިން ތިބުމާއި ދެކޮޅަށް ކަމަށާއި އިންޑިއާގެ ހިދުމަތްތެރިންނާއި ދެކޮޅަށް އަޑު ނުއުފުލާ ކަމަށް އިދިކޮޅު ފަރާތްތަކުން ބުނެފިއެވެ.\nޕީޕީއެމް/ޕީއެންސީން އެގޮތަށް ބުނެފައި މިވަނީ ރާއްޖޭގައި މަސައްކަތް ކުރާ އިންޑިއާގެ ޓީޗަރުންނާ މަގުމަތިން "ދިމާކުރާ" ކަމުގެ ޝަކުވާ ލިބެމުންދާ ކަމަށް އެޑިއުކޭޝަން މިނިސްޓްރީގެ ޕީއެސް އަހުމަދު އަލީ ވިދާޅުވުމާ ގުޅިގެންނެވެ. އެކަން ކުރަނީ ވަކި ފިކުރަކަށް ނިސްބަތްވާ ބައެއް ކަން ޕީއެސް ވިދާޅެއް ނުވެއެވެ.\nއެކަމަކު، "އިންޑިއާ އައުޓް"ގެ ނަމުގައި އިންޑިއާ ސިފައިންނާ ދެކޮޅަށް އިދިކޮޅުން ވަނީ ކެމްޕޭނެއް ފަށާފައެވެ.\nއިދިކޮޅުގެ ތަރުޖަމާނު ހީނާ ވަލީދު "ވަގުތަށް" ވިދާޅުވީ ރާއްޖޭގައި ތިބި އިންޑިއާގެ ރައްޔިތުންނާ ދެކޮޅަށް ޕީޕީއެމުން އަޑު ނުއުފުލާނެ ކަމަށެވެ. އަދި އެއީ ޕީޕީއެމުން ހިތްވަރު ވެސް ދޭނެ ކަމެއް ނޫން ކަމަށް ހީނާ ވިދާޅުވިއެވެ. އެފަދަ ކަންކަމަކީ ޕީޕީއެމްގެ ސިޔާސަތެއް ނޫން ކަމަށް ހީނާ ވިދާޅުވިއެވެ.\n"އިންޑިއާގެ ޑޮކްޓަރުން ޓީޗަރުން ނުވަތަ އިންޑިއާގެ ހިދުމަތްތެރިން ވިޔަސް އެ މީހުންނާ ޖައްސާލައިގެން ކުޑާއިމީސްކޮށް ބަހެއް ބުނުން ގޯސް" ހީނާ ވިދާޅުވިއެވެ.\nއޭނާ ވިދާޅުވި ގޮތުގައި އިދިކޮޅުން އިންޑިއާ ސިފައިން ތިބުމާ ދެކޮޅަށް އަޑު އުފުލަނީ މި ސަރުކާރުން އިންޑިއާއެކު އަޑި ނޭނގެ އެއްބަސްވުންތަކެއް ހަދާފައިވާތީއެވެ.\nއިންޑިއާގެ ސިފައިންގެ ބަޔަކު ރާއްޖޭގައި ނުތިބޭނެ ކަމަށް މީގެ ކުރިން ސަރުކާރުން ވަނީ ބުނެފައެވެ. ނަމަވެސް ޑޯނިއާ މަތިންދާ ބޯޓޯ ދުއްވުމަށާއި އެކު އިންޑިއާގެ 75 ސިފައިން އެބަތިބި ކަމަށް ރައްޔިތުންގެ މަޖިލީހުގެ 241 ކޮމިޓީގައި މިނިސްޓަރު މާރިޔާ ފަހުން ވަނީ ވިދާޅުވެފައެވެ. އެކަމަކު އެމީހުން އެއްވެސް ހަތިޔާރެއް ނުގެންގުޅޭނެ ކަމަށް މިނިސްޓަރު ވިދާޅުވިއެވެ.\nހިނާ ވިދާޅުވީ އިންޑިއާ ސިފައިންނާ ދެކޮޅަށް ޕީޕީއެމުން ހިންގާ ހަރާކާތް ހުއްޓާނުލާނެ ކަމަށެވެ. އަދި އެކަން ކުރިއަށްދާނެ ކަމަށެވެ.\nއިންޑިއާ އައުޓް ހަރަކާތް ރާއްޖޭގެ އެކި ކަންކޮޅުތަކަށް ވަނީ ފެތުރިފައެވެ. ކުރީގެ ރައީސް އަބްދުﷲ ޔާމީން ގެންވަނީ އަމަލީ ގޮތުން މިހަރަކާތުގައި ބައިވެރިވެވަޑައިގެން ރަށްރަށަށް ދަތުރުކުރައްވަމުންނެވެ. އިންޑިއާއައުޓް ކެމްޕޭނާ ގުޅިގެން ސަރުކާރުގެ ފާޑުކިޔުންތައް ވަނީ އިދިކޮޅަށް އަމާޒުވެފައެވެ.\nސަރުކާރުން ބުނާ ގޮތުގައި އިންޑިއާ ދެކޮޅަށް ހިންގާ ހަރަކާތުގެ ގެއްލުން ރާއްޖެއަށް ވާނެއެވެ. އިންޑިއާއަކީ ރާއްޖެއާ އެންމެ ގާތް އެކުވެރިޔާ ކަމަށްވާއިރު އިންޑިއާ ދެކޮޅަށް އެންޓި ކެމްޕޭނު ނުކުރުމަށްވެސް ސަރުކާރުގެ ބޭފުޅުން ދަނީ ގޮވާލަމުންނެވެ.\nޖެނުއަރީ 16, 2022 19:31\nއިދިކޮޅު ފަރާތްތަކުގެ ބޮލުގައި އަޅުވަން އެމްޑީޕީ އިން ހިންގާ ޖަރީމާ.\nޖެނުއަރީ 16, 2022 19:41\nއިދިކޮޅުންނެއްނޫޅޭ ކަލޭމެންހެން ގޮޅާބޯގޮވާ މައުމޫން އިސްތިއުފާއަށްގޮވާ އިންޑިޔާ ޚިދުމަތްތެރިންނަށް ދުއތުރާކުރާކަށެއް. އަހަރެމެން މިގޮވަނީ އިންޑިޔާ ސިފައިން މިތާނުތިބޭށޭ ގަމާރު ސަރުކާރު\nޖެނުއަރީ 17, 2022 08:43\nމައުމޫނު އަތުން ޕާޓީ ޖަހައިގަތް ބައެއް ކޮށްފަ ނުކުރާނެ ކަމެއް ތިބޭފުޅާއަށްވެސް ނޭނގޭނެ.\nޖެނުއަރީ 16, 2022 20:54\nއިންޑިޔާ އައުޓް ކިޔަމުން ދުވީމާ އެވަނީ ކޯއްޗަކަށް ، އިންޑިޔާ މިލިޓަރީ އައުޓް ކިޔާނަމަވެސް މީހުންނަށް ނޯޅޭނެދޯ ، މިހާރު ހަމަހަގީގަތުގައިވެސް ވަރަށް ފޫހިވެއްޖެ ، ތިކުރާކަމަކުން ، ތީގެ ނަތީޖާ ހިތިވާތަން މިފެންނަނީ،،،،\nޖެނުއަރީ 16, 2022 23:13\nތިޔަކުރާކަމަކީ އެހެންމީހުންގެ ލޮލުގައި އަދުން އަޅުވަން އުޅުން ! ޔާމީނު އަޑީގައި ހުރެގެން އިންޑިއާ ޓީޗަރުންނާއި ދިމާކުރަން ރާވައިގެން ތިޔަހިންގަނީ އިންސާނިއްޔަތާއި ޚިލާފު ބޮޑު ޖަރީމާއެއް ! މިއީ މިއަދުގެ ސަރުކާރުން މިހާރުން މިހާރަށް ހުއްޓުވަން ޖެހޭ ކަމެއް !\nޖެނުއަރީ 17, 2022 08:38\nބުނަނީ އިންޑިއާ މިލިޓަރީ އައުޓް ކަމަަށް.\nލިޔެފަ މިހުންނަނީ އިންޑިއާ އައުޓް\nވީމާ ބަހަކާ އަމަލަކާ ދިމާނުވޭ.


Real in vakikuri Lopetegui Sevilla ge coach akah hamajassaifi - vNews.mv\nރެއާލްއިން ވަކިކުރި ލޮޕެޓެގީ ސެވިއްޔާގެ ކޯޗަކަށް ހަމަޖައްސައިފި\nއިސްމާޢީލް ޝާހު (ކުޑަ ޝާހު) 04 June 2019, 17:41\nރެއާލް މެޑްރިޑާއި ސްޕެއިންގެ ގައުމީ ޓީމުން ވަކިކުރި ހުލެން ލޮޕެޓެގީ ސެވިއްޔާގެ ކޯޗަކަށް ހަމަޖައްސައިފި އެވެ.\nއުމުރުން 52 އަހަރުގެ ލޮޕެޓެގީ ވަނީ މިދިޔަ އަހަރުގެ ފީފާ ވޯލްޑް ކަޕް ފެށެން ދެ ދުވަހަށް ވެފައިވަނިކޮށް ސްޕެއިންގެ ގައުމީ ފުޓްބޯޅަ ޓީމުގެ ކޯޗުގެ މަގާމުން ވަކިކޮށްފައެެވެ. އޭނާ މަގާމުން ވަކިކުރީ ރެއާލްގެ ކޯޗުގެ މަގާމަށް ބަދަލުވަން އެއްބަސްވިކަން އިއުލާނުކުރުމުންނެވެ.\nއެއަށްފަހު ރެއާލްގެ ކޯޗުގެ މަގާމާ ހަވާލުވުމަށްފަހު، ހަތަރު މަސް ފަހުން ރެއާލްއިންވެސް ވަނީ އޭނާ މަގާމުން ވަކިކޮށްފައެވެ. ލޮޕެޓެގީގެ އިރުޝާދުގެ ދަށުން ލީގުގައި ކުޅުނު 10 މެޗުން ރެއާލްއަށް 15 ޕޮއިންޓް ލިބުނުއިރު، މި ނިމުނު ސީޒަނުގައި ކުޅުނު ފުރަތަމަ އެލް ކްލެސިކޯގައި ރެއާލްއިން ބާސެލޯނާ އަތްދަށުވީ 5-1 ގެ ތަފާތު ބޮޑު ނަތީޖާއަކުންނެވެ.\nލޮޕެޓެގީ ސެވިއްޔާގެ ކޯޗަކަށް ހަމަޖައްސާފައިވަނީ3އަހަރު ދުވަހުގެ އެއްބަސްވުމެއްގެ ދަށުންނެވެ. ސެވިއްޔާގެ ކޯޗަކަށް ލޮޕެޓެގީ ހަަމަޖެއްސިއިރު، އޭގެ ކުރިން އެޓީމުގެ ކޯޗަކަށް ހުރީ ޕަބްލޯ މަޝިން އެވެ. ޔޫރޮޕާ ލީގުން މިދިޔަ މާޗު މަހު ސެވިއްޔާ ކެޓުމާއި ގުޅިގެން ޕަބްލޯ މަގާމުން ވަކިކުރިއިރު، ވަގުތީގޮތުން ޓީމާ ހަވާލުވެފައިވަނީ އެޓީމުގެ ފުޓްބޯޅަ ޑިރެކްޓަރެވެ.


Kuni thah badhaluvaanee kulaeh, vaheh neh dhumakah! | Mihaaru\nކުނިތައް ބަދަލުވާނީ ކުލައެއް، ވަހެއް ނެތް ދުމަކަށް!\nތިލަފުށީގައި ކުނި އެންދުން ހުއްޓާލި ވާހަކަ ބުނުމުން އަހަރެމެންގެ ހިތުގައި އުފެދުނު އެންމެ ބޮޑު ސުވާލަކަށްވީ، އޭގެ ފަހުން އުފައްދާ ކުންޏަށް ވާނީ ކިހިނެއް ހެއްޔޭ އެވެ؟ އެ ކުނި ނައްތާލާނީ ކޮން ގޮތަކަށް ހެއްޔޭ އެވެ؟\n"ގްރޭޓާ މާލެ އެންވަޔަރަމަންޓް އިމްޕުރޫވްމަންޓް އެންޑް ވޭސްޓް މެނޭޖްމަންޓް" ޕްރޮޖެކްޓުގެ އިސްވެރިން އެ މަސައްކަތް ކުރިއަށް ދާނެ ގޮތް ކިޔައިދިނެވެ. މިއީ "ކުނިތައް ކުލައެއް، ވަހެއް ނެތް ދުމަކަށް" ބަދަލުކޮށްލާނެ ގޮތުގެ ހުލާސާއެކެވެ.\nމީގެ ފަހުން ކުނި ނައްތާލާނީ ތިމާވެއްޓާ ރައްޓެހި، ރައްކާތެރި ނިޒާމެއްގެ ތެރެއިން ޒަމާނީ ވަސީލަތްތަކުގެ އެހީގަ އެވެ.\nކުނި އުފުލުން ބަދަލުވާ ގޮތް\nމި ޕްރޮޖެކްޓާ އެކު ގާތްގަނޑަށް ރާއްޖޭގެ އާބާދީގެ 260،000 މީހުން އުފައްދާ ކުނި ރައްކާތެރި ގޮތުގައި ނައްތާލެވޭނެ އެވެ. އެއީ ރާއްޖޭގެ އާބާދީގެ ތިން ބައިކޮށްފައި އެއްބަ އެވެ. މާލެ ސަރަހައްދުގެ އިތުރުން، މާލެ އަތޮޅާއި އއ. އާއި އދ. އަދި ވ. އަތޮޅުގެ މީހުން ދިރިއުޅޭ ހުރިހާ ރަށަކުން (ޖުމްލަ 32 ރަށަކުން) ތިލަފުއްޓަށް ކުނި ގެންދާނެ އެވެ.\nމާލެ ސަރަހައްދުގައި އުފައްދާ ކުނި ތިލަފުއްޓަށް ގެންދިއުމަށް އިންޑަސްޓްރިއަލް ވިލެޖުގައި، މިހާރު ވެމްކޯއިން ކުނި މެނޭޖުކުރަމުން އަންނަ ސަރަހައްދުގައި ދެ ޓްރާންސްފާ ސްޓޭޝަން އިމާރާތް ކުރާނެ އެވެ. މާލެ އާއި ހުޅުމާލެ އަދި ވިލިމާލޭގެ ގޭބިސީތަކުން އުފައްދާ ކުނި، މި ސްޓޭޝަންތަކަށް ގެންގޮސް، ކުނި އުފުލަން އެތަނުގައި ބަހައްޓާފައި ހުންނަ ކޮންޓެއިނަރުތަކަށް ބަރުކުރާނެ އެވެ.\nމި ކޮންޓެއިނަރުތަކަށް ކުނި އަޅާނީ އެކި ބާވަތްތަކުގެ ކުނި ތިން ބަޔަކަށް ބަހާލައިގެންނެވެ. ރަށްރަށުން ގެންދާ ކުނި ތިން ބަޔަށް ވުރެ އިތުރަށް ވެސް ބަހާލާނެ އެވެ. ކުނި އުފުލަން މި ކޮންޓެއިނަރުތައް ބޭނުންކުރުމުގެ އެންމެ ބޮޑު އެއް ބޭނުމަކީ ކަނޑުމަގުން މި އެއްޗެހި ތިލަފުއްޓަށް ގެންދާއިރު، މޫދަށް ކުނި އެޅުމުގެ ފުރުސަތު ނުދިނުމާއި ނުބައި ވަސް ބޭރުވުން ހުއްޓުވުމެވެ.\nތިލަފުށި: ކަނޑުމަގުން ކުނި އުފުލަން ބޭނުންކުރާނެ ކޮންޓެއިނަރުތައް.-- ފޮޓޯ: ނިޝާން އަލީ/ މިހާރު\nމި ކޮންޓެއިނަރުތައް ތިލަފުއްޓަށް ގެންދަން އުޅަނދެއްގެ ގޮތުގައި ތިން ކޮޅުވެއްޓިއެއް ބޭނުންކުރާނެ އެވެ. ހާއްސަ ތާވަލެއްގެ ދަށުން މި ތިން ކޮޅުވެއްޓި އެކި ރަށްރަށަށް ދަތުރުކޮށް، އެތަންތަނުގައި ހުރި ކުނި ކޮންޓެއިނަރުތައް ތިލަފުއްޓަށް ގެންދާނެ އެވެ. މި ކޮޅުވެއްޓި ފަރުމާކޮށްފައި ހުންނާނީ އެއަށް ބަރުކުރާ ކޮންޓެއިނަރުތައް ކިރާލެވޭނެ ވެސް ގޮތަށެވެ. އެއާ އެކު ކޮންމެ ދުވަހަކު މާލެ އާއި ރަށްރަށުން ބޭރު ކުރާ ކުނީގެ އަދަދުތައް ވެސް ވަރަށް ފަސޭހައިން ދެން އެނގޭނެ އެވެ.\nމި އުޅަނދުތަކުގައި ކޮންމެ ދުވަހަކު، އެކި ބާވަތުގެ 700 ޓަނުގެ ކުނި ތިލަފުއްޓަށް ގެންދެވޭނެ އެވެ.\nމި ޕްރޮޖެކްޓުގެ ދަށުން ރަށްރަށުގައި އިމާރާތްކުރާ ވޭސްޓް މެނޭޖްމަންޓް ސެންޓަރުތަކުގައި ތިލަފުއްޓަށް ގެންދިއުމުގެ ކުރިން ކުނިތައް ބައިބަޔަށް ވަކިކުރުމުގެ މަސައްކަތް ކުރާނެ އެވެ. ރަށުގައި އުފައްދާ ނޮން-އޯގެނިކް ކުނި ފިޔަވާ ހުރިހާ ކުންޏެއް ދެން ގެންދާނީ ތިލަފުއްޓަށެވެ. އެއާ އެކު ރަށުގައި އެއްވެސް ވަރަކަށް ކުނި އަންދާކަށް ދެން ނުޖެހޭނެ އެވެ. އަދި އިމާރާތްތައް ތަޅާލުމުން އުފެދޭ ކުނި ވެސް، މިހާރު އޮންނަ ގޮތުން ރަށުގެ ގޮނޑުދޮށްތަކަށް އެޅުން ނިމުމަކަށް އަންނާނެ އެވެ.\nތިލަފުށީގެ ކުނި ފަރުބަދަ: މިތަނަށް ކުނި އެޅުން ހުއްޓާލާފައިވާއިރު، މިތަނުން ދުން ނަރާނެ ގޮތާއި ވަސް ނުދުވާނެ ގޮތް މިހާރު ވަނީ ހަދައިފައި. މި ޕްރޮޖެކްޓްގެ ދަށުން މި ފަރުބަދަ ބަދަލުކޮށްލަނީ ފެހި ތަނަކަށް.-- ފޮޓޯ: ނިޝާން އަލީ / މިހާރު\nމި ސެންޓަރުތައް އެޅުމަށް ހަދަން ޖެހޭ އީއައީއޭގެ މަސައްކަތް ނިމިފައިވާއިރު، މި އަހަރު ތެރޭގައި ބިޑިން އަށް ހުޅުވާލައި، ބަޔަކާ ހަވާލުކުރާނެ އެވެ. އަދި އަންނަ އަހަރު މަސައްކަތް ނިންމާނެ އެވެ. އެ ތަންތަނަށް ބޭނުންވާ ވަސީލަތްތައް ވެސް ފޯރުކޮށްދޭނެ އެވެ.\nރަށްރަށުގެ ސެންޓަރުތަކުންނާއި މާލޭގެ ޓްރާސްފާ ސްޓޭޝަންތަކުން، ކޮޅުވެއްޓީގައި ތިލަފުއްޓަށް ކުނި ބަރުކޮށްފައި ފޮނުވާނެ އެވެ. ކޮންޓެއިނަރުތައް ގެންދިއުމުން، މި އެއްޗެހި އުފުލަން ހަދާފައިވާ ހާއްސަ ވެހިކަލެއްގެ އެހީގައި އެކި ބާވަތުގެ ކުނި ނައްތާލަން ހަދާފައިވާ ޕްލާންޓުތަކަށް ބަހާލާނެ އެވެ. ތިލަފުއްޓަށް ގެންދިއުމަށް ފަހުގައި ވެސް މި ކޮންޓެއިނަރުތަކުގެ ހުންނަ ކުނިތައް އަލުން ވެސް އެކި ބައިބަޔަށް ބަހާ، ވަކިކުރާނެ އެވެ.\nއަންދަން ޖެހޭ ކުންޏާއި ކޮންސްޓްރަކްޝަން ކުނި ނުވަތަ އިމާރާތްތައް ތަޅާލުމުގައި އުފެދޭ ކޮންކްރީޓް ކުންޏާއި ޕްލާސްޓިކު ކުންޏާއި ދަގަނޑު ކުންޏާއި އަދި ވިހަ ކުނި ވަކިކޮށް، އެ ބާވަތަކަށް ހާއްސަ ޕްލާންޓަކަށް ގެންދާނެ އެވެ.\nތިލަފުއްޓަށް ގެންދާ ކުންޏަށް ވާނީ ކިހިނެއް؟\nކޮންސްޓްރަކްޝަން ކުނި ނައްތާލުމަށް ހާއްސަ ޕްލާންޓެއް ތިލަފުށީގައި ހުންނާނެ އެވެ. މި ޕްލާންޓުގައި މި ބާވަތުގެ ކުނިތައް ރީސައިކަލްކޮށް، އަލުން ބޭނުންކުރެވޭ ގޮތް ހަދާނެ އެވެ. މި އެއްޗެހި ވިއްކުމަށްޓަކައި އެސްޓީއޯ އާއި ކޮންސްޓްރަކްޝަން ސާމާނު ވިއްކާ އެހެން ބައެއް ކުންފުނިތަކާ އެކު މިހާރު އަންނަނީ މަޝްވަރާތައް ކުރަމުންނެވެ.\nއެކި ވައްތަރުގެ ޕްލާސްޓިކް ކުނި ރިސައިކަލް ކުރާނެ އެވެ. މިހާރު ވެސް ޕާލޭ މޯލްޑިވްސްއާ ގުޅިގެން އެ މަސައްކަތް ކުރެ އެވެ. އަދި ބޭނުން ނުކޮށް، ހަލާކުވެފައި ހުންނަ ވެހިކަލްތައް ނައްތާލެވޭނެ ހާއްސަ ވަސީލަތްތަކާ އެކު ޕްލާންޓެއް ވެސް ހަދާއިރު، ވިހަ ކުނި ނައްތާލުމަށް ހާއްސަ ޓްރީޓްމަންޓް ފެސިލިޓީއެއް ވެސް ހަދާނެ އެވެ. މި ޕްލާންޓުތައް ހެދުމުގެ މަސައްކަތް މިހާރު ވަނީ ފެށިފަ އެވެ.\nއެކި ބާވަތުގެ ކުނި ވަކިކުރަން، ވަކިވަކި ޕްލާންޓްތައް ތިލަފުށީގައި އަންނަނީ ހަދަމުން.-- ފޮޓޯ: ނިޝާން އަލީ / މިހާރު\nދިޔާކޮށް ހުންނަ ކުނި ތަކެތި ރައްކާތެރިގޮތުގައި ނައްތާލެވޭނެ ނިޒާމެއް ވެސް ގާއިމްކުރާނެ އެވެ.\nއަންދާލައިގެން ނައްތާލަން ޖެހޭ ކުނި ފުރަތަމަ އަޅާނީ "ބޭލާ" ކިޔާ މެޝިނަކަށެވެ. މި މެޝިނުގެ އެހީގައި އެއަށް އަޅާ ކުނިތައް ފިއްތައި ބާރުކޮށްލައި، އެއް ޓަނުގެ ބަރުދަން ހުންނަ "ހުއި ބޮނޑިއެއް" ކަހަލަ އެއްޗަކަށް ހަދާނެ އެވެ. ހުއި ބޮނޑިއެއް ގޮތަށް އޮންނަ މި އެއްޗަށް ކިޔަނީ "ބޭލް" އެވެ. މި ބޭލްގައި ވަށައިގެން އޮންނާނީ ހުދު ކުލައިގެ ސޭފްޓީ ޕެކިންއެއް އޮޅައިފަ އެވެ. މި ޕެކިންގެ ބޭނުމަކީ ކުނިތައް އަލުން ބޭރުވިޔަ ނުދިނުމާއި އޭގެން ނުބައި ވަސް ނުދުވާ ގޮތް ހެދުމެވެ.\nތިލަފުށި: އަންދައިގެން ނައްތާލަން ޖެހޭ ކުނި ފިއްތާ ބާރުކޮށްލައި، އެއް ޓަނުގެ ބަރުދަން ހުންނަ "ބޭލް" ހަދަން ބޭނުންކުރާ ބޭލް މެޝިން.-- ފޮޓޯ: ނިޝާން އަލީ / މިހާރު\nމި "ބޭލް"ތައް އިންސިނިރޭޓާ އަށް ލާން ގެންދަން ޖެހެންދެން، ތިލަފުށީގެ ވަކި ސަރަހައްދެއްގައި ބަހައްޓާނެ އެވެ.\nއިންސިނިރޭޓާ މެޝިން މަސައްކަތް ކުރާނީ ކިހިނެއް؟\nއިންސިނިރޭޓާ މެޝިނަކީ ހާމަޔަށް ކުނި އަންދާލުމުގެ ބަދަލުގައި، ރައްކާތެރި ގޮތުގައި ކުނި އަންދާލުމަށް ބޭނުންކުރާ މެޝިނެކެވެ. މިއީ އީޔޫގެ ސްޓޭންޑަޑަށް ފެތޭ މެޝިނެކެވެ. އެއީ ދުނިޔޭގެ ސިއްހަތު ޖަމިއްޔާގެ ސްޓޭންޑާޑަށް ވުރެ ވެސް މާ މަތީ ސްޓޭންޑާޑެކެވެ. އޭގެ މާނައަކީ މި މެޝިނުން ކުނި އަންދާލުމުގައި ޖައްވަށް އެއްވެސް ވިހަ ގޭހެއް ބޭރުނުވާނެ ކަމާއި މިއީ ތިމާވެއްޓާ ވަރަށް ރައްޓެހި އެއްޗަކަށް ވުމެވެ.\nތިލަފުއްޓަށް ޖަމާކުރާ ކުނިތައް ބެއިލްކޮށްފައި: އިންސިނިރޭޓާ ލިބެންދެން ތިލަފުށީގައި ކުނި ހުންނާނީ މިގޮތަށް އެއް ޓަނުން ބަންދުކޮށްފައި.-- ފޮޓޯ: އެންވަޔަރަމަންޓް މިނިސްޓްރީ\nމި މެޝިނުން ކުރާ ކަމަކީ "ބޭލް" ގައި ރައްކާކޮށްފައި ހުރި ކުނިތައް ގެނެސް، އެ އަންދައިގެން ހަކަތަ އުފެއްދުމެވެ. މި ސިސްޓަމުން 8-12 މެގަވޯޓްސްގެ ކަރަންޓު އުފެއްދޭނެ އެވެ. މާލެ ސަރަހައްދަށް ކަރަންޓު ދިނުމަށް މީގެ ބޭނުންކުރެވޭނެ އެވެ. މި މެޝިނުން ކުނި އަންދައިގެން ހަކަތަ އުފެއްދުމަށް ފަހު، ބާކީވާ އަޅިތައް ނުވަތަ "ބޮޓަމް އޭޝެސް" މަގު ހެދުމުގެ މަސައްކަތަށް ބޭނުންކުރެވޭނެ އެވެ.\nމީގެ ދެ އިންސިނިރޭޓާ ގެނައުމުގެ މަސައްކަތް މިހާރު ވަނީ ބަޔަކާ ހަވާލުކޮށްފަ އެވެ. ކޮންސްޓްރަކްޝަން ކުންޏާއި ނުލައި މި ދެ އިންސިނިރޭޓަރުން ދުވާލަކު 500 ޓަނުގެ ކުނި ނައްތާލެވޭނެ އެވެ.\nމި ހުރިހާ މަސައްކަތެއް ކުރަން ތިލަފުށީގައި ގާއިމްކޮށްފައިވާ ސައިޓުގެ ހުރިހާ އޮޕަރޭޝަނަލް މަސައްކަތެއް ކުރާނީ ވެމްކޯ އިންނެވެ.\nނަމަވެސް، އިންސިނިރޭޓާއަކީ ވަކި ހާއްސަ ޓްރެއިނިންއެއް ލިބިގެން އޮޕަރޭޓް ކުރެވޭ ގޮތަށް ފަރުމާކޮށްފައިވާ މެޝިނަކަށް ވުމުން، އެ މެޝިން އޮޕަރޭޓްކުރުމުގައި ފުރަތަމަ 15 އަހަރު އުޅޭނީ އެ މަސައްކަތް ދަންނަ ބިދޭސީންނެވެ. އެ މުއްދަތުގެ ތެރޭގައި ވެމްކޯގެ މުވައްޒަފުން މި މެޝިން ބޭނުންކުރަން ޓްރެއިން ކުރާނެ އެވެ.\nމަޝްރޫއު ނިމޭއިރު ތިލަފުށި އޮންނާނެ ގޮތް. އޭޑީބީގެ ބެލުމުގެ ދަށުން ހިންގާ ބިޔަ މަޝްރޫއުގައި މިހާތަނަށް ވެސް ކުރިއެރުންތަކެއް ވަނީ ހޯދާފައި.-- ފޮޓޯ: ޕްރޮޖެކްޓް މެނޭޖްމަންޓް ޔުނިޓް\nދިވެހި ސަރުކާރާއި އޭޝިއަން ޑިވެލޮޕްމަންޓް ބޭންކް (އޭޑީބީ) އާއި ޖޭއެފްޕީއާރު އާއި ޓީއޭއެސްއެފް ގުޅިގެން ދެ ފިޔަވައްސަށް ބަހާލައިގެން ކުރިއަށް ގެންދާ، 210 މިލިއަން ޑޮލަރުގެ މި ބިޔަ ޕްރޮޖެކްޓުގެ ފުރަތަމަ ފިޔަވަހީގައި މައިގަނޑު އަމާޒަކަށް އޮތީ ތިލަފުށީގެ ބިން ހިއްކުމާއި ސެންޓަރުތައް ގާއިމްކުރުމުގެ އިތުރުން ކުނީގެ ފަރުބަދައިން ދުން އެރުން ހުއްޓުވުމެވެ.\nބިން ހިއްކާ ނިމި، ސެންޓަރުތައް ގާއިމްކުރުމުގެ މަސައްކަތް މިހާރު ވަނީ ފެށިފަ އެވެ. އަދި އެތައް އަހަރެއް ވަންދެން ތިލަފުށީގެ އެ ބޮޑު ކުނި ފަރުބަދައިން އަރަމުން ދިޔަ ބޯ ދުމާއި ދުވާ ނުބައި ވަސް މިހާރު ވަނީ ހުއްޓުވައިފަ އެވެ. ކުރިއަށް އޮތް މި ޕްރޮޖެކްޓުގެ ދެވަނަ ފިޔަވަހީގައި ތިލަފުއްޓަކީ މުޅިން ފެހި، ތިމާވެއްޓާ ރައްޓެހި މާހައުލަކަށް ބަދަލުވާނެ އެވެ.\nކުނި އުފެދޭ މިންވަރު ދަށް ކުރުންވެސް މުހިންމު...\nގައިމު މުޅި އާޓިކަލްކީމަވެސް އެއްބައިމީހުންގެ ލޮލު އަޅައިގަންނަނީ 15 އަހަރު އެކަންޏެވެ. ހެޔޮވިސްނުންދެއްވާށި.\nފަނަރަ އަހަރުންތަ ތީގެ މެޝިނެއް އޮޕަރޭޓްކުރަން ދަސްވަނީ ؟ އިންޑިއާ ހެލިކޮޕްޓަރަށް ދޫކުރާ މެޝިނެއް ނޫންތާ\nކަރބަން މޮނިކްސައިޑްވެސް ކަލަރލެސް ، އޮޑަރލެސް އަދި ޓޭސްޓްލެސް ވާނެ، އެކަމު ވަރަށްނުރައްކާ ވާނެ.\n"ފުރަތަމަ 15 އަހަރު އުޅޭނީ އެ މަސައްކަތް ދަންނަ ބިދޭސީންނެވެ." މިއީ ހަމަ ރަނގަޅު މައުލޫމަތެއްބާ؟ އެހެން ވެއްޖެއްޔާ ތަންކޮޅެއް ދިގު.


Kaadehdhoo airport athulumun libunu gellumuge badhalu nohoadhan ninmaifi - One Online\n14 ސޖޭޕީގެ މައި ޖަގަހަ މ. ކުނޫޒުގައި ބޭއްވި ޖަލްސާގައި ގާސިމް ވާހަކަދައްކަވަނީ --- ވަން ފޮޓޯ: ޔޫސުފް ސޮފްވާން\nގދ. ކާޑެއްދޫ އެއާޕޯޓު ވިލާ ކުންފުނީގެ އަތުން އަތުލުމުން އެ ކުންފުންޏަށް ލިބުނު ގެއްލުމުގެ ބަދަލު ނުހޯދަން ވިލާ ގްރޫޕްގެ ޗެއާމަން އަދި މާމަގިލި ދާއިރާގެ މެމްބަރު ގާސިމް އިބްރާހިމް ނިންމަވައިފިއެވެ.\nވިލާ ކުންފުނިން މިއަދު ނެރުނު ބަޔާނެއްގައި ބުނީ އެ ކުންފުންޏަށް ލިބުނު ގެއްލުމުގެ ބަދަލު ނުހޯދަން ނިންމީ ކާޑެއްދޫ އެއާޕޯޓަކީ އާއްމު މަސްލަހަތާ ވަރަށް ބޮޑަށް ގުޅިފައިވާ ތަނަކަށް ވާތީ ކަމަށެވެ.\n"ކާޑެއްދޫ އެއާޕޯޓަކީ އާންމު މަސްލަހަތުތަކާ ވަރަށް ބޮޑަށް ގުޅުންހުރި ކަމަކަށްވާތީ، މީގެ ކުރިން އެއާޕޯޓް އެއްބަސްވުން ބާތިލުކުރުމުން ވިލާ އެއާއަށް ލިބުނު ގެއްލުންތަކުގެ ބަދަލު ހޯދަން މަސައްކަތް ނުކުރުމަށް ވިލާ ގްރޫޕްގެ ޗެއާމަން އަދި ރައްޔިތުންގެ މަޖިލީހުގެ މާމިގިލީ ދާއިރާގެ މެމްބަރު ގާސިމް އިބްރާހިމް އާއި ވިލާ ގްރޫޕުން ވަނީ ނިންމައިފަ،" ބަޔާނުގައިވެއެވެ.\nމިއަދު ވަނީ ކާޑެއްދޫ އެއާޕޯޓު ވިލާ އެއާއަށް އަނބުރާ ހަވާލުކޮށްފައެވެ. ޓްރާންސްޕޯޓް މިނިސްޓްރީގައި މިއަދު ބޭއްވި ރަސްމިއްޔާތެއްގައި އެއާޕޯޓުގެ އެއްބަސްވުމުގައި ވިލާ ގްރޫޕުގެ ފަރާތުން ސޮއިކުރެއްވީ ޗެއާމަން ގާސިމް އިބްރާހިމެވެ.\nވިލާއިން ބުނީ ސަރުކާރާ އެއްބަސްވެފައިވާ ގޮތުގެ މަތިން ވިލާ އެއާއިން ހިންގަން ފަށާތާ ފުރަތަމަ ހަތް އަހަރުގެ ތެރޭގައި ކާޑެއްދޫ އެއާޕޯޓް ބައިނަލްއަގުވާމީ ފެންވަރަށް ތަރައްގީ ކުރުމަށް މަސައްކަތް ކުރާނެ ކަމަށެވެ. އަދި މިހާރުވެސް ޕްލޭންކޮށްފައިވާ ގޮތުގެމަތިން ކާޑެއްދޫ އެއާޕޯޓުން ދެވޭ ހިދުމަތްތަކުގެ ފެންވަރު މަތިކުރެވި، އިތުރަށް ތަރައްގީ ކުރެވިގެންދާނެ ކަމަށްވެސް ބަޔާނުގައިވެއެވެ.\nރައްޔިތުންގެ މަޖިލީހުގެ މާމިގިލީ ދާއިރާގެ މެންބަރު އަދި ޖޫމްހޫރި ޕާޓީގެ ލީޑަރު ގާސިމް އިބްރާހިމްގެ ވިލާ އެއާއަށް ކާޑެއްދޫ އެއާޕޯޓު ދިނީ 2013 ގައެވެ. އެއީ 50 އަހަރު ދުވަހަށެވެ. ނަމަވެސް އެތަނުގެ އެއްބަސްވުން ބާތިލުކޮށް، ކުރީގެ ރައީސް އަބްދުﷲ ޔާމީން އަބުދުލްގައްޔޫމުގެ ސަރުކާރުން 2017 ވަނަ އަހަރު އެ ތަން އަތުލިއެވެ. އެތަން ވިލާ އެއާގެ އަތުލީ، ސިވިލް އޭވިއޭޝަން އޮތޯރިޓީގެ މިންގަނޑުތަކާ ހިލާފަށް އެއާޕޯޓް ހިންގި ކަމަށް ބުނެއެވެ.\nއެ މައްސަލައިގައި ވިލާ އެއާއިން ސިވިލް ކޯޓުގައި ދައުވާކުރުމުން ސަރުކާރުން އެއްްބަސްވުން ބާތިލު ކުރީ ގާނޫނާ ހިލާފަށް ކަމަށް ކަނޑައަޅައި އެތަން އަލުން ވިލާ އެއާއަށް ދިނުމަށް 2018 ވަނަ އަހަރު ސިވިލް ކޯޓުން ހުކުމްކުރިއެވެ. އެ މައްސަލަ ހައިކޯޓާއި ސުޕްރީމް ކޯޓުގައި އިސްތިއުނާފު ކުރުމުން، އެ ދެކޯޓުންވެސް ނިންމީ ކާޑެއްދޫ އެއާޕޯޓު ވިލާ އެއާއަށް އަނބުރާ ދިނުމަށެވެ. އެ މައްސަލައިގައި ސުޕްރީމް ކޯޓުން ހުކުމް ކުރީ މެއި 10، 2021 ގައެވެ.\nނަމަވެސް މިއަދާ ހަމައަށްވެސް އެ އެއާޕޯޓް އޮތީ ވިލާ އެއާއާ ހަވާލުނުކޮށެވެ. އެހެންކަމުން މިއަދާ ހަމައަށްވެސް އެ އެއާޕޯޓް ހިންގަމުން އައީ ރީޖަނަލް އެއާޕޯޓްސް އިންނެވެ.\nގުޅޭ ޓެގު ގާސިމް އިބްރާހިމް ވިލާ އެއާ ކާޑެއްދޫ އެއާޕޯޓް


SunOnline: Mahramakaa nulaa furathama faharah anheneh Hajj ge alhukan adhaakoffi\nމަހްރަމަކާ ނުލާ ފުރަތަމަ ފަހަރަށް އަންހެނުން ހައްޖުގެ އަޅުކަން އަދާކޮށްފި\nމުޙައްމަދު ނާއިލް ހަފީޒް 20 Jul 2021, 16:16\nއެހެން އަހަރުތަކުގައި 2.5 މިލިއަނެއްހާ މީހުން ކޮންމެ ހައްޖު މޫސުމާ އެކު ހައްޖުގެ އަޅުކަން އަދާކުރި ނަމަވެސް މިފަހަރު ހައްޖުގެ އަޅުކަން އަދާކުރަނީ 10،000 އެއްހާ މީހުންނާ އެކު.\nމަހްރަމަކާ ނުލާ ހައްޖުގެ އަޅުކަން އަދާކުރުމުގެ ފުރުސަތު ސައުދީ ސަރުކާރުގެ މިނިސްޓްރީ އޮފް ހައްޖު އެންޑް އުމްރާ އިން ދިނުމާއެކު މިކަން ވެގެންދިޔައީ ގިނަ ބައެއްގެ ސަމާލުކަމަށް އައިކަމަކަށެވެ. އެގޮތުން މިފަހަރުގެ ހައްޖުގައި މި ފުރުސަތު ދިނުމާއެކު ފުރަތަމަ ފަހަރަށް އަންހެނުން މިވަނީ މަހްރަމަކާ ނުލާ ހައްޖުގެ އަޅުކަން އަދާކޮށްފައެވެ.\nއުމުރުން 35 އަހަރުގެ ބުޝްރާ ޝާހަކީ މީގެ ތެރެއިން އެކަކެވެ. އޭނާ ބުނީ މައްކާ އަށް ގޮސް ހައްޖުގެ އަޅުކަން އަދާކުރުމަކީ އޭނާގެ އެންމެ ކުޑައިރުގެ ވެސް ހުވަފެން ކަމަށެވެ.\nއެހެން އަހަރުތަކުގައި 2.5 މިލިއަނެއްހާ މީހުން ކޮންމެ ހައްޖު މޫސުމާ އެކު ހައްޖުގެ އަޅުކަން އަދާކުރި ނަމަވެސް މިފަހަރު ހައްޖުގެ އަޅުކަން އަދާކުރަނީ 60،000 މީހުންނާ އެކު.\nއަދި އަންހެނުންނަށް އެކަނި ހައްޖުގެ އަޅުކަން އަދާކުރުމުގެ މަގު ފަހިވުމާއެކު އޭނާއަށް ހައްޖު އަދާކުރުމަށް ބޮޑެތި ފަސޭހަތަކެއް ލިބިގެންދިޔަކަމަށެވެ.\n"އަހަރެންގެ ދަރިންނާއި ފިރިމީހާއާއެކު ހައްޖުގެ އަޅުކަން އަދާކުރުމަށް ދިޔަނަމަ ހިއެއް ނުވޭ އަޅުކަން އަދާކުރުމުގައި އެންމެ ފުރިހަމައަށް ސަމާލުކަން ދެވޭނެ ހެންނެއް." އޭނާ ބުންޏެވެ.\nކުރީގެ ގަވައިދު އޮންނަ ގޮތުން އުމުރުން 45 އަހަރުން ދަށްނަމަ އެކަނި ދިޔުމުގެ ހުއްދަ އެއް ނުލިބެއެވެ. އެހެންނަމަވެސް ފަހުގެ ގަވައިދާއެކު އެކަނި ދިޔުމުގެ މަގު ފަހިވުމާއެކު ބުޝްރާ ވެސް އެޕްލިކޭޝަނެއް ލީ ކަމަށް އޭނާ ކިޔައިދިނެވެ.\nއަދި ދެތިން ދުވަސް ފަހުން މިފަހަރު ހައްޖުވުމުގެ ފުރުސަތު ދޭ 60،000 މީހުންގެ ތެރޭ ހިމެނިފައިވާކަމުގެ ޚަބަރު އޭނާއަށް ލިބުނުކަމަށް އޭނާ ބުންޏެވެ.\nއަދި ބުޝްރާގެ ހުވަފެން ހަގީގަތަކަށް ހެދުމުގެ ފުރުސަތު ދިނުމުގެ ގޮތުން އޭނާގެ ފިރިމީހާ ދަރިން ގާތުގައި ވަނީ މަޑުކޮށްފައެވެ.\n"އެކަނި ދިޔުމަށް ނިންމި ނިންމުމަކީ އެހާ ފަސޭހަ ނިންމުމެއް ނޫން. އެކަމު އަހަރެން ދެކެނީ މި ފުރުސަތަކީ ލިބުނު ހެޔޮކަމެއްގެ ގޮތުގައި." ބުޝްރާ ކިޔައިދިނެވެ.\nކޮވިޑް19ގެ ފިޔަވަޅުތަކާއެކު މިފަހަރުގެ ހައްޖުގައި ބައިވެރިވުމުގެ ފުރުސަތު ދިނީ ކޮވިޑް19 ދެ ޑޯޒް ވެކްސިން ފުރިހަމަކޮށްފައިވާ މީހުންގެ ތެރެއިން އުމުރުން 18 އަހަރާއި 65 އަހަރާ ދެމެދުގެ 60،000 މީހުންނަށެވެ.\nމިއީ ކޮވިޑް ގެ ފިޔަވަޅުތަކާއެކު ހައްޖުގެ އަޅުކަން ކުރިޔަށް ދިޔަ ދެވަނަ އަހަރެވެ. މިދިޔަ އަހަރު ހައްޖުގައި ބައިވެރިވުމަށް ފުރުސަތު ލިބުނީ ސައުދީ އަރަބިއްޔާގައި ދިރިއުޅޭ މީހުންގެ ތެރެއިން 10،000 މީހުންނަށެވެ.\nއުމްރާއަަށް ތައްޔާރުވުމަށް ރައްކާތެރިކަމުގެ ފަށަލައެއް\nމަހްރަމަކާ ނުލާ ފުރަތަމަ ފަހަރަށް އަންހެނުން ހައްޖުކޮށްފި\nތާރީޚީ ހާދިސާތަކުގެ ހަނދާންތަކާއެކު އަރަފާތު ދުވަސް!


އިހު ދިވެހިންގެ މާހެފުން – އިސްރަށްވެހިންގެ ދުލުން! – Faanooz\nއިހު ދިވެހިންގެ މާހެފުން – އިސްރަށްވެހިންގެ ދުލުން!\nMay 4, 2019 | އަޙުމަދު އަނަސް\nކޮންމެ އަހަރެއްގެވެސް ރަމަޟާން މަހުގެ ކުރިން މާހެފުން ހެދުމަކީ ޒަމާނުއްސުރެ ދިވެހިންގެ އާދަކާދައިގެ ތެރެއިން ކުރަމުން އަންނަ ކަމެކެވެ. އެހެނަސް ޒަމާނަށް އަންނަ ތަރައްގީއާއެކު ދިވެހިންގެ ތެރޭގައި މާހެފުން ފާހަގަކުރާ ގޮތަށްވެސް ބަދަލުތަކެއް އެބަ އާދެއެވެ.\nކާބަފައިންގެ ޒަމާނުގައި މާހެފުން ފާހަގަކުރި ގޮތް 21 ވަނަ ގަރުނުގެ މީހުނަށް ނޭނގިދާނެއެވެ. އެހެނަސް މިއިން ކަމެއް ހޯދައި ބަލައިލުމުން އޭރު މާހެފުން ފާހަގަކުރީ ކިހާ “ސަޅި” ގޮތަކަށްކަން ރަނގަޅަށް އެނގި ފަހުމުވާނެއެވެ.\nޒަމާނީ މާހެފުން ހަދާއިރު މާހެފުމަށް ތައްޔާރުވަނީވެސް ހަމަ މާހެފުން ހަދާ ދުވަހުއެވެ. އެހެނަސް ކުރީ ޒަމާނުގައި މާހެފުން ހެދުުމަށް ތައްޔާރުވާން ފަށަނީކީ މާހެފުން ހަދާދުވަހަކު ނޫނެވެ. އެދުވަހުގެ ކުރީ ދުވަހަކުވެސް ނޫނެވެ. މާހެފުން ހަދާ ދުވަހުގެ ދެ ހަފްތާވަރު ކުރިން ފެށިގެން މާހެފުން ހެދުމަށް ތައްޔާރުވާން ފަށައެވެ.\nމާހެފުން ދުވަހަށް ހަދާ ދެ ހެދިކާއެއް ( ރުއްބުޑި އާއި އޮނަފޮޅި ) — ފޮޓޯ: އަލީ އިވާޝް\nމާހެފުން ހަދާ ދުވަހުގެ ކުރިން ހަނޑޫ އަވީގައިލުމަށްފަހު ހަނޑޫ މާއަރުވާފައި ހުންނާނެއެވެ. އޭރު ދިޔާހަކުރު ގެނެސް ފުޅި ފުޅިއަށް އަޅައި ރައްކާކޮށްފައި ހުންނާނެއެވެ. އަދި މާއެރުވި ހަނޑުލުގައި ހަކުރުލައި، ގުޅަ ގުޅައަށް ވަށައި ރައްކާކޮށްފައިވެސް ހުރެއެވެ. ހަމައެއާއެކު ހިއްތަލަ ފުށުން ހަދާފައި ހުންނަ ވައިފޮޅީގައިވެސް ހަކުރުލައި ރައްކާކޮށްފައި ހުންނާނެއެވެ. އަދި މީގެއިތުރުން މާހެފުން ދުވަހުގެ ހެނދުނުގައި ރުއްބުޑިއާއި އޮނަފޮޅި ކިޔާ ދެ ހެދިކާއެއް ތައްޔާރު ކުރެއެވެ.\nރުއްބުޑި އާއި އޮނަފޮޅި ހަދާ ގޮތް:\nHow Onafolhi and Ruhbudi is made\nDo you know, "Onafolhi" and "Ruhbudi" isaspecial dessert which is made before the first day of Ramadan as "Maahefun" by our forefathers. Here is how it is made….#LaamunRoadha #FaanoozRoadha\nPosted by Faanooz on Saturday,4May 2019\nއަންހެންވެރިން މިކަންކަން ކުރާއިރު ފިރިހެންވެރިން ބޯދަށަށް ރޭޑިޔޯ ލައިގެން ނިދަން ތިބެނީކީ ނޫނެވެ. އެމީހެއްގެ ގޭގެ ހިސާބުގަނޑުގެ ހުރިހާ ހަރު ވަރުގެ ފިރިހެނުން މާހެފުން ދުވަހަށް ތައްޔާރުކުރާ ޚާއްޞަ އޮޑިއެއް ކަމަށްވާ “މާހެފުން އޮޑި” އެޅުމުގައި ހޭބޯނާރާ އުޅޭނެއެވެ. މިގޮތަށް އޮޑި އަޅާއިރު އެބަޔަކު އަޅާ އޮޑިއަކީ އެރަށެއްގައި އެޅޭ އެންމެ ބޮޑު އޮޑިއަށް ހެދޭތޯ މަސައްކަތްކުރެއެވެ. ހަރުވަރުގެ ފިރިހެންވެރިން ގެއެއްގައި އޮޑި އެޅުމުގައި ހޭބޯނާރާ އުޅޭއިރު ޒުވާން ނޫކަށިފުރައިގެ ކުދިން މޫދުގައި މާހެފުން އޮޑިއެއްއެޅުމުގައި އުޅޭނެއެވެ.\nމާހެފުން އޮޑި ހަދާގޮތް:\nHow Maahefun Odi is made\nMaahefun odi, which resemblesa"dhoani" isahut made on the day before Ramadan, "Maahefun dhuvas" to sell the produts also known as "Maahefun" made on that day….#LaamunRoadha #FaanoozRoadha\nPosted by Faanooz on Friday,3May 2019\nމިއީ ދިވެހިންގެ އާދަކާދަޔާއި، މަސައްކަތްތެރިކަމާއި އަދި އެއްބައިވަންތަކަން އަނގައިދޭ ކަމެކެވެ. ނަމަވެސް މިއަދު މިފަދަ ކަންކަން މިހެރަ އުވެމުން ދަނީއެވެ މިކަންކަމަކީ މާލޭގައި އުޅޭ މީހުނަށް ކުރެވޭނެ ކަމަކަށް ނުވެދާނެއެވެ. އެހެނަސް ރާއްޖެތެރޭގައި އުޅޭ މީހުނަށް ހިތްވަރެއް ހުރެއްޖެނަމަ މިކަން ކޮށްލުމަކީ އެހާ ބުރަ މަސައްކަތަކަށް ނުވާނެއެވެ. މިއަހަރު ނުވިއެއްކަމަކު ދެން އަންނަ އަހަރެއްގައި މާހެފުން އޮޑިއެއް އެޅުމާމެދު ވިސްނާލުން މުހިންމެވެ.\nރޯދަ މާހެފުން ދިވެހިން\n“ސަޅި” މި ބަހުގެ މާނައަކީ ބޮޑާ ނުވަތަ ކިބުރުވެރި، ދެން ފަހަރަކުން ލިޔާއިރު ލިޔުންތެރިޔާ މި ފަދަ ކަންކަމަށް ސަމާލުކަން ދޭނެ ކަމަށް އުންމީދު ކުރަން.


ކައުންސިލް އިދާރާއަށް އެކުސްކަވޭޓަރއެއް ވިއްކާނޭ ފަރާތެއް ހޯދުން\nފ.ނިލަންދޫ ކައުންސިލް އިދާރާއަށް އެކުސްކަވޭޓަރ ( HT100 ) ވިއްކާނޭ ފަރާތެއް ހޯދަން ބޭނުންވެއްޖެއެވެ.\nމިކައުންސިލުން ދޭ މައުލޫމާތާއި އެއްގޮތަށް އެކުސްކަވަރޭޓަރ ގެނެސްދެއްވުމަށް ޝައުޤުވެރިވެލައްވާ ފަރާތްތަކަށް 2020 މާރިޗް 11 (އެގާރަ) ވަނަ ދުވަހުން ފެށިގެން 2020 މާރިޗް 26 ވަނަ ދުވަހުގެ ނިޔަލަށް، ރަސްމީ ކޮންމެ ދުވަހަކު 9:00 އިން 12:00 އާދެމެދު، މަޢުލޫމާތު ސާފުކޮށްދިނުން އޮންނާނެއެވެ.\nވީމާ، އެކުސްކަވަރޭޓަރ ވިއްކެވުމަށް ބޭނުންފުޅުވާ ބޭފުޅުން، " ކައުންސިލަށް ގަންނަން ބޭނުންވާ އެކުސްކަވޭޓަރ ވިއްކުމަށް އެދި ހުށަހަޅާ ފޯމު" ފުރިހަމަކުރައްވައި 2020 މާރިޗް 29 ވާ އާދީއްތަ ދުވަހުގެ 11:00 އަށް މިއިދާރާއަށް ވަޑައިގެން ފޯމް ހުށަހެޅުއްވުން އެދެމެވެ. ގަޑިޖެހުމަށް ފަހު ހުށަހަޅާ ފޯމުތައް ބަލައެއްނުގަނެވޭނެއެވެ.\n" ކައުންސިލަށް ގަންނަން ބޭނުންވާ އެކުސްކަވޭޓަރ ވިއްކުމަށް އެދި ހުށަހަޅާ ފޯމު" މިއިދާރާއިން ލިބެން ހުންނާނެއެވެ. އަދި މިއިދާރާގެ ވެބްސައިޓާއި ފޭސްބުކް ޕޭޖުންވެސް އެ ލިއުންތައް ނެގެން ހުންނާނެއެވެ. މިއިދާރާގެ ފޭސްބުކް ޕޭޖުގެ އެޑްރެހަކީ: (fb id: Faafu Nilandhoo Council Idhaaraa) އެވެ. ވެބްސައިޓް އެޑްރެސް މި ކަރުދާހުގެ ތިރީބައިގައި ލިޔެފައިވާނެއެވެ.